കൊല്ലൂർ മൂകാംബികാക്ഷേത്രം - വിക്കിപീഡിയ\nകൊല്ലൂർ മൂകാംബികാക്ഷേത്രത്തിനുള്ളിൽ നിന്നുള്ള ദൃശ്യം\nഹാലുഗല്ലു വീര സംഗയ്യ മഹാരാജാവ്\nകർണാടക സംസ്ഥാനത്തിലെ ഉഡുപ്പി ജില്ലയിലെ കൊല്ലൂർ എന്ന സ്ഥലത്തിൽ സൗപർണ്ണികാ നദിയുടെ തെക്കേ തീരത്ത് സ്ഥിതി ചെയ്യുന്ന പ്രസിദ്ധമായ മഹാക്ഷേത്രമാണ് കൊല്ലൂർ മൂകാംബിക ക്ഷേത്രം (കന്നഡ:ಕೊಲ್ಲೂರು ಮೂಕಾಂಬಿಕಾದೇವಿ ದೇವಸ್ಥಾನ). മംഗലാപുരത്ത് നിന്നും NH 66 പാത വഴി ഏകദേശം 130 കിലോമീറ്റർ റോഡ് മാർഗ്ഗമോ ട്രെയിൻ മാർഗ്ഗം ബൈന്ദൂർ ഇറങ്ങി 30 കിലോമീറ്റർ സഞ്ചരിച്ചാലും ഈ ക്ഷേത്രത്തിലെത്താം. ആദിപരാശക്തിയാണ് മൂകാംബിക എന്നാണ് വിശ്വാസം. മഹാകാളി, മഹാലക്ഷ്മി, മഹാസരസ്വതി എന്നീ മൂന്ന് ശക്തിഭാവങ്ങളുടെ ഐക്യരൂപമാണ് മൂകാംബിക. കേരളത്തിന്റെ രക്ഷക്കായി പ്രതിഷ്ഠിക്കപ്പെട്ട നാല് അംബികമാരിൽ ഒരാളാണ് മൂകാംബിക എന്ന് സങ്കല്പമുണ്ട്. ത്രിമൂർത്തികളുടെ സാന്നിദ്ധ്യവും ക്ഷേത്രത്തിലുണ്ട്. ശ്രീചക്രപീഠത്തിൽ സ്വയംഭൂവായി കുടികൊള്ളുന്ന ശിവലിംഗമാണ് ക്ഷേത്രത്തിലെ മുഖ്യപ്രതിഷ്ഠ. മുകളിൽ ഒരു സ്വർണ്ണരേഖയുള്ള ഈ ശിവലിംഗം അതുവഴി രണ്ടായി പകുത്തിരിയ്ക്കുന്നു. ഇതിൽ വലത്തെ പകുതിയിൽ ബ്രഹ്മാവ്, വിഷ്ണു, ശിവൻ എന്നീ ത്രിമൂർത്തികളുടെ സാന്നിദ്ധ്യവും മറുവശത്ത് ഭഗവതിയുടെ മൂന്ന് രൂപങ്ങളുടെ സാന്നിദ്ധ്യവും കണക്കാക്കപ്പെടുന്നു. ക്ഷേത്രത്തിലെ സരസ്വതി മണ്ഡപത്തിൽ സരസ്വതീദേവിയുടെ പ്രത്യേക പ്രതിഷ്ഠയുമുണ്ട്. ആയുർവേദ വിധിപ്രകാരം തയ്യാറാക്കുന്ന സർവ്വരോഗസംഹാരിയായ "കഷായം" ഇവിടുത്തെ പ്രസാദമാണ്. ഈ മഹാക്ഷേത്രത്തിനു നൂറ്റാണ്ടുകളുടെ പഴക്കമുണ്ട്. ഭഗവതീസാന്നിദ്ധ്യം കൊണ്ട് നൂറ്റെട്ട് ദുർഗ്ഗാലയങ്ങളിലും, ശിവസാന്നിദ്ധ്യം കൊണ്ട് നൂറ്റെട്ട് ശിവാലയങ്ങളിലും ഉൾപ്പെടുന്ന ഒരു ക്ഷേത്രമാണിത്. മഹാദേവനെ നാല് ഭാവങ്ങളിൽ ഇവിടെ പ്രതിഷ്ഠിച്ചിരിക്കുന്നു. ഗണപതി (മൂന്ന് രൂപങ്ങൾ), സുബ്രഹ്മണ്യൻ, വീരഭദ്രൻ, ഹനുമാൻ, വിഷ്ണു, ശ്രീകൃഷ്ണൻ, നാഗദൈവങ്ങൾ എന്നിവരാണ് ക്ഷേത്രത്തിലെ ഉപദേവതകൾ. മൂകാംബികയുടെ സേനാനായകനായ വീരഭദ്രനെ തൊഴുതശേഷമാണ് ദേവീദർശനം നടത്തേണ്ടത്. മീനമാസത്തിലെ കൊടിയേറ്റുത്സവവും ആശ്വിനമാസത്തിലെ ആദ്യ ഒൻപത് നാൾ നീണ്ടു നിൽക്കുന്ന "നവരാത്രി-വിജയദശമി'' ഉത്സവവും "വിദ്യാരംഭവും" ഇവിടെ പ്രധാനമാണ്. ചണ്ഡികാഹോമം പ്രധാന വഴിപാടാണ്. മൂകാംബികയിലെ കുങ്കുമം ഭക്തർ അമൂല്യമായ കരുതുന്നു. ക്ഷേത്രം സ്ഥിതിചെയ്യുന്നത് കർണാടകയിലാണെങ്കിലും ക്ഷേത്രത്തിലെത്തുന്ന ഭക്തരിൽ അധികവും കേരളത്തിൽ നിന്നാണെന്നത് ശ്രദ്ധേയമാണ്. മലയാളികൾക്ക് ഏറ്റവും പ്രിയപ്പെട്ട ശാക്തേയ ക്ഷേത്രങ്ങളിലൊന്നായി മൂകാംബികാക്ഷേത്രം കണക്കാക്കപ്പെടുന്നു. എന്നെങ്കിലും മലയാളികൾ വരാതായാൽ അന്ന് ദേവി കേരളത്തിലേയ്ക്ക് പോകും എന്നാണ് വിശ്വാസം. കേരളത്തിലെ പ്രധാന സ്ഥലങ്ങളിൽ നിന്നും മൂകാംബികയിലേയ്ക്ക് ബസ്-ട്രെയിൻ സർവ്വീസുകളുണ്ട്.\n1 മൂകാംബികാ തത്ത്വം\n6 സൗപർണിക നദി\n8 മൂകാംബിക ക്ഷേത്രത്തിലേക്കുള്ള വഴി\n9 മൂകാംബികാക്ഷേത്രവുമായി ബന്ധമുള്ള കേരളീയക്ഷേത്രങ്ങൾ\n9.1 പനച്ചിക്കാട് മഹാവിഷ്ണു-സരസ്വതീക്ഷേത്രം\n9.2 വടക്കൻ പറവൂർ ശ്രീ ദക്ഷിണ മൂകാംബികാ ക്ഷേത്രം\n9.3 ചോറ്റാനിക്കര ഭഗവതിക്ഷേത്രം\n9.4 പള്ളിക്കുന്ന് മൂകാംബികാക്ഷേത്രം\n11 പുറമെ നിന്നുള്ള കണ്ണികൾ\nമൂകാംബികയെ ദർശിച്ചാൽ സർവ്വ ഐശ്വര്യവും കലാസാഹിത്യ തൊഴിൽ മേഖലകളിൽ ഉയർച്ചയും ഉണ്ടാകുമെന്നാണ് വിശ്വാസം. അതിനാൽ വിദ്യാർത്ഥികളും കലാസാഹിത്യ സിനിമാ മേഖലകളിലെ പ്രമുഖരും ഈ പുണ്യക്ഷേത്രം ധാരാളമായി സന്ദർശിക്കുന്നു. പഠനത്തിൽ പിന്നോക്കം നിൽക്കുന്ന വിദ്യാർഥികൾ മൂകാംബിക ദർശനം നടത്തിയാൽ വിദ്യാഭ്യാസ ഉന്നതിയും പഠനതാല്പര്യവും വാക്ചാതുരിയും സിദ്ധിക്കുമെന്നു വിശ്വാസം. ലോകനാഥയായ മൂകാംബിക തന്നെയാണ് പരമാത്മാവും, പ്രകൃതിയും, വികൃതിയും, ജീവനും, ബുദ്ധിയും, കലാകാവ്യങ്ങളും, പരബ്രഹ്മവും, കുണ്ഡലിനി ശക്തിയുമെല്ലാം എന്ന് ഭക്തർ വിശ്വസിക്കുന്നു. "ദുർഗ്ഗതിനാശിനി" ആയിട്ടാണ് ദുർഗ്ഗയെ സങ്കല്പിച്ചിരിക്കുന്നത്. നല്ല പ്രവർത്തികൾ ചെയ്യാനുള്ള ഈശ്വരന്റെ പ്രചോദനമായ "ഇച്ഛാശക്തി, ക്രിയാശക്തി, ജ്ഞാനശക്തി" എന്നിവയുടെ പ്രതീകമാണ് ദേവിയുടെ മൂന്ന് പ്രധാന ഭാവങ്ങൾ. ഇവിടുത്തെ ശിവലിംഗപ്രതിഷ്ഠ പരശുരാമൻ സ്ഥാപിച്ചതാണെന്ന് വിശ്വസിക്കപ്പെടുന്നു.\nക്ഷേത്രോൽപ്പത്തിയെക്കുറിച്ചു പല സങ്കൽപ്പങ്ങളും ഐതിഹ്യങ്ങളും നിലവിലുണ്ട്. പുരാണങ്ങളിൽ ഈ ക്ഷേത്രത്തിനെക്കുറിച്ചു പരാമർശങ്ങൾ ഉണ്ട്. കോലൻ എന്നു പേരുള്ള ഒരു മഹർഷി ഇവിടെ ഒരുപാടുകാലം ദേവി പരാശക്തിയുടെ പ്രീതിയ്ക്കായി തപസ്സിരുന്നുവത്രേ. ആ അവസരത്തിൽത്തന്നെ കംഹാസുരൻ എന്നൊരു അസുരനും "അമരത്വം" നേടാനായി ഇതേ പ്രദേശത്തിൽ മൃത്യുഞ്ജയനായ ശിവനെ തപസ്സു ചെയ്തുവന്നിരുന്നു. തപസ്സിൽ സന്തുഷ്ടനായി മഹാദേവൻ പ്രത്യക്ഷപ്പെട്ടപ്പോൾ വരം ചോദിക്കാനാകാതെ അസുരനെ വാഗ്‌ദേവിയായ സരസ്വതി ലോകരക്ഷാർത്ഥം മൂകനാക്കി. അങ്ങനെ അസുരന് "മൂകാസുരൻ" എന്ന പേരുകിട്ടി. ഇതിൽ കോപിഷ്ടനായ മൂകാസുരൻ കോല മഹർഷിയെയും ദേവീഭക്തരെയും ഉപദ്രവിക്കാനാരംഭിച്ചു. ഒടുവിൽ ദുർഗ്ഗാഭഗവതി പ്രത്യക്ഷപ്പെട്ട് മൂകാസുരനെ വധിക്കുകയും, കോലമഹർഷിയുടെ അഭ്യർത്ഥന പ്രകാരം മൂകാംബികയായി അവിടെ കുടികൊള്ളുകയും ചെയ്തു എന്നാ‍ണു സങ്കൽപം. ജ്യേഷ്ഠമാസത്തിലെ വെളുത്തപക്ഷത്തിലെ അഷ്ടമിനാളിലാണ് ദേവി ഇവിടെ സ്വയംഭൂവായി അവതരിച്ചതെന്നാണ് വിശ്വസിയ്ക്കപ്പെടുന്നത്. ആ ദിവസം ഇവിടെ ജന്മാഷ്ടമി എന്ന് അറിയപ്പെടുന്നു.\nകേരളത്തിൽ മഹാസരസ്വതിയ്ക്ക് ക്ഷേത്രങ്ങൾ ഇല്ലാത്തതിൽ ദുഃഖിച്ച ജഗദ്ഗുരു ശങ്കരാചാര്യർ അനേക ദിനങ്ങൾ തപസ്സുചെയ്തതിൽ പ്രസാദിച്ച് മഹാസരസ്വതി പ്രത്യക്ഷപ്പെട്ടു എന്നും, കേരളത്തിലേക്ക് ഭഗവതിയെ കൂട്ടികൊണ്ട് വരുന്ന വഴിയിൽ, അമ്മയുടെ ഇഷ്ടപ്രകാരം ഈ പ്രദേശത്ത്, അന്ന് ദർശനം കൊടുത്ത അതേ രൂപത്തിൽ, സ്വയംഭൂ ശിവലിംഗത്തിന് പുറകിലായി അദ്ദേഹം ജഗദീശ്വരിയെ ശ്രീചക്രത്തിൽ പ്രതിഷ്ഠ നടത്തിയെന്നും വിശ്വസിക്കപ്പെടുന്നു. ആദിശങ്കരൻ നിശ്ചയിച്ച പൂജാവിധികളാണു ഇന്നും ക്ഷേത്രത്തിൽ പിന്തുടർന്നു വരുന്നത്. ശിവനോടൊപ്പം ഇരിക്കുന്നതിനാൽ മഹാദേവിക്ക് "പാർവതീ" ഭാവം കൂടി സങ്കൽപ്പിക്കപ്പെടുന്നു.\nകൊല്ലൂർ ഗ്രാമത്തിന്റെ നടുക്കാണ് ക്ഷേത്രം സ്ഥിതിചെയ്യുന്നത്. കിഴക്കോട്ടാണ് ക്ഷേത്രത്തിന്റെ ദർശനം. ക്ഷേത്രത്തിന്റെ നാലുവശവും നിരവധി മലകൾ ചുറ്റിനിൽക്കുന്നു. പന്ത്രണ്ടടി ഉയരമുള്ള ആനപ്പള്ളമതിൽ ക്ഷേത്രത്തെ ചുറ്റി നിൽക്കുന്നു. കിഴക്കും പടിഞ്ഞാറും ഭാഗങ്ങളിൽ രണ്ട് ഇരുനില ഗോപുരങ്ങൾ കാണാം. പടിഞ്ഞാറുഭാഗത്ത് അര കിലോമീറ്റർ മാറി മാരികാംബാക്ഷേത്രം എന്ന മറ്റൊരു ദേവീക്ഷേത്രവും, അവിടുന്ന് അല്പം മാറി സിദ്ധേശ്വരക്ഷേത്രം എന്ന ചെറിയ ശിവക്ഷേത്രവുമുണ്ട്. തെക്കേ നടയിൽ ക്ഷേത്രം തന്ത്രിമാരുടെ വീട് സ്ഥിതിചെയ്യുന്നു. ക്ഷേത്രത്തിന് തൊട്ടുമുന്നിലൂടെ അഗ്നിതീർത്ഥം എന്ന പേരിൽ ഒരു കൊച്ചു അരുവി ഒഴുകിപ്പോകുന്നുണ്ട്. ഇതിന്റെ തെക്കുഭാഗത്തുകൂടെ പോയാൽ മറുകരയിലെത്താം. കുടജാദ്രിയിൽ നിന്ന് വരുന്ന ഈ അരുവിയും മറ്റ് 63 അരുവികളും ക്ഷേത്രത്തിന്റെ വടക്കുഭാഗത്തുവച്ച് സംഗമിച്ചാണ് സൗപർണ്ണികയാകുന്നത്. തെക്കുകിഴക്കുഭാഗത്ത് വടക്കോട്ട് ദർശനമായി വലംപിരി ഗണപതിഭഗവാന്റെ ക്ഷേത്രമുണ്ട്. വലത്തോട്ട് തുമ്പിക്കൈ നീട്ടിനിൽക്കുന്ന ഗണപതിയാണ് വലംപിരി ഗണപതി എന്നറിയപ്പെടുന്നത്. സാമാന്യം വലിപ്പമുള്ള വിഗ്രഹമാണ് ഇവിടെയുള്ളത്. ഈ ഗണപതിയെ തൊഴുതുവേണം ദേവിയെ ദർശിയ്ക്കാൻ എന്നാണ് ചിട്ട. കിഴക്കേ നടയിൽ ക്ഷേത്രം വക ചെരുപ്പ് കൗണ്ടറുണ്ട്. ഇതിനടുത്താണ് ക്ഷേത്രത്തിലെ ആനകളെ പാർപ്പിയ്ക്കുന്നത്.\nകിഴക്കേ നടയിലൂടെ അകത്ത് കടന്നാൽ ആദ്യം കാണുന്നത് സ്വർണ്ണക്കൊടിമരവും അതിന് തൊട്ടുമുന്നിലുള്ള ഏതാണ്ടത്രയുംതന്നെ വലിപ്പമുള്ള ദീപസ്തംഭവുമാണ്. തനി കന്നഡ ശൈലിയിലാണ് ഇവിടെ കൊടിമരം പണിതിട്ടുള്ളത്. ദീപസ്തംഭത്തിൽ ഒരു ഗണപതിപ്രതിഷ്ഠയുണ്ട്. 'സ്തംഭഗണപതി' എന്നാണ് ഈ പ്രതിഷ്ഠയുടെ പേര്. തെക്കുകിഴക്കുഭാഗത്ത് പടിഞ്ഞാറോട്ട് ദർശനമായി സുബ്രഹ്മണ്യസ്വാമിയുടെ ശ്രീകോവിലാണ്. ചതുർബാഹുവായ സുബ്രഹ്മണ്യസ്വാമിയാണ് പ്രതിഷ്ഠ. സുബ്രഹ്മണ്യസ്വാമിയോടൊപ്പം നാഗദൈവങ്ങളും ശ്രീകോവിലിൽ പ്രതിഷ്ഠിയ്ക്കപ്പെട്ടിട്ടുണ്ട്.\nസരസ്വതീമണ്ഡപത്തിന്റെ തൊട്ടടുത്ത് തിടപ്പള്ളിയും ഹോമപ്പുരയും സ്ഥിതിചെയ്യുന്നു. തെക്കുപടിഞ്ഞാറുഭാഗത്ത് കിഴക്കോട്ട് ദർശനമായി അടുത്തടുത്ത് അഞ്ച് ശ്രീകോവിലുകൾ കാണാം. ഇവയിൽ ആദ്യത്തെ ശ്രീകോവിലിൽ പഞ്ചമുഖഗണപതിപ്രതിഷ്ഠയും മറ്റ് നാലിടത്തും ശിവപ്രതിഷ്ഠകളുമാണ്. ശിവപ്രതിഷ്ഠകൾ കുടികൊള്ളുന്ന ശ്രീകോവിലുകളിലെ പ്രതിഷ്ഠകൾ യഥാക്രമം (തെക്കുനിന്ന് വടക്കോട്ട്) പ്രാണലിംഗേശ്വരൻ, പാർത്ഥേശ്വരൻ, നഞ്ചുണ്ടേശ്വരൻ, ചന്ദ്രമൗലീശ്വരൻ എന്നിങ്ങനെ അറിയപ്പെടുന്നു. നഞ്ചുണ്ടേശ്വരന്റെ ശ്രീകോവിലിൽ മാത്രമാണ് നന്ദിപ്രതിഷ്ഠയുള്ളത്. അതിനാൽ ഈ പ്രതിഷ്ഠയ്ക്ക് സവിശേഷപ്രാധാന്യമുണ്ട്. പടിഞ്ഞാറേ ഗോപുരത്തിന് പുറത്ത് വടക്കുഭാഗത്തായി ഒരു ചെറിയ ക്ഷേത്രം കാണാം. ഇവിടെ ചാമുണ്ഡേശ്വരിയാണ് പ്രതിഷ്ഠ. ദേവീസങ്കല്പത്തിൽ മൂന്ന് വിഗ്രഹങ്ങളാണ് ഈ ക്ഷേത്രത്തിലുള്ളത്. വടക്കുപടിഞ്ഞാറേ മൂലയിൽ കിഴക്കോട്ട് ദർശനമായി രണ്ട് ശ്രീകോവിലുകൾ കാണാം. ഇവയിൽ ഒന്നിൽ ഹനുമാനും മറ്റേതിൽ മഹാവിഷ്ണുവുമാണ് പ്രതിഷ്ഠകൾ. വടക്കുഭാഗത്ത് ദേവസ്വം ഓഫീസുകളും വഴിപാട് കൗണ്ടറുകളുമാണ്. ഇവിടെയാണ് ക്ഷേത്രത്തിലെ രഥങ്ങൾ ഉത്സവക്കാലമൊഴിച്ചുള്ള സമയങ്ങളിൽ സൂക്ഷിച്ചുവയ്ക്കുക. വടക്കുകിഴക്കുഭാഗത്ത് പടിഞ്ഞാറോട്ട് ദർശനമായി ദക്ഷാന്തകനായ വീരഭദ്രൻ കുടികൊള്ളുന്നു. ദേവിയുടെ അംഗരക്ഷകനായാണ് ഇവിടെ വീരഭദ്രന്റെ സങ്കല്പം. ആദ്യം വീരഭദ്രനെ തൊഴണം എന്നാണ് ആചാരം. വീരഭദ്രന്റെ ശ്രീകോവിലിന് മുന്നിൽ ഒരു തുളസിത്തറയുണ്ട്. ശ്രീകൃഷ്ണഭഗവാനെ സങ്കല്പിച്ചാണ് ഇവിടെ പൂജകൾ നടക്കുന്നത്.\nകന്നഡശൈലിയിൽ കരിങ്കല്ലിൽ തീർത്തതാണ് ഇവിടെയുള്ള ചതുരശ്രീകോവിൽ. കേരളത്തിലെ ക്ഷേത്രങ്ങളിലെ ശ്രീകോവിലുകളെ അപേക്ഷിച്ച് കാഴ്ചയിൽ വളരെ ചെറുതും അനാകർഷകവുമാണ് ഈ ശ്രീകോവിൽ. ചുവർച്ചിത്രങ്ങളോ ദാരുശില്പങ്ങളോ ഒന്നും തന്നെ ഇതിനെ അലങ്കരിയ്ക്കുന്നില്ല. എങ്കിലും സ്വതേ ഒരു ആകർഷണമുണ്ട്. മുകളിലേയ്ക്ക് കന്നഡശൈലിയിൽ കെട്ടിപ്പൊക്കിയ ശ്രീകോവിലിന്റെ സ്വർണ്ണത്താഴികക്കുടം ക്ഷേത്രത്തിന്റെ മുഖമുദ്രയാണ്. ശ്രീകോവിലിനകത്ത് ഒരു മുറിയേയുള്ളൂ. അതാണ് വിഗ്രഹവും സ്വയംഭൂലിംഗവും പ്രതിഷ്ഠിച്ച ഗർഭഗൃഹം. നാലടി ഉയരം വരുന്ന ഇരിയ്ക്കുന്ന രൂപത്തിലുള്ള പഞ്ചലോഹവിഗ്രഹത്തിൽ കിഴക്കോട്ട് ദർശനമായി ശ്രീമൂകാംബികാദേവി കുടികൊള്ളുന്നു. ചതുർബാഹുവായ ദേവിയുടെ തൃക്കൈകളിൽ ശംഖചക്രവരദാഭയമുദ്രകൾ കാണാം. പഞ്ചലോഹവിഗ്രഹത്തിൽ വെള്ളിഗോളക ചാർത്തിയിട്ടുണ്ട്. വിഗ്രഹത്തിന്റെ തൊട്ടുമുന്നിലാണ് ക്ഷേത്രത്തിലെ മൂലപ്രതിഷ്ഠയായ സ്വയംഭൂലിംഗം കാണപ്പെടുന്നത്. സുവർണ്ണരേഖയോടുകൂടിയ ഈ ലിംഗത്തിന് ഏകദേശം ഒരടി ഉയരം കാണും. സുവർണ്ണരേഖ ഇതിനെ രണ്ടായി പകുത്തിട്ടുണ്ട്. ഇവയിൽ വലത്തെ പകുതി ത്രിമൂർത്തികളെയും ഇടത്തെ പകുതി അവരുടെ ശക്തികളെയും പ്രതിനിധീകരിയ്ക്കുന്നു. നിർമ്മാല്യദർശനത്തിനു മാത്രമേ ഈ രൂപത്തിൽ ദർശനമുണ്ടാകൂ. പ്രധാനവിഗ്രഹത്തിൽ അഭിഷേകം നടത്താറില്ല. എല്ലാം സ്വയംഭൂലിംഗത്തിലാണ് നടത്തുന്നത്. വിശ്വപ്രകൃതിയുടെ മൂലതേജസ്സിനെ മുഴുവൻ ആകർഷിച്ചുകൊണ്ട് ജഗദംബികയായ ശ്രീമൂകാംബികാദേവി മഹാകാളി-മഹാലക്ഷ്മി-മഹാസരസ്വതി-ശിവശക്തി ഐക്യരൂപമായി കൊല്ലൂരിൽ കുടികൊള്ളുന്നു.\nശ്രീകോവിലിനെ ചുറ്റിപ്പറ്റി നാലമ്പലം പണിതിട്ടുണ്ട്. കന്നഡശൈലിയിൽ തന്നെയാണ് നാലമ്പലവും പണിതിരിയ്ക്കുന്നതെങ്കിലും കേരളീയശൈലിയിലാണ് ഇതിന്റെ മേൽക്കൂര കാണപ്പെടുന്നത്. മേൽക്കൂര ചെമ്പുമേഞ്ഞാണ് ഇരിയ്ക്കുന്നത്. നാലുവശത്തും വരിനിൽക്കാനുള്ള സൗകര്യമുണ്ട്. ഇതിൽ എന്നും ഭക്തജനങ്ങളുടെ തിരക്കായിരിയ്ക്കും. നാലമ്പലത്തിനകത്ത് തെക്കുകിഴക്കുഭാഗത്ത് വടക്കോട്ട് ദർശനമായി ദശഭുജഗണപതിപ്രതിഷ്ഠയുണ്ട്. പത്തുകൈകളോടുകൂടിയ ഗണപതിയാണ് ദശഭുജഗണപതി എന്ന പേരിൽ അറിയപ്പെടുന്നത്. അത്യുഗ്രമൂർത്തിയാണ് ദശഭുജഗണപതി. തെക്കുപടിഞ്ഞാറുഭാഗത്താണ് ശങ്കരപീഠം സ്ഥിതിചെയ്യുന്നത്. ശങ്കരാചാര്യർ ദേവിയെ സ്തുതിച്ച് സൗന്ദര്യലഹരി എഴുതിയത് ഇവിടെ വച്ചാണെന്ന വിശ്വാസത്തെത്തുടർന്നാണ് ഈ പേരുവന്നത്. ഇവിടെ ശങ്കരാചാര്യരുടെ ഒരു പ്രതിമ സ്ഥാപിച്ചിട്ടുണ്ട്. തെക്കുഭാഗത്തുതന്നെയാണ് ചില വിശേഷാൽ പൂജകൾ നടത്തുന്നതും. നാലമ്പലത്തിന്റെ വടക്കുകിഴക്കുഭാഗത്ത് ഒരു കിണറുണ്ട്. ഈ കിണറ്റിലാണ് പണ്ട് ത്രിമധുരം നിക്ഷേപിച്ചിരുന്നത്. പിന്നീട് ഇത് നിരോധിച്ചു.\nനിത്യേന അഞ്ചുപൂജകളും മൂന്നുശീവേലികളുമുള്ള മഹാക്ഷേത്രമാണ് കൊല്ലൂർ മൂകാംബികാക്ഷേത്രം. പുലർച്ചെ അഞ്ചുമണിയ്ക്ക് നടതുറക്കുന്നു. നിർമ്മാല്യദർശനമാണ് ആദ്യത്തെ ചടങ്ങ്. അതിനുശേഷം സ്വയംഭൂലിംഗത്തിൽ അഭിഷേകം. പഞ്ചലോഹവിഗ്രഹത്തിൽ അഭിഷേകങ്ങൾ നടത്താറില്ല. അഞ്ചരയോടെ ഒരു നാളികേരം ഉപയോഗിച്ചുള്ള ഗണപതിഹോമം തുടങ്ങുന്നു. രാവിലെ ആറരയ്ക്ക് ഉഷഃപൂജ. ദന്തധാവനപൂജ എന്നാണ് ഇവിടെ ഉഷഃപൂജ അറിയപ്പെടുന്നത്. ദേവി പല്ലുതേയ്ക്കുന്ന സങ്കല്പത്തിൽ നടത്തുന്ന പൂജയായതുകൊണ്ടാണ് ഈ പേരുവന്നത്. ഏഴേകാലിന് ദന്തധാവന മംഗളാരതിയും ഏഴരയ്ക്ക് പഞ്ചാമൃതാഭിഷേകവും നടത്തുന്നു. ഏഴേമുക്കാലിന് ദേവിയ്ക്ക് നിവേദ്യമാണ്. തുടർന്ന് എട്ടുമണിയോടെ എതിരേറ്റുപൂജയും അതിനുശേഷം ഉഷഃശീവേലിയും നടത്തപ്പെടുന്നു. ക്ഷേത്രത്തിൽ ആനകളുണ്ടെങ്കിലും ശീവേലി നടത്തുന്നത് ആനപ്പുറത്തേറിയല്ല. ശീവേലിബിംബം തലയിലേറ്റിയാണ് ഇവിടെ എഴുന്നള്ളിയ്ക്കുന്നത്. പതിനൊന്നരയ്ക്ക് ഉച്ചപ്പൂജയും പന്ത്രണ്ടരയ്ക്ക് ഉച്ചശീവേലിയും നടത്തി ഉച്ചയ്ക്ക് ഒന്നരയോടെ നടയടയ്ക്കുന്നു.\nഉച്ചതിരിഞ്ഞ് മൂന്നുമണിയ്ക്ക് നട വീണ്ടും തുറക്കുന്നു. സന്ധ്യയ്ക്ക് സൂര്യാസ്തമായത്തോടനുബന്ധിച്ച് മഹാദീപാരാധന. പ്രദോഷപൂജ എന്നാണ് ഇവിടെ ദീപാരാധന അറിയപ്പെടുന്നത്. ഈ പൂജയോടനുബന്ധിച്ച് പഞ്ചാമൃതാഭിഷേകവും പതിവാണ്. തുടർന്ന് രാത്രി ഏഴുമണിയ്ക്ക് നിവേദ്യവും ഏഴേകാലിന് അത്താഴപ്പൂജയും നടത്തുന്നു. അത്താഴപ്പൂജയോടനുബന്ധിച്ചുള്ള മംഗളാരതിയ്ക്ക് സലാം മംഗളാരതി എന്നാണ് പേര്. ഒരിയ്ക്കൽ ഈ മംഗളാരതിയുടെ സമയത്ത് ക്ഷേത്രത്തിനടുത്തുകൂടെ കടന്നുപോയ ടിപ്പു സുൽത്താൻ ഈ കാഴ്ച കണ്ട് സ്തബ്ധനാകുകയും ഇസ്ലാമിക രീതിയിൽ സലാം പറയുകയും ചെയ്തു എന്ന കഥയെ ആസ്പദമാക്കിയാണ് ഈ പേര് പറയപ്പെടുന്നത്. അത്താഴപ്പൂജ കഴിഞ്ഞാൽ ഉപദേവതകൾക്കുള്ള പൂജകളാണ്. തുടർന്ന് എട്ടുമണിയോടെ ഇവർക്കുള്ള നിവേദ്യവും ദീപാരാധനയും. എട്ടേകാലിന് അത്താഴശീവേലി തുടങ്ങുന്നു. ഈയവസരത്തിൽ ദേവീവിഗ്രഹം സരസ്വതീമണ്ഡപത്തിൽ എഴുന്നള്ളിച്ചുകൊണ്ടുവരുന്ന ചടങ്ങുമുണ്ട്. അതിപ്രധാനമാണ് ഈ ചടങ്ങ്. ഈ സമയത്ത് അവിലും നാളികേരവുമാണ് നിവേദ്യങ്ങളായി ദേവിയ്ക്ക് സമർപ്പിയ്ക്കുന്നത്. വിദ്യാഭിവൃദ്ധി ആഗ്രഹിയ്ക്കുന്നവർക്ക് ഈ ദർശനം അതിവിശേഷമായി കണക്കാക്കപ്പെടുന്നു. നിവേദ്യത്തിനുശേഷം വിശേഷാൽ പൂജയും മംഗളാരതിയും നടത്തുന്നു. ഈ സമയത്ത് എല്ലാ വാദ്യോപകരണങ്ങളും അകമ്പടിയായി വായിയ്ക്കുന്നു. ഇവയ്ക്കൊപ്പം ഭക്തരുടെ നാമജപവുമുണ്ടാകും. ഈ ചടങ്ങ് കഴിഞ്ഞാൽ ദേവിയെ ശ്രീകോവിലിലേയ്ക്ക് തിരിച്ചെഴുന്നള്ളിയ്ക്കുന്നു. തുടർന്ന് ഒമ്പതുമണിയോടെ ദേവിയുടെ പ്രധാന നിവേദ്യമായ കഷായതീർത്ഥം നേദിയ്ക്കുന്നു. ഇതിനോടനുബന്ധിച്ചും ഒരു പൂജയുണ്ട്. അത് പൂർത്തിയാകുന്നതോടെ ക്ഷേത്രനട വീണ്ടും അടയ്ക്കുന്നു.\nഅഡിഗ എന്ന പേരിൽ അറിയപ്പെടുന്ന ഒരു ബ്രാഹ്മണസമൂഹമാണ് ഈ ക്ഷേത്രത്തിലെ തന്ത്രി, മേൽശാന്തി സ്ഥാനങ്ങൾ അലങ്കരിയ്ക്കുന്നത്. ഇവർ സാധാരണയായി ദേവിയെ മാത്രം പൂജിയ്ക്കുന്നവരാണ്. ഭട്ട് എന്നറിയപ്പെടുന്ന മറ്റൊരു ബ്രാഹ്മണസമൂഹമാണ് ഇവിടെ കീഴ്ശാന്തിപ്പണി ചെയ്തുവരുന്നത്.\nഫാൽഗുനമാസത്തിലെ (മലയാളം കലണ്ടറിൽ മീനമാസം) ഉത്രം നാളിൽ കൊടിയേറി പത്തുദിവസം നീണ്ടുനിൽക്കുന്ന ഉത്സവമാണ് ക്ഷേത്രത്തിലെ പ്രധാനപ്പെട്ട ആണ്ടുവിശേഷം. ഇതിനോടനുബന്ധിച്ച് മൂലം നാളിൽ നടക്കുന്ന രഥോത്സവം വളരെ വിശേഷമാണ്. രഥോത്സവം ഒമ്പതാം നാൾ വരും വിധത്തിലാണ് ഉത്സവം നടത്തപ്പെടുന്നത്. കർണാടക മാതൃകയിൽ നടത്തപ്പെടുന്ന ഉത്സവമാണെങ്കിലും കേരളീയഭക്തരും ധാരാളമായി പങ്കെടുക്കുന്ന വിശേഷമാണ്. പത്തുദിവസവും വിശേഷാൽ പൂജകളും വഴിപാടുകളും നടത്തപ്പെടുന്നു. ഉച്ചയ്ക്കുള്ള ശതരുദ്രാഭിഷേകമാണ് പ്രധാന താന്ത്രികവിശേഷം. നൂറുതരം അഭിഷേകദ്രവ്യങ്ങൾ കൊണ്ട് സ്വയംഭൂലിംഗത്തിൽ നടത്തുന്ന അഭിഷേകത്തിനാണ് ശതരുദ്രാഭിഷേകം എന്ന പേരുവന്നത്. വൈകീട്ട് അഞ്ചരയ്ക്കും രാത്രി പത്തുമണിയ്ക്കും ദേവിയെ പുറത്തേയ്ക്കെഴുന്നള്ളിയ്ക്കുന്ന ചടങ്ങുണ്ടാകും. ഓരോ ദിവസവും ഓരോ വാഹനത്തിലിരുത്തിയാണ് എഴുന്നള്ളത്ത്.\nഎട്ടാം ദിവസമായ മൂലം നാളിലാണ് ക്ഷേത്രത്തിലെ മഹാരഥോത്സവം നടത്തപ്പെടുന്നത്. ദേവിയുടെ ജന്മനക്ഷത്രദിവസമാണ് ഫാൽഗുനമാസത്തിലെ മൂലം എന്ന് വിശ്വസിയ്ക്കപ്പെടുന്നു. ബ്രഹ്മരഥം എന്നറിയപ്പെടുന്ന ഏഴുനിലകളോടുകൂടിയ മഹാരഥം അന്നാണ് എഴുന്നള്ളിയ്ക്കുന്നത്. ഈ ദിവസം പതിവിലും രണ്ടുമണിക്കൂർ നേരത്തേ നടതുറക്കുന്നു. തുടർന്ന് ഗണപതിഹോമം. ഇവയ്ക്കുശേഷം രാവിലെ എട്ടുമണിയോടെ രഥോത്സവത്തിനുള്ള പൂജകൾ തുടങ്ങും. മുഹൂർത്തബലി, ക്ഷിപ്രബലി, രഥബലി തുടങ്ങിവയാണ് രഥോത്സവത്തിന് മുന്നോടിയായ പ്രധാന ചടങ്ങുകൾ. തുടർന്ന് രഥാരോഹണവും അതിനുശേഷം പ്രതീകാത്മക രഥചലനവും തുടങ്ങും. ക്ഷേത്രനടയിൽ നിന്ന് ഏതാനും ദൂരം വരെ രഥം എഴുന്നള്ളിയ്ക്കുന്നതാണ് ഈ ചടങ്ങ്. ദേവിയുടെ രണ്ട് വിഗ്രഹങ്ങൾ ഒരുമിച്ച് എഴുന്നള്ളിയ്ക്കുന്ന ഏക അവസരം ഇതാണ്.\nഎന്നാൽ, പ്രധാന എഴുന്നള്ളത്ത് നടക്കുന്നത് വൈകീട്ട് അഞ്ചുമണിയ്ക്കാണ്. ക്ഷേത്രത്തിന്റെ കിഴക്കേ നടയിൽ നിന്ന് സൗപർണ്ണികാതീരത്തെ ഓലകമണ്ഡപം (ആറാട്ട് മണ്ഡപം) വരെയാണ് എഴുന്നള്ളത്ത്. രഥം വലിയ്ക്കാൻ ആയിരക്കണക്കിന് ഭക്തരാണ് വിവിധ സ്ഥലങ്ങളിൽ നിന്ന് മൂകാംബികാസന്നിധിയിലേയ്ക്ക് വരുന്നത്. വാദ്യമേളങ്ങളുടെയും ദേവീമന്ത്രജപങ്ങളുടെയും അകമ്പടിയോടെ രഥം വലിച്ച് ഓലകമണ്ഡപത്തിലെത്തിയ്ക്കുകയും അവിടെ വിശേഷാൽ പൂജകൾ കഴിഞ്ഞ് തിരിച്ചെഴുന്നള്ളിയ്ക്കുകയും ചെയ്യുന്നു. ക്ഷേത്രനടയിൽ നിന്ന് കഷ്ടിച്ച് ഒരു കിലോമീറ്റർ മാത്രം ദൂരമേയുള്ളൂവെങ്കിലും എഴുന്നള്ളത്ത് അവിടെയെത്താൻ ഏകദേശം ഒരു മണിക്കൂറെടുക്കും. തിരിച്ചും അത്രയും സമയം തന്നെ.\nപിറ്റേദിവസം വൈകീട്ടാണ് ആറാട്ട്. അന്ന് വിശേഷാൽ പൂജകൾക്കുശേഷം ദേവീവിഗ്രഹം പ്രദക്ഷിണമായി സൗപർണ്ണികാതീരത്തേയ്ക്ക് കൊണ്ടുപോകുകയും ഓലകമണ്ഡപത്തിൽ വയ്ക്കുകയും ചെയ്യുന്നു. ഏഴുമണിയോടെ ഓക്കുളി മഹോത്സവം തുടങ്ങുന്നു. ഉത്തരേന്ത്യൻ മഹോത്സവമായ ഹോളിയോട് സാദൃശ്യമുള്ള ഒരു ചടങ്ങാണിത്. ശാന്തിക്കാരും ഭക്തരും പരസ്പരം നിറങ്ങൾ വാരിയെറിഞ്ഞും പീച്ചാംകുഴൽ വഴി നിറമടങ്ങിയ വെള്ളം തെറിപ്പിച്ചും ആഘോഷിയ്ക്കുന്ന ഈ ചടങ്ങ് കഴിഞ്ഞിട്ടാണ് ദേവിയുടെ ആറാട്ട്. ഇതിനുമുമ്പായി ദേവീവിഗ്രഹത്തിൽ അഭിഷേകവും പുഷ്പാർച്ചനയും നടത്തുന്നു. തുടർന്ന് ക്ഷേത്രത്തിലെ പ്രധാന അർച്ചകൻ വിഗ്രഹവുമായി സൗപർണ്ണികാനദിയിൽ മൂന്നുപ്രാവശ്യം മുങ്ങുന്നു. ദേവീസാന്നിദ്ധ്യം കൊണ്ട് പവിത്രമായ നദിയിൽ ഭക്തരും മുങ്ങുന്നു. പിന്നീടാണ് തെപ്പോത്സവം എന്നറിയപ്പെടുന്ന ചടങ്ങ്. ദേവീവിഗ്രഹം തോണിയിലിരുത്തി മൂന്നുവട്ടം പ്രദക്ഷിണം വയ്പിയ്ക്കുന്ന ചടങ്ങാണിത്. ഈ ചടങ്ങുകൾക്കെല്ലാം ശേഷമാണ് ദേവിയുടെ പള്ളിവേട്ട. ആറാട്ടിനുശേഷം പള്ളിവേട്ട നടക്കുന്നത് കേരളീയാചാരത്തിന് വിരുദ്ധമാണെന്നത് ശ്രദ്ധേയമാണ്. നദീതീരത്തെ ഒരു പറമ്പിൽ പ്രത്യേകം തയ്യാറാക്കി വച്ച സ്ഥലത്ത് അമ്പെയ്യുന്നതാണ് ഈ ചടങ്ങ്. തുടർന്ന് ഓലകമണ്ഡപത്തിൽ വിശ്രമിയ്ക്കുന്ന ദേവിയെ പിറ്റേദിവസം രാവിലെയാണ് ക്ഷേത്രത്തിലേയ്ക്ക് തിരിച്ചെഴുന്നള്ളിയ്ക്കുന്നത്. തുടർന്ന് കൊടിയിറക്കുന്നതോടെ ഉത്സവത്തിന് സമാപ്തിയാകുന്നു.\nആശ്വിനമാസത്തിലെ ആദ്യ ഒമ്പത് ദിവസങ്ങളിൽ, അതായത് കന്നിമാസത്തിലെ വെളുത്ത പ്രഥമ (അമാവാസിയുടെ പിറ്റേദിവസം) മുതൽ നവമി വരെ നീണ്ടുനിൽക്കുന്ന ഒമ്പതുദിവസങ്ങളാണ് നവരാത്രി എന്ന പേരിൽ ആചരിച്ചുവരുന്നത്. രാജ്യമെമ്പാടും പല പേരുകളിലും പല ഭാവങ്ങളിലും ഈ മഹോത്സവം ആഘോഷിയ്ക്കപ്പെടുന്നു. കൊല്ലൂർ മൂകാംബികാക്ഷേത്രത്തിൽ ഈ ഒമ്പതുദിവസങ്ങളും പ്രധാനമാണെങ്കിലും ഏറ്റവും പ്രധാനം ഒമ്പതാം ദിവസമായ മഹാനവമി ദിവസം നടത്തുന്ന രഥോത്സവവും വിജയദശമി നാളിലെ വിദ്യാരംഭവുമാണ്. ഈ ദിവസങ്ങളിൽ ധാരാളം കലാപരിപാടികളും ക്ഷേത്രത്തിൽ അരങ്ങേറും. കലകളുടെ അമ്മയായ മൂകാംബികയ്ക്കുമുന്നിൽ നടത്തുന്ന അരങ്ങേറ്റം പുണ്യകരമായി കണക്കാക്കപ്പെടുന്നു. നവരാത്രി ഉത്സവത്തിന് കൊടിയേറ്റമില്ല.\nപ്രഥമദിവസം രാവിലെ നടക്കുന്ന കലശസ്ഥാപനത്തോടെയാണ് നവരാത്രി ആഘോഷങ്ങൾ തുടങ്ങുന്നത്. തുടർന്നുള്ള ഒമ്പതുദിവസങ്ങളിലും ദേവിയ്ക്ക് വിശേഷാൽ പൂജകളും വഴിപാടുകളും നടക്കുന്നു. മഹാനവമി നാളിൽ ക്ഷേത്രത്തിൽ രാവിലെ തന്ത്രി വക മഹാചണ്ഡികാഹോമവും വൈക്കീട്ട് രഥോത്സവവും നടക്കുന്നു. വിജയദശമിനാളിൽ രാവിലെ ആയിരക്കണക്കിന് കുരുന്നുകൾ മൂകാംബികാസന്നിധിയിൽ ആദ്യാക്ഷരം കുറിയ്ക്കുന്നു. കേരളത്തിലെ എല്ലാ ജില്ലകളിൽ നിന്നും മൂകാംബികാസന്നിധിയിലേയ്ക്ക് ഭക്തർ വരാറുണ്ട്. അന്ന് വൈകീട്ട് നടക്കുന്ന വിജയയാത്രയോടെ നവരാത്രിച്ചടങ്ങുകൾ അവസാനിയ്ക്കുന്നു.\nപ്രധാന ലേഖനം: സൗപർണിക\nകുടജാദ്രി മലകളിൽ നിന്നും ഉദ്ഭവിച്ചു ക്ഷേത്രത്തിനു സമീപത്തു കൂടെ ഒഴുകുന്ന പുണ്യ നദിയാണു സൗപർണിക. സുപർണൻ എന്നു പേരായ ഗരുഡൻ തന്റെ മാതാവായ വിനുതയുടെ സങ്കടമോക്ഷാർത്ഥം ഈ നദീതീരത്തു തപസ്സു ചെയ്തു എന്നും തപസ്സിൽ സന്തുഷ്ടയായ ദേവിയോടു തന്റെ പേരിൽ ഈ നദി അറിയപ്പെടണമെന്നു ആവശ്യപ്പെട്ടു എന്നാണു സങ്കൽപം. ഗരുഡൻ തപസ്സു ചെയ്തു എന്നു പറയപ്പെടുന്ന ഗുഹ "ഗരുഡ ഗുഹ" എന്നറിയപ്പെടുന്നു. അനേകം ഔഷധച്ചെടികളിലൂടെ ഒഴുകി വരുന്നതു കൊണ്ടു സൗപർണിക നദിയിലെ സ്നാനം സർവ്വരോഗനിവാരണമായി കരുതി വരുന്നു. എന്നാൽ, ഈയടുത്ത കാലത്ത് നദി വല്ലാതെ മലിനമായിട്ടുണ്ട്. തന്മൂലം 2014-ലെ ആറാട്ട് ക്ഷേത്രത്തിനുസമീപം പ്രത്യേകം തീർത്ത കുളത്തിലേയ്ക്ക് മാറ്റിയിരുന്നു. എങ്കിലും, ക്ഷേത്രക്കമ്മിറ്റി മാലിന്യനിർമ്മാർജ്ജനപ്രക്രിയ മികച്ചരീതിയിൽ നടത്തിപ്പോരുന്നുമുണ്ട്. കുടജാദ്രി മലകളിൽ നിന്ന് ഉദ്ഭവിയ്ക്കുന്ന ഈ നദി 100 കിലോമീറ്ററിൽ കൂടുതൽ ദൂരം ഒഴുകി കുന്താപുരയിൽ വച്ച് അറബിക്കടലിൽ പതിയ്ക്കുന്നു. സൗപർണികാനദിയും അറബിക്കടലും ചേരുന്ന സ്ഥലത്ത് മനോഹരമായ പ്രകൃതിക്കാഴ്ചയാണ്.\nകൊല്ലൂർ മൂകാംബിക ക്ഷേത്രം\nപ്രധാന ലേഖനം: കുടജാദ്രി\nമൂകാംബിക ക്ഷേത്രത്തിൽ നിന്നും കുറച്ചു കിലോമീറ്റർ ദൂരെയാണു കുടജാദ്രി മലനിര. കുടജാദ്രിയുമയി ബന്ധപ്പെട്ടു മൂകാംബിക ക്ഷേത്രത്തിനു ഒരു ഐതിഹ്യം നിലവിലുണ്ട്. വിദ്യാസമ്പന്നരുടെ നാടായ കേരളത്തിൽ വിദ്യഭഗവതിയായ സരസ്വതിക്ക് ക്ഷേത്രങ്ങൾ ഇല്ലാത്തതിൽ വിഷമിച്ച ആദിശങ്കരൻ ഈ മലനിരകളിൽ തപസ്സു ചെയ്യുകയും ഈ തപസ്സിൽ പ്രസാദിച്ചു പരാശക്തി സരസ്വതീഭാവത്തിൽ പ്രത്യക്ഷപ്പെട്ടപ്പോൾ തന്റെ കൂടെ ഭഗവതി വരണമെന്നും താൻ ആഗ്രഹിക്കുന്ന സ്ഥലത്ത് ദേവിയെ പ്രതിഷ്ഠിക്കണം എന്നും ആഗ്രഹം അറിയിയ്ക്കുകയും ചെയ്തു. ഇത് സമ്മതിച്ച ദേവി അദ്ദേഹത്തെ പിന്തുടരുകയും ലക്ഷ്യസ്ഥാനത്ത് എത്തുന്നതു വരെ ശങ്കരൻ തിരിഞ്ഞു നോക്കരുതു എന്ന വ്യവസ്ഥ വയ്ക്കുകയും ചെയ്തു. ശങ്കരനെ പരീക്ഷിക്കാനുറച്ച ദേവി കൊല്ലൂരെത്തിയപ്പോൾ തന്റെ പാദസരത്തിന്റെ ശബ്ദം നിലപ്പിക്കുകയും ഇതിൽ സംശയാലുവായ ശങ്കരൻ തിരിഞ്ഞു നോക്കുകയും ചെയ്തു. അങ്ങനെ സരസ്വതീദേവി അവിടെയുണ്ടായിരുന്ന ആദിപരാശക്തിയുടെ സ്വയംഭൂവിൽ വിലയം പ്രാപിക്കുകയും ചെയ്തു എന്നാണു ഐതിഹ്യം. തന്റെ മുൻപിൽ പ്രത്യക്ഷപ്പെട്ട അതേ രൂപത്തിലാണു സ്വയംഭൂവിനു പിറകിൽ ഭഗവതിയെ ശ്രീചക്രത്തിൽ പ്രതിഷ്ഠിച്ചതെന്നും വിശ്വസിക്കപ്പെടുന്നു. ശങ്കരാചാര്യർക്ക് നിർബന്ധമാണെങ്കിൽ കേരളത്തിൽ എറണാകുളം ജില്ലയിലുള്ള പ്രസിദ്ധമായ ചോറ്റാനിക്കര ഭഗവതിക്ഷേത്രത്തിൽ രാവിലെ നിർമ്മാല്യസമയത്ത് താൻ കുടികൊള്ളാമെന്ന് ദേവി അറിയിച്ചുവെന്നും കഥയുണ്ട്. തന്മൂലം മൂകാംബികാക്ഷേത്രത്തിൽ രാവിലെ നടതുറക്കുന്നത് ചോറ്റാനിക്കരയിൽ നടതുറന്ന് നിർമ്മാല്യവും അഭിഷേകവും കഴിഞ്ഞാണ്.\nകുടജാദ്രി മലയുടെ ഉച്ചിയിൽ നിന്നുള്ള ദൃശ്യം\nപലതരം സസ്യലതാതികളാലും സൗപർണികാ നദിയുടെ ഉത്ഭവസ്ഥാനം എന്നതിലും കുടജാദ്രി വളരെ സവിശേഷതകൾ ഉള്ള ഒരു ഇടമാണു. ഇവിടെ ആദിശങ്കരൻ തപസ്സു ചെയ്തു എന്നു പറയപ്പെടുന്ന ചിത്രമൂല ഗുഹയും ശങ്കരപീഠവും കാണാം. മൂകാംബിക ദേവിയുടെ മൂലസ്ഥാനം എന്നു അറിയപ്പെടുന്ന ഇടത്തിൽ ഒരു ക്ഷേത്രവും കാണാം. വളരെയധികം സിദ്ധന്മാരുടേയും സന്യാസിമാരുടേയും വാസസ്ഥലമാണു കുടജാദ്രി.\nമൂകാംബിക ക്ഷേത്രത്തിലേക്കുള്ള വഴി[തിരുത്തുക]\nവിവിധ സ്ഥലങ്ങളിൽ നിന്നും മൂകാംബിക ക്ഷേത്രത്തിലേക്കുള്ള ദൂരം കിലോമീറ്ററിൽ:\nബൈന്ദൂരു : 27 (തൊട്ടടുത്ത റെയിൽവെ സ്റ്റേഷൻ. മുംബൈ-ഗോവ-മംഗലാപുരം കൊങ്കൺ റെയിൽവേ റൂട്ട്)\nകുന്ദാപുര : 42\nഭട്ക്കൽ : 45\n(ട്രെയിൻ നമ്പർ :6346-നേത്രാവതി മേലെ കൊടുത്ത രണ്ട് സ്ഥലങ്ങളിൽ നിർത്തുന്നു)\nമംഗലാപുരം : 135\nഗുരുവായൂർ : 450\nബെംഗളൂരു (ഷിമോഗ വഴി) : 400\nബെംഗളൂരു (മംഗലാപുരം വഴി) : 485\nതൊട്ടടുത്ത വിമാനത്താവളം: മംഗലാപുരം.\nഗുരുവായൂർ, ബെംഗളൂരു, കൊട്ടാരക്കര, കണ്ണൂർ, തിരുവനന്തപുരം എന്നീ സ്ഥലങ്ങളിലേക്കു ഇവിടെനിന്നു നേരിട്ടു ബസ് സർവീസ് ഉണ്ട്.\nമൂകാംബികാക്ഷേത്രവുമായി ബന്ധമുള്ള കേരളീയക്ഷേത്രങ്ങൾ[തിരുത്തുക]\nകൊല്ലൂർ മൂകാംബികാക്ഷേത്രത്തിനും മൂകാംബികാദേവിയ്ക്കും കേരളീയരോടുള്ള അടുപ്പത്തെക്കുറിച്ച് ധാരാളം കഥകളുണ്ട്. മൂകാംബികാസന്നിധിയിൽ നിത്യവും മലയാളികളുടെ ഒരു പ്രവാഹമാണ്. ഇവരിൽ പലരും കലാരംഗത്തുനിന്നുള്ളവരാണെന്നത് ശ്രദ്ധേയമാണ്. ക്ഷേത്രത്തിലെ പ്രധാന നിവേദ്യമായ ത്രിമധുരം തദ്ദേശീയരെക്കാൾ കൂടുതൽ മലയാളികൾക്ക് പ്രിയങ്കരമാണെന്നും ഇത് കഴിച്ച മലയാളികൾക്ക് അത്ഭുതസിദ്ധിയുണ്ടാകുമെന്നും വിശ്വസിയ്ക്കപ്പെട്ടിരുന്നു. ഇതിന്റെ ഫലമായി തദ്ദേശീയരായ പൂജാരിമാർ പൂജ കഴിഞ്ഞാൽ കിണറ്റിലിട്ടുപോകുന്നത് പതിവായിരുന്നു. കൊട്ടാരത്തിൽ ശങ്കുണ്ണിയുടെ പ്രസിദ്ധകൃതിയായ ഐതിഹ്യമാലയിൽ ഇത്തരത്തിൽ ത്രിമധുരം അകത്താക്കി അത്ഭുതസിദ്ധി നേടിയ രണ്ട് വ്യക്തികളുടെ കഥ പറയുന്നുണ്ട്. ഒരാൾ സരസകവിയായിരുന്ന മുട്ടസ്സ് നമ്പൂതിരിയും മറ്റേയാൾ വാദ്യപ്രതിഭയായിരുന്ന മുണ്ടേമ്പിള്ളി കൃഷ്ണമാരാരുമാണ്. പക്ഷേ ഇരുവരും ഇത് കള്ളത്തരത്തിലൂടെയാണ് സ്വന്തമാക്കിയത്. തന്മൂലം ഇവർക്ക് പ്രവൃത്തിയിൽ വികടതയുണ്ടാകുകയും ചെയ്തു. ഇതുപോലെ നിരവധി കഥകൾ കേരളീയരുമായി ബന്ധപ്പെട്ട് മൂകാംബികാക്ഷേത്രത്തിൽ പ്രചരിയ്ക്കുന്നുണ്ട്. എന്നാൽ, കേരളത്തിൽ തന്നെ മൂകാംബികാക്ഷേത്രവുമായി ബന്ധപ്പെട്ടുകിടക്കുന്ന ചില ക്ഷേത്രങ്ങളുണ്ട്. അവയിൽ ചിലതിന് ദക്ഷിണമൂകാംബിക എന്ന അപരനാമവുമുണ്ട്. അത്തരത്തിൽ ചില ക്ഷേത്രങ്ങളാണ് താഴെ ചേർക്കുന്നത്.\nപ്രധാന ലേഖനം: പനച്ചിക്കാട് മഹാവിഷ്ണു-സരസ്വതീക്ഷേത്രം\nകോട്ടയം ജില്ലയിൽ പനച്ചിക്കാട് ഗ്രാമത്തിൽ സ്ഥിതിചെയ്യുന്ന പ്രസിദ്ധമായ ക്ഷേത്രം. ഇവിടത്തെ പ്രധാനപ്രതിഷ്ഠ മഹാവിഷ്ണുവാണെങ്കിലും മഹാസരസ്വതീക്ഷേത്രമായാണ് ഇതിനെ പരിഗണിച്ചുവരുന്നത്. ഐതിഹ്യമനുസരിച്ച് പനച്ചിക്കാട്ടെ കീഴുപുറം നമ്പൂതിരിയോടൊപ്പം ഓലക്കുടയിൽ കയറിവന്ന മൂകാംബികാദേവിയാണ് ഇവിടത്തെ പ്രതിഷ്ഠ. ഒരിയ്ക്കലും വറ്റാത്ത ഒരു കൊച്ചുകുളവും അതിനടുത്ത് ഒരു വള്ളിപ്പടർപ്പുമുണ്ട്. ആ വള്ളിപ്പടർപ്പിനകത്തെ ഒരു പ്രത്യേക ദ്വാരത്തിലാണ് ദേവീപ്രതിഷ്ഠ. എന്നാൽ, പൂജാവിധികൾ ഇതിന് അഭിമുഖമായ പൂജാവിഗ്രഹത്തിലാണ് നടത്തിപ്പോരുന്നത്. ഈ വള്ളിപ്പടർപ്പുകളിലൊന്ന് മറ്റൊരിടത്തും കാണാനാകാത്ത സരസ്വതീലതയാണെന്ന് വിശ്വസിച്ചുപോരുന്നു. അതിനാൽ, പ്രതിഷ്ഠയ്ക്ക് ദിവ്യത്വം കല്പിച്ചുപോരുന്നു. ദേവീവിഗ്രഹത്തിൽ നിന്നൊഴുകിവരുന്ന നീരുറവ അടുത്തുള്ള കൊടൂരാറ്റിലെത്തിച്ചേരുന്നു എന്നാണ് വിശ്വാസം. പ്രധാന ക്ഷേത്രത്തിലെ മഹാവിഷ്ണു കിഴക്കോട്ട് ദർശനമായി കുടികൊള്ളുന്നു. ഉപദേവതകളായി ഗണപതി, അയ്യപ്പൻ, ശിവൻ, നാഗദൈവങ്ങൾ, ബ്രഹ്മരക്ഷസ്സ്, യക്ഷി എന്നിവർക്ക് പ്രതിഷ്ഠകളുണ്ട്. കീഴുപുറം, കരുനാട്ട്, കൈമുക്ക് എന്നീ മൂന്ന് ഇല്ലക്കാർ ചേർന്ന ഒരു ട്രസ്റ്റാണ് ക്ഷേത്രഭരണം നടത്തുന്നത്. ത്രിമധുരവും സാരസ്വതഘൃതവുമാണ് ഈ ക്ഷേത്രത്തിലെ പ്രധാന വഴിപാടുകൾ. മഹാനവമിയൊഴികെ എല്ലാ ദിവസവും വിദ്യാരംഭം നടക്കുന്ന ക്ഷേത്രമാണിത്. നവരാത്രിയാണ് ഈ ക്ഷേത്രത്തിലെയും പ്രധാന ഉത്സവം.\nവടക്കൻ പറവൂർ ശ്രീ ദക്ഷിണ മൂകാംബികാ ക്ഷേത്രം[തിരുത്തുക]\nപ്രധാന ലേഖനം: വടക്കൻ പറവൂർ ശ്രീ ദക്ഷിണ മൂകാംബികാ ക്ഷേത്രം\nഎറണാകുളം ജില്ലയിൽ വടക്കൻ പറവൂർ പട്ടണത്തിൽ സ്ഥിതിചെയ്യുന്ന പുരാതനമായ ഒരു ക്ഷേത്രമാണ് ശ്രീ ദക്ഷിണമൂകാംബികാക്ഷേത്രം. ഈ ക്ഷേത്രത്തിലെ പ്രധാന പ്രതിഷ്ഠ ആദിശക്തി മാതാവായ ശ്രീ മൂകാംബികാദേവിയാണ്. ഒരു കൊച്ചു താമരക്കുളവും അതിന് നടുവിൽ കെട്ടിപ്പൊക്കിയ ഒരു കൊച്ചുശ്രീകോവിലുമാണ് ഈ ക്ഷേത്രത്തിലെ പ്രധാന ആകർഷണങ്ങൾ. ഈ ശ്രീകോവിലിൽ വിദ്യാസ്വരൂപിണിയായ ശ്രീമൂകാംബികാദേവി സരസ്വതീഭാവത്തിൽ കിഴക്കോട്ട് ദർശനമായി കുടികൊള്ളുന്നു. ഗണപതി, സുബ്രഹ്മണ്യൻ, മഹാവിഷ്ണു, ഹനുമാൻ, നാഗദൈവങ്ങൾ, യക്ഷി എന്നിവരാണ് ഈ ക്ഷേത്രത്തിലെ ഉപദേവതകൾ. തിരുവിതാംകൂർ ദേവസ്വം ബോർഡാണ് ക്ഷേത്രഭരണം കയ്യാളുന്നത്. മകരമാസത്തിലെ ഉത്രട്ടാതി ആറാട്ടായുള്ള പത്തുദിവസത്തെ ഉത്സവവും നവരാത്രിയുമാണ് ഈ ക്ഷേത്രത്തിലെ പ്രധാന വിശേഷദിവസങ്ങൾ. മഹാനവമിയൊഴികെ എല്ലാ ദിവസവും വിദ്യാരംഭം നടക്കുന്ന ക്ഷേത്രമാണിത്.\nപ്രധാന ലേഖനം: ചോറ്റാനിക്കര ഭഗവതിക്ഷേത്രം\nഎറണാകുളം ജില്ലയിലെ ചോറ്റാനിക്കരയിലുള്ള ഒരു ക്ഷേത്രമാണ് ചോറ്റാനിക്കര ഭഗവതീക്ഷേത്രം. സാക്ഷാൽ ആദിപരാശക്തി പരമാത്മാവായ മഹാവിഷ്ണുവിനോടൊപ്പം ഈ ക്ഷേത്രത്തിൽ പ്രതിഷ്ഠിക്കപ്പെട്ടിരുന്നു. ദേവി മൂന്നു ഭാവങ്ങളിലാണ് ഈ ക്ഷേത്രത്തിൽ പ്രധാനമായും ആരാധിക്കപ്പെടുക. വെള്ളവസ്ത്രത്തിൽ പൊതിഞ്ഞ് വിദ്യാഭഗവതിയായ സരസ്വതിയായി (മൂകാംബിക) പ്രഭാതത്തിലും, ചുവന്ന വസ്ത്രത്തിൽ പൊതിഞ്ഞ് ഭദ്രകാളിയായി ഉച്ചയ്ക്കും, നീലവസ്ത്രത്തിൽ പൊതിഞ്ഞ് ദുഃഖനാശിനിയായ ദുർഗ്ഗാദേവിയായി വൈകുന്നേരവും ആരാധിയ്ക്കുന്നു. ഈ മൂന്നുഭാവങ്ങളുമുള്ളതിനാൽ ചോറ്റാനിക്കരയമ്മയെ രാജരാജേശ്വരീ സങ്കല്പത്തിലാണ് ആരാധിയ്ക്കുന്നത്. ഐതിഹ്യമനുസരിച്ച് വിദ്യാസമ്പന്നരുടെ നാടായ കേരളത്തിൽ വിദ്യാദേവതയായ സരസ്വതിയ്ക്ക് ഒരു ക്ഷേത്രം പോലുമില്ലാത്തതിൽ ദുഃഖിച്ച ശങ്കരാചാര്യർ, കുടജാദ്രിയിൽ പോയി ദേവിയെ തന്റെ നാട്ടിലേയ്ക്ക് കൊണ്ടുപോരുന്ന വഴിയിൽ ഇടയ്ക്കുവച്ച് ദേവിയുടെ കാലൊച്ച നിലച്ചുപോയെന്നും തിരിഞ്ഞുനോക്കരുതെന്ന വ്യവസ്ഥ ലംഘിച്ച് ശങ്കരാചാര്യർ തിരിഞ്ഞുനോക്കിയപ്പോൾ ദേവി പാറയായതായി അറിയുകയും തുടർന്ന് പ്രാർത്ഥിച്ച് പ്രത്യക്ഷപ്പെടുത്തിയപ്പോൾ അദ്ദേഹത്തിന്റെ കൂടെ പോരാനാകില്ലെന്ന് ദേവി പറയുകയും എന്നാൽ അത്രയും നിർബന്ധമാണെങ്കിൽ ചോറ്റാനിക്കര ക്ഷേത്രത്തിൽ രാവിലെ കുടികൊള്ളാമെന്നും അതുകഴിഞ്ഞേ മൂകാംബികയിലെത്തൂ എന്നും ദേവി അറിയിയ്ക്കുകയും ചെയ്തു. ഇന്നും മൂകാംബികാ ക്ഷേത്രത്തിൽ നടതുറക്കുന്നത് രാവിലെ അഞ്ചുമണിയ്ക്കാണ്. ചോറ്റാനിക്കരയിൽ രാവിലെ നാലുമണിയ്ക്ക് നടതുറന്ന് നിർമ്മാല്യവും അഭിഷേകവും നിവേദ്യവും കഴിഞ്ഞാണിത്.\nചോറ്റാനിക്കരയിൽ രണ്ട് ക്ഷേത്രങ്ങളുണ്ട്. ഉയരത്തിലുള്ള പ്രധാന ക്ഷേത്രം മേൽക്കാവ് എന്നും അവിടെ നിന്ന് താഴെക്കിടക്കുന്ന കൊച്ചു ക്ഷേത്രം കീഴ്ക്കാവ് എന്നും അറിയപ്പെടുന്നു. പ്രാചീന കേരളത്തിലെ നൂറ്റെട്ട് ദുർഗ്ഗാലയങ്ങളിൽ രണ്ടും ഉൾപ്പെടുന്നുണ്ട്. മേൽക്കാവിലെ പ്രതിഷ്ഠ സരസ്വതി, ലക്ഷ്മി, ദുർഗ്ഗ, കാളി, പാർവ്വതി തുടങ്ങി എല്ലാ ദേവീസങ്കല്പങ്ങളുടെയും സംഗമമായി കണക്കാക്കപ്പെടുന്നു. കീഴ്ക്കാവിലേത് അത്യുഗ്രഭാവത്തിലുള്ള ഭദ്രകാളിയാണ്. മേൽക്കാവിലെ പ്രതിഷ്ഠ വിശേഷാൽ ആകൃതിയൊന്നുമില്ലാത്ത സ്വയംഭൂവായ ഒരു ശിലയാണ്. ഇത് രുദ്രാക്ഷശിലയാണെന്ന് വിശ്വസിച്ചുവരുന്നു. നിർമ്മാല്യസമയത്തുമാത്രമേ ഇത് കാണാനാകൂ. അല്ലാത്തപ്പോഴെല്ലാം സ്വർണ്ണഗോളക ചാർത്തിയ രൂപമാണ് പുറത്ത് കാണാനുക. ശ്രീരത്നാങ്കിതപീഠത്തിൽ കാലുകൾ രണ്ടും താഴോട്ടിട്ടിരിയ്ക്കുന്ന ചതുർബാഹുവായ ദേവിയുടെ രൂപമാണിത്. പുറകിലെ വലതുകയ്യിൽ ശ്രീചക്രവും പുറകിലെ ഇടതുകയ്യിൽ ശംഖും ധരിച്ച ദേവി, മുന്നിലെ ഇടതുകൈ കൊണ്ട് അനുഗ്രഹിയ്ക്കുകയും വലതുകൈ കൊണ്ട് ഭക്തഹൃദയങ്ങൾ സ്വീകരിയ്ക്കുകയും ചെയ്യുന്നു. ദേവീവിഗ്രഹത്തിന്റെ വലതുവശത്ത് കൃഷ്ണശിലയിൽ മഹാവിഷ്ണുസാന്നിദ്ധ്യവുമുണ്ട്. ഇതുമൂലം അമ്മേ നാരായണാ, ദേവീ നാരായണാ, ലക്ഷ്മീ നാരായണാ, ഭദ്രേ നാരായണാ എന്നാണ് ഇവിടെ വരുന്ന ഭക്തർ ജപിയ്ക്കുന്നത്. കീഴ്ക്കാവ് ക്ഷേത്രത്തിലെ പ്രതിഷ്ഠ നടത്തിയത് വില്വമംഗലം സ്വാമിയാരാണെന്ന് വിശ്വസിച്ചുവരുന്നു. ക്ഷേത്രത്തിൽ ഉപദേവതകളായി ശിവൻ, ഗണപതി, ശാസ്താവ്, സുബ്രഹ്മണ്യൻ, നാഗദൈവങ്ങൾ, ബ്രഹ്മരക്ഷസ്സ്, യക്ഷിയമ്മ എന്നിവർക്കും സന്നിധികളുണ്ട്. മാനസികാസ്വാസ്ഥ്യമുള്ളവർക്ക് ചോറ്റാനിക്കര ഭജനം ഉത്തമമായി കണക്കാക്കപ്പെടുന്നു. അതിനാൽ നിരവധി മനോരോഗികൾ ക്ഷേത്രത്തിൽ നിത്യേന വരാറുണ്ട്. കീഴ്ക്കാവിൽ രാത്രി നടക്കുന്ന ഗുരുതി പൂജ വളരെ വിശേഷമാണ്. എല്ലാ മാനസികാസ്വസ്ഥ്യങ്ങളും ഗുരുതിയോടെ തീരും എന്നാണ് വിശ്വാസം. ബാധോപദ്രവമുള്ളവർ ഈ സമയത്ത് ഉറഞ്ഞുതുള്ളുന്നതും അങ്ങനെ ഒഴിഞ്ഞുപോകുന്ന ബാധകൾ അടുത്തുള്ള പാലമരത്തിൽ ആണിയടിച്ച് കയറ്റുന്നതും ശ്രദ്ധേയമാണ്. കൂടാതെ ഉദയാസ്തമനപൂജ, അന്നദാനം, പട്ടും താലിയും ചാർത്തൽ, നെയ്പായസം, വെടിവഴിപാട് തുടങ്ങിയവയും ക്ഷേത്രത്തിൽ പ്രധാനമാണ്. കുംഭമാസത്തിൽ രോഹിണിനാളിൽ കൊടികയറി ഉത്രം നാളിൽ വലിയ ആറാട്ടോടുകൂടി സമാപിയ്ക്കുന്ന ഒമ്പതുദിവസത്തെ ഉത്സവമാണ് ക്ഷേത്രത്തിൽ പ്രധാനം. ഇതിനിടയിൽ വരുന്ന മകം തൊഴൽ ഏറ്റവും സവിശേഷമായ പ്രാധാന്യം അർഹിയ്ക്കുന്നു. ഈ ദിവസം നിരവധി ഭക്തരാണ് ക്ഷേത്രത്തിലെത്തുന്നത്. മംഗല്യസൗഭാഗ്യത്തിന് മകം തൊഴൽ വിശേഷമാണെന്ന് വിശ്വസിച്ചുവരുന്നു. കൂടാതെ വൃശ്ചികത്തിലെ തൃക്കാർത്തികയും നവരാത്രിയും വിശേഷങ്ങളാണ്. കൊച്ചിൻ ദേവസ്വം ബോർഡ് വകയാണ് ഈ മഹാക്ഷേത്രം.\nകണ്ണൂർ ജില്ലയിൽ കണ്ണൂർ നഗരത്തിന് വടക്കുഭാഗത്ത് കണ്ണൂർ കോർപ്പറേഷനിൽ തന്നെ സ്ഥിതിചെയ്യുന്ന ഒരു ക്ഷേത്രമാണ് പള്ളിക്കുന്ന് മൂകാംബികാക്ഷേത്രം. പ്രധാനമൂർത്തി മൂകാംബിക. പടിഞ്ഞാട്ടു ദർശനം . മൂന്നു നേരം പൂജയുണ്ട്. ഉപദേവതകൾ: ശിവൻ ,വടക്കേ ഭഗവതി (മഹിഷാസുരമർദ്ദിനി), ഗണപതി. ശങ്കരൻ പ്രതിഷ്ഠിച്ചു എന്നും പരശുരാമപ്രതിഷ്ഠ എന്നും ഐതിഹ്യമുണ്ട്. ഇവിടെ ആദ്യം മഹിഷാസുരമർദ്ദിനി ആയിരുന്നുവെന്നും ഉഗ്രമൂർത്തിയെ പള്ളിക്കുന്നിലെ പണ്ഡിത സമൂഹം ജ്ഞാനസ്വരൂപിണിയായ വാഗ്ദേവതയാക്കി മാറ്റിയെന്നും പഴമ. അലങ്കാരപൂജയാണ് പ്രധാനം. മീനത്തിലെ രോഹിണി കൊടികയറി പൂരം ആറാട്ട്. നവരാത്രി ആഘോഷമുണ്ട്. കാട്ടുമാടം മനവക ക്ഷേത്രമായിരുന്നു .ചെറുശ്ശേരി ഈ ക്ഷേത്രത്തിലെ ശാന്തിക്കാരനായിരുന്നു എന്നൊരു പ്രബല വിശ്വാസമുണ്ട് .ചെഞ്ചേരി എന്ന ഇല്ലപ്പേരായിരുന്നു.\n↑ "ആർക്കൈവ് പകർപ്പ്". മൂലതാളിൽ നിന്നും 2009-09-16-ന് ആർക്കൈവ് ചെയ്തത്. ശേഖരിച്ചത് 2009-09-29.\n↑ "പള്ളിക്കുന്ന് മൂകാംബികാക്ഷേത്രം കണ്ണൂർ ജില്ല". Facebook.\nപുറമെ നിന്നുള്ള കണ്ണികൾ\nകർണ്ണാടകടൂറിസം.ഓർഗ് വെബ്സൈറ്റിൽ മൂകാംബികാക്ഷേത്രത്തിനെപ്പറ്റിയുള്ള വിവരങ്ങൾ Archived 2009-12-19 at the Wayback Machine.\nമൂകാംബിക ക്ഷേത്രത്തിലേക്ക് ഒരു സാങ്കല്പികയാത്ര\nവിക്കിമീഡിയ കോമൺസിലെ Kollur Mookambika Temple എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\n"https://ml.wikipedia.org/w/index.php?title=കൊല്ലൂർ_മൂകാംബികാക്ഷേത്രം&oldid=3699162" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 08:36, 19 ഡിസംബർ 2021.


റാസയും ബീഗവും - പ്രണയത്തിന്റെ ഗസല് ലോകം | Raza | Beegum | Love | Gazal Music\nറാസയും ബീഗവും - പ്രണയത്തിന്റെ ഗസല് ലോകം\nനസീല് വോയ്‍സി January 31, 2019 04:45 PM IST\nചില പാട്ടുകളുണ്ട്, ഒരൊറ്റത്തവണ കേള്‍ക്കുമ്പോഴേക്ക് മനസ്സിന്റെ ആഴങ്ങളിലേക്ക് ഊര്‍ന്നിറങ്ങി നമ്മളു പോലുമറിയാതെ അവിടെ കൂടുകൂട്ടിക്കളയും. ഓരോ തവണ കേള്‍ക്കുമ്പോഴും ആ വരികളും അതിനു ജീവന് പകര്‍ന്ന ശബ്ദവും നമുക്ക് പ്രിയപ്പെട്ടതാവും. മറന്നുവെന്ന് കരുതിയ മുഖങ്ങളോര്‍മിപ്പിച്ച്, മരിച്ചുപോയെന്നു കരുതിയ പ്രണയത്തിന്റെ കൈപിടിച്ച്, വറ്റിത്തീര്‍ന്ന കണ്ണുനീരിന്റെ നനവ് വീണ്ടും പടര്‍ത്തി...അങ്ങനെയങ്ങനെ ആ പാട്ടുകളിങ്ങനെ ജീവിക്കും, നമ്മെ ജീവിപ്പിക്കും.\nഅങ്ങനെയുള്ള രണ്ടു പേരെക്കുറിച്ചാണ്, അവരുടെ പാട്ടുകളെക്കുറിച്ചാണ്. 'ഓമലാളെ നിന്നെയോര്‍ത്ത്...' എന്നു തുടങ്ങുന്ന ഒരൊറ്റ ഗാനത്തിലൂടെ സംഗീതപ്രേമികള്‍ക്ക് പ്രിയപ്പെട്ടവരായ റാസയെയും ബീഗത്തെയും കുറിച്ച്. ഗസലിന്റെയും ജീവിതത്തിന്റെയും വഴിയിലൊരുമിച്ചു നടക്കുന്ന അവരുടെ പ്രണയവും പാട്ടിന്റെ ഫിലോസഫിയും ജീവിതവുമെല്ലാം ഗസലു പോലെ മധുരമുള്ളത്, ചേര്‍ന്നു നില്‍ക്കുന്നതാണ്.\nഉമ്മയുടെ താരാട്ടുപാട്ടില് നിന്നുതിര്‍ന്ന സ്വപ്നം\nപെട്ടെന്നൊരു ദിവസം കൊണ്ടു പാട്ടുകാരനായതല്ല റാസ. നന്നേ ചെറുപ്പം തൊട്ടേ മനസ്സില് കയറിക്കൂടിയ മോഹമാണ് പാട്ടുകാരനാവണമെന്ന്. അതായിരിക്കണം ജീവിതമാര്‍ഗമെന്ന്. റാസയുടെ തന്നെ വാക്കുകളില് പറഞ്ഞാല് 'കൂടെപ്പിറപ്പുകള് മതിയെന്നു പറഞ്ഞാലും ഉമ്മ താരാട്ടുപാട്ട് അവസാനിപ്പിക്കാന് സമ്മതിക്കാത്ത വീട്ടിലെ ഇളയകുട്ടി'. ആ ഉമ്മയുടെ ചുണ്ടില് നിന്നുതിര്‍ന്ന സംഗീതമായിരുന്നു എന്നും അവന്റെ സ്വപ്നം. അതുതന്നെയായിരുന്നു സംഗീതത്തിന്റെ ആദ്യപാഠവും\nപക്ഷേ ജീവിത സാഹചര്യങ്ങളില് പെട്ട് ആ വഴിയില് നിന്നു മാറി നടക്കേണ്ടി വന്നു. സ്കൂള് വേദികളില്, സുഹൃദ് സദസ്സുകളില് മാത്രമായി പാട്ടുകളൊതുങ്ങി. നാലര വര്‍ഷത്തോളം പ്രവാസിയുമായി. പക്ഷേ പടച്ചോന്റെ ബുക്കില് റാസയുടെ നിയോഗത്തിന്റെ നേരെ പാട്ടുകാരന് എന്നായിരുന്നു കുറിച്ചിട്ടത്. അതോടൊപ്പം മറ്റൊരു പേരുമുണ്ടായിരുന്നു - ഇംതിയാസ് ബീഗം. പാട്ടുകാരിയെന്നതു മാത്രമായിരുന്നില്ല അവിടെ കുറിച്ചിട്ടത്, റാസയുടെ ജീവിതത്തിന്റെ അനുപല്ലവിയെന്നു കൂടിയായിരുന്നു.\nകഥകളും പാട്ടും പങ്കുവയ്ക്കാന് ചേര്‍ന്നൊരു കൂട്ട് വേണമെന്ന തേടലിന്റെയൊടുവിലാണ് റാസയും ബീഗവും കണ്ടുമുട്ടുന്നത്. സംഗീതം തന്നെയാവണം ജീവിതമെന്ന് സ്വപ്നം കാണുന്ന രണ്ടു പേര്, മിണ്ടാനും പറയാനും പാടാനുമുള്ളത് പാട്ട്; പ്രണയിക്കാന് മറ്റൊന്നും വേണ്ടായിരുന്നു. ജീവിതത്തില് രണ്ടുപേരും ഒരുമിച്ചു നടന്നുതുടങ്ങി.\nവഴിത്തിരിവായ ‘ഓമലാളേ നിന്നെയോർത്ത്..’\nഅപ്പോഴും പാട്ടുകള് പരിമിതമായ ലോകത്ത് ഒതുങ്ങിനില്‍ക്കുകയായിരുന്നു. വേദികളില്ലാത്ത, സംഗീതം ജീവിതമാര്‍ഗമാവുമെന്നുറപ്പില്ലാത്ത കാലം. അങ്ങനെയിരിക്കെയാണ് സുഹൃത്തായ യൂനുസ് സലിം എഴുതിയ 'ഓമലാളെ നിന്നെയോര്‍ത്ത്...' എന്ന ഗാനത്തിന് റാസ സംഗീതം നല്‍കിയത്. റാസയും ബീഗവും ചേര്‍ന്ന് ആലപിച്ച് സോഷ്യല് മീഡിയയില് പങ്കുവയ്ക്കുകയും ചെയ്തു. അപ്രതീക്ഷിത വരവേല്‍പ്പായിരുന്നു ആ പാട്ടിന് ലഭിച്ചത്. കേട്ടവര് കേട്ടവര് പാട്ടു പങ്കുവച്ചു. ആ കാത്തിരിപ്പിന്റെ ഈണത്തില് അലിഞ്ഞുചേര്‍ന്നു. മെഹ്ഫിലുകളുടെ, യാത്രകളുടെ തുടക്കമായിരുന്നു അത്.\nആര്‍ദ്രമായ പ്രണയത്തിന്റെയും നൊമ്പരത്തിന്റെയും തലോടലുള്ള പാട്ടുകളാണ് റാസയും ബീഗവും പാട്ടുന്നതിലേറെയും. "ഹൃദയങ്ങളൊന്നാവും മധുമാസരാവില് ഹൃദയേശ്വരിക്കെന്തേ പരിഭവമോ...", "എവിടെയോ ഒരാളെന്ന കാത്തിരിപ്പുണ്ടെന്നറിയുന്നതാണെന്റെ സ്വര്‍ഗം...", "കരയകലും കപ്പലു പോലെ പിരിയുകയാണീ ഇരുഹൃദയം..." എന്നിങ്ങനെയുള്ള ഓരോ പാട്ടും വേദികളിലും യൂടൂബിലും കേള്‍ക്കുന്നവരുടെ ഉള്ളും കണ്ണും നിറയ്ക്കുന്നു. വീണ്ടും വീണ്ടും എന്ന ആവശ്യവുമുയരുന്നു. വിദ്യാധരന് മാഷിന്റെ സ്വരത്തില് കേട്ടുപരിചയമുള്ള, പലവുരു അലിഞ്ഞു ചേര്‍ന്നിട്ടുള്ള "മഴചാറുമിടവഴിയില് നിഴലാടും കല്‍പ്പടവില്..." എന്ന പാട്ട് റാസയുടെ സ്വരത്തില് മറ്റൊരു ലോകം തന്നെ തീര്‍ക്കുന്നു.\nകേട്ടുമറക്കാത്ത പാട്ടുകളുടെയും പ്രിയപ്പെട്ട പാട്ടുകാരുടെയും പ്രചോദനമാണ് ഇത്തരം പാട്ടുകളെന്ന് പറയുന്നു റാസ. "വിഷാദസ്വരങ്ങളുള്ള പാട്ടുകള് മാത്രമേ കേള്‍ക്കാറുള്ളു എന്നൊന്നുമില്ല. കലാഭവന് മണിയുടെ നാടന് പാട്ടുകളും യേശുദാസിന്റെയും ബാലമുരളീകൃഷ്ണയുടെയുമെല്ലാം ക്ലാസിക്കുകളും ഒരുപോലെ ഇഷ്ടമാണ്. പക്ഷേ ബാബുക്കയുടെ, ജഗ്ജിത് സിങ്ങിന്റെ, ഉമ്പായിയുടെ, നജ്മല് ബാബുവിന്റെ, ഷഹബാസ് അമന്റെ...അവരുടെയൊക്കെ പാട്ടുകള് പാടുമ്പോള് ശബ്ദത്തോടു കൂടുതല് ചേര്‍ന്നു നില്‍ക്കുന്ന പോലെ. അതിനിത്തിരികൂടെ ജീവനുള്ളതു പോലെ തോന്നാറുണ്ട്. ആ പ്രചോദനം എന്റെ പാട്ടുകളിലേക്കും പടരുന്നുവെന്നേയുള്ളൂ. ഗസിലിനോടുള്ള ഇഷ്ടക്കൂടുതല് തന്നെയാവണമത്". സ്വാധീനിച്ചവരുടെ പട്ടികയില് തൃശൂര്‍ക്കാരനായ ഫിലിപ് ബി ഫ്രാന്‍സിസ് എന്ന പാട്ടുകാരനെ പ്രത്യേകമോര്‍ക്കുന്നുണ്ട് റാസ. "അസാധ്യ പ്രതിഭയായിരുന്നു. പക്ഷേ പാടിമുഴുമിപ്പിക്കും മുന്‍പേ ഈ ലോകത്തോട് വിടപറഞ്ഞു..."\nതലത്ത് മഹ്മൂദ്, ഗുലാം അലി, റാഫി, മുകേഷ് പ്രിയപാട്ടുകാരുടെ പട്ടിക നീണ്ടതാണ്. എങ്കിലും ഏറ്റവും കൂടുതല് സ്വാധീനിച്ച പാട്ടുകാരനാരാണെന്ന ചോദ്യത്തിന് ഒരൊറ്റയുത്തരമേയുള്ളു റാസക്ക് - അത് മെഹ്ദി ഉസ്താദെന്നാണ്. മെഹ്ദി ഹസനെന്ന ഗസല് ചക്രവര്‍ത്തിയുടെ ജീവിതവും സംഗീതവും ഒരുപോലെ ഊര്‍ജം പകരുന്നുണ്ട് റാസയുടെയും ബീഗത്തിന്റെയും സംഗീതപ്രയാണത്തിന്.\nഒരുമിച്ചൊരു പുഴ പോലെ, ഗസല് പോലെ\nജീവിതയാത്രയില് ഉടനീളം ഒരുമിച്ച് എന്നത് വെറുമൊരു പറച്ചിലല്ല റാസക്കും ബീഗത്തിനും. അക്ഷരാര്‍ഥത്തില് അതങ്ങനെത്തന്നെയാണ്. മെഹ്ഫിലുകളിലും യാത്രകളിലും ഒരുമിച്ചാണ് ഈ പാട്ടുകാര്. കൂടെ മകളുമുണ്ട്. പാടുന്ന പാട്ടുകളുടെ പ്രണയവും നൊമ്പരവും ആഴവും തൊട്ടടുത്തിരിക്കുന്ന പ്രണയിയില് കാണുന്നതു കൊണ്ടു തന്നെയാവണം ഇവരോടൊപ്പം പ്രായഭേദമന്യേ എല്ലാവരും ഗസലില് അലിഞ്ഞുചേരുന്നത്. പ്രണയമുറ്റുന്ന മെഹ്ഫിലുകള്‍ക്കിടയില് റാസയെ നോക്കുന്ന ബീഗത്തിന്റെ കണ്ണുകളിലും സ്വരത്തിലും തുളുമ്പുന്ന പ്രണയം വേദികളിലേക്കും ഹൃദയങ്ങളിലേക്കും ഓര്‍മകളിലേക്കും നിയോണ് വെളിച്ചം പോലെ പടരുന്നത്.\nകടല് ദൂരമകലെ നിന്ന് റാസയെയും ബീഗത്തെയും അവരുടെ പാട്ടുകളെയും കുറിച്ച് ഈ കുറിപ്പെഴുതുമ്പോഴും കഴിഞ്ഞ രാത്രികളിലെപ്പോഴോ കേട്ട അവരുടെ സ്വരം ഉള്ളിലിങ്ങനെ അലതല്ലുന്നുണ്ട് "....അകലെ നിന്നെത്തിയ കുളിരുള്ള തെന്നല് ആര്‍ദ്രമായ് പാടുന്നു ഗസലിന്റെ ഈണം...". അതെ, ദൂരവും സംവത്സരങ്ങളും കടന്ന് ഉള്ളില് ബാക്കിയാവുന്ന അലകളാണ് ചില ഗസലുകള്, ചിലയോര്‍മകള്.


കോവിഡ് ബാധിച്ച് 102 ദിവസം ആശുപത്രിയിൽ, 54 ദിവസം വെന്‍റിലേറ്ററിൽ: ബെഞ്ചമിനു പുനർജന്മം : Deepika.com Kerala News\nകരിപ്പൂര് വിമാനദുരന്തം; സമഗ്ര അന്വ...\nമൂന്നാർ പെട്ടിമുടി ദുരന്തം:...\nസംസ്ഥാനത്ത് ഇന്നലെ 1,420 ...\nകരിപ്പൂർ വിമാനദുരന്തം: രക്ഷകർ കൈകോർത്തു;...\n""വിമാനത്തിന്‍റെ ശബ്ദം മാറി; ഞാൻ...\nകരിപ്പൂർ വിമാനാപകടത്തിൽ മരിച്ചവർ\nകോവിഡ് ബാധിച്ച് 102 ദിവസം ആശുപത്രിയിൽ, 54 ദിവസം വെന്‍റിലേറ്ററിൽ: ബെഞ്ചമിനു പുനർജന്മം\nTuesday, July 7, 2020 12:35 AM IST\nപത്തനംതിട്ട: കോവിഡ് സ്ഥിരീകരിക്കപ്പെട്ട് വെന്‍റിലേറ്ററിൽ 54 ദിവസം, 102 ദിവസം ആശുപത്രി വാസം. ഒടുവിൽ കുന്പനാട് കടപ്ര പുളിക്കൽകുഴിയിൽ ചക്കച്ചേരിൽ ബെഞ്ചമിൻ തോമസിനുമുന്നിൽ വൈറസ് മുട്ടുമടക്കി. ഇന്ത്യ പെന്തക്കോസ്ത് സഭയിലെ സീനിയർ പാസ്റ്ററാണ് ബഞ്ചമിൻ തോമസ്.\nഅന്പത്താറുകാരനായ ബെഞ്ചമിൻ തോമസും കുടുംബവും ന്യൂയോർക്കിലാണു താമസം. 21 ദിവസം നീണ്ട പ്രാർഥനായോഗങ്ങളുടെ അവസാന ആഴ്ചയിലാണ് ബെഞ്ചമിന് ശരീരവേദനയും പനിയും അനുഭവപ്പെടുന്നത്. ഉടൻതന്നെ ആശുപത്രിയിലെത്തിച്ചെങ്കിലും കിടത്തി ചികിത്സിക്കാൻ സ്ഥലമില്ലാത്തതിനാൽ മരുന്നു നൽകി തിരിച്ചയച്ചു. ഇതിനിടെ പനിയും ശ്വാസതടസവുമുണ്ടായി. ആശുപത്രിയിലെത്തി തളർന്നുവീണു. ഉടൻതന്നെ വെന്‍റിലേറ്ററിലേക്കു മാറ്റി. പിന്നീട് ഒന്നും ഓർമയില്ല-ബെഞ്ചമിൻ പറയുന്നു. സഹോദരഭാര്യ ഷൈനി ജോലി ചെയ്തിരുന്ന ആശുപത്രിയാണ്. അതുകൊണ്ടുതന്നെ ചികിത്സയിൽ കൂടുതൽ കരുതൽ ലഭിച്ചു. ആരോഗ്യനില മോശമായതോടെ ന്യൂയോർക്കിലെ ഏറ്റവും മികച്ച മറ്റൊരു ആശുപത്രിയിലേക്കു മാറ്റാൻ ശ്രമിച്ചു. മൂന്നു പ്രാവശ്യം ഇതിനായി ആംബുലൻസ് വരുത്തി.അബോധാവസ്ഥയിൽ കിടന്ന തന്നെ വെന്‍റിലേറ്ററിൽനിന്ന് സ്ട്രെചറിലേക്കു മാറ്റാനാവാതെവന്നപ്പോൾ ആ ശ്രമം ഉപേക്ഷിച്ചു. രണ്ടാഴ്ച കഴിഞ്ഞ് ബന്ധുക്കളുടെ നിർബന്ധത്തിൽ വളരെ പണിപ്പെട്ട് ന്യൂയോർക്കിലെ സയോണ് ആശുപത്രിയിലേക്കു മാറ്റി. മലയാളിയായ ഡോക്ടർ റോബിൻ വർഗീസ് സഹായിച്ചു. ഏപ്രിൽ 16ന് സ്ഥിതി ഏറെ മോശമായി. ഇനി ചികിത്സയൊന്നും ഇല്ലെന്നും ദൈവഹിതംപോലെ നടക്കട്ടെയെന്നും ഡോക്ടർമാരടക്കമുള്ളവർ പറഞ്ഞു.\nഎന്നാൽ പെട്ടെന്നുതന്നെ ആരോഗ്യം വീണ്ടെടുത്തു. മരുന്നുകളോടു ശരീരം പ്രതികരിച്ചു തുടങ്ങി. രണ്ടാഴ്ചകൊണ്ട് പിടിച്ചു നടക്കാൻ കഴിഞ്ഞു. കോവിഡ് ഫലം നെഗറ്റീവായി. ആശുപത്രിയിലെത്തിയതിന്‍റെ 102 -ാം ദിവസം പൂർണ ആരോഗ്യവാനായി ആശുപത്രി വിട്ടു. ശരീരഭാരം 22 കിലോ കുറഞ്ഞു.\nശ്വാസമെടുക്കുന്നതിന് അല്പം തടസമുണ്ടെന്നതൊഴിച്ചാൽ മറ്റു പ്രശ്നങ്ങളൊന്നുമില്ല - ബെഞ്ചമിൻ പറഞ്ഞു. 35 വർഷം മുന്പ് സഹോദരിക്കൊപ്പം പഠനത്തിനായാണ് യുഎസിലെത്തിയത്. ഭാര്യ മേഴ്സിയും മകൾ അബിഗേലും ബെഞ്ചമിനൊപ്പമുണ്ട്.\nകരിപ്പൂര് വിമാനദുരന്തം; സമഗ്ര അന്വേഷണം\nമൂന്നാർ പെട്ടിമുടി ദുരന്തം: 26 മൃതദേഹങ്ങൾ കണ്ടെടുത്തു\nസംസ്ഥാനത്ത് ഇന്നലെ 1,420 പേർക്കു കോവിഡ്; രോഗമുക്തർ 1715\nകരിപ്പൂർ വിമാനദുരന്തം: രക്ഷകർ കൈകോർത്തു; അവർ ജീവിതത്തിലേക്കു പറന്നുയർന്നു\n""വിമാനത്തിന്‍റെ ശബ്ദം മാറി; ഞാൻ സീറ്റ് ബെൽറ്റ് ഒന്നുകൂടി മുറുക്കി''\nമനാലിന്‍റെ ഓര്‍മകളില് മൊകേരി ഗ്രാമം\nപെട്ടിമുടി ദുരന്തം: മൃതദേഹങ്ങൾ മറവു ചെയ്യുന്നത് ഒരു കുഴിയിൽ\nആ ബന്ധം ഇഴപിരിയാത്തത്..\nകരയാൻ ഇനി കണ്ണീരില്ല\nദേശീയ ദുരന്തപ്രതികരണ സേനയുടെ 12 സംഘങ്ങളെ വിന്യസിച്ചു\nകാണാതായവരിൽ 19 പേർ വിദ്യാർഥികൾ\nനഷ്ടപ്പെട്ടത് പത്ത് ഉയിരുകൾ, ഒരുവാക്കിനും കറുപ്പായിയെ ആശ്വസിപ്പിക്കാനായില്ല\nമുല്ലപ്പെരിയാറിലെ ജലം പുറത്തേക്ക് ഒഴുക്കണമെന്നു കേരളം\nവിമാനാപകടം: മരിച്ചവരുടെ ബന്ധുക്കള്‍ക്ക് പത്തു ലക്ഷം രൂപ സഹായം- മുഖ്യമന്ത്രി\nപെട്ടിമുടി: മരിച്ചവരുടെയും പരിക്കേറ്റവരുടെയും കുടുംബങ്ങൾക്ക് എല്ലാ സഹായവും നൽകും\nമുല്ലപ്പെരിയാർ അണക്കെട്ടിൽ ജലനിരപ്പ് അനുവദനീയ സംഭരണ ശേഷിയിലേക്ക്\nരഹ്‌ന ഫാത്തിമ കീഴടങ്ങി\nതിങ്കളാഴ്ച രാവിലെ വരെ വ്യാപക മഴ\nമുല്ലപ്പെരിയാർ ജലനിരപ്പ്; ഹർജി 24ന് സുപ്രീംകോടതിയിൽ\nരാജ്യം മുഴുവന് കൂടെയുണ്ട്: ഗവര്‍ണര്\nഅതിതീവ്ര മഴ പെയ്യും; ആശങ്കയിൽ കേരളം\nകോവിഡ് ചികിത്സ: ക്ലിനിക്കല് ട്രയല് വിജയമെന്നു പങ്കജ കസ്തൂരി\nകെസിബിസി സമ്മേളനം സമാപിച്ചു\nസംസ്ഥാനത്തെ ഡാമുകളിൽ ജലനിരപ്പ് ഉയർന്നു\nഈ സർക്കാർ മുൻ സർക്കാരിനെപ്പോലെയെന്നു വരുത്തിത്തീർക്കാൻ ശ്രമം: മുഖ്യമന്ത്രി\nകത്തോലിക്കാ കോൺഗ്രസ് അനുശോചിച്ചു\nഎൽജെഡിക്കു രാജ്യസഭാ സീറ്റ്; ശ്രേയാംസ്കുമാർ മത്സരിക്കും\nപുന്നമടയിലെ ഫിനിഷിംഗ് പോയിന്‍റിലിരുന്ന് ഓർമകളുടെ ഓളങ്ങളിൽ അനന്തു തുഴയെറിഞ്ഞു\nമുഖ്യമന്ത്രിയുടെ പത്രസമ്മേളനം ‘കണ്‍സള്‍ട്ടന്‍സി’യെ ഏല്‍പ്പിക്കണം: പി.സി. തോമസ്\nഇടുക്കിയിൽ ജലനിരപ്പ് 2358.94 അടിയായി\nജലവിതാനം നിരീക്ഷിക്കുന്നതിനു പ്രത്യേക സംവിധാനം ഒരുക്കി\nപമ്പാഡാം തുറക്കാന് സാധ്യത, ആദ്യ മുന്നറിയിപ്പ് നല്‍കി\nമലപ്പുറത്തു കോവിഡ് ബാധിച്ചു രണ്ടു പേർ മരിച്ചു\nഷോക്കേറ്റ് റേഷൻ കടയുടമ മരിച്ചു\nനല്ലതണ്ണിയിൽ കാർ ഒഴുക്കിൽപെട്ട് കാണാതായ രണ്ടാമത്തെ യുവാവിന്‍റെ മൃതദേഹവും കണ്ടെടുത്തു\nകാസര്‍ഗോഡ് സ്വദേശി ഗള്‍ഫില് കുഴഞ്ഞുവീണ് മരിച്ചു\nപോലീസ് അസോസിയേഷൻ സ്ഥാപക ജനറൽ സെക്രട്ടറി കെ.ജെ. ജോർജ് ഫ്രാൻസിസ് നിര്യാതനായി\nതലശേരി: കരിപ്പൂർ വിമാനദുരന്തത്തിൽ തലശേരി വടക്കുമ്പാട് ലക്ഷ്മി സ...


വൃത്തി സർവേ: മോശം സ്ഥാനവുമായി കേരള നഗരങ്ങൾ\non June 10, 2017 |\nതിരുവനന്തപുരം: വൃത്തിയുടെ കാര്യത്തിൽ ഏറ്റവും മികച്ചവരെന്ന് ഏറെ അഭിമാനിക്കുന്ന കേരളീയർക്ക് തിരിച്ചടിയായി സര്‍വേ ഫലം. രാജ്യത്തെ ഏറ്റവും മികച്ചതും വൃത്തിയുള്ളതുമായ നഗരങ്ങളുടെ പട്ടികയില് കേരളത്തിലെ നഗരങ്ങള് വളരെയേറെ പിന്നിലായി.\nനഗര വികസന മന്ത്രാലയം നടത്തിയ വൃത്തി സര്‍വേയില് കൊച്ചിക്ക് 271-ാം സ്ഥാനമാണ് ലഭിച്ചിരിക്കുന്നത്. രണ്ടു വര്‍ഷങ്ങൾക്ക് മുൻപ് കേന്ദ്ര നഗരവികസന മന്ത്രാലയം നടത്തിയ സര്‍വേയില് രാജ്യത്തെ ഏറ്റവും മികച്ചതും, വൃത്തിയുള്ളതുമായ നഗരങ്ങളുടെ പട്ടികയില് കേരളത്തിലെ നഗരങ്ങള് മുന്നിലായിരുന്നു.\nതലസ്ഥാന നഗരിയായ തിരുവനന്തപുരം 372-ാം സ്ഥാനത്തേയ്ക്ക് പിന്തള്ളപ്പെട്ടു. ഒരിക്കൽ ഇന്ത്യയിലെ ഏറ്റവും വൃത്തിയുള്ള നഗരമെന്ന പദവി അലങ്കരിച്ചിരുന്ന തിരുവനന്തപുരത്തിന്റെ ഇന്നത്തെ അവസ്ഥ ഏറെ പരിതാപകരമാണ്.\nനഗര വികസന മന്ത്രാലയം 2015-ല് നടത്തിയ വൃത്തി സര്‍വേയില്, രാജ്യത്തെ ഏറ്റവും മികച്ച നഗരങ്ങളുടെ പട്ടികയില് കൊച്ചിയ്ക്ക് നാലാം സ്ഥാനമാണ് ലഭിച്ചിരുന്നത്. അന്ന് എട്ടാം സ്ഥാനം ലഭിച്ചിരുന്ന തിരുവനന്തപുരത്തിന് നിലവിൽ ലഭിച്ച 372-ാം സ്ഥാനം ഈ നഗരത്തിന്റെ ദയനീയാവസ്ഥയാണ് പ്രതിഫലിപ്പിക്കുന്നത്.\nഖരമാലിന്യ നിര്‍മ്മാര്‍ജ്ജനം, ശുചിത്വ പരിശോധന, തുറസ്സായ സ്ഥലത്തെ മലമൂത്രവിസര്‍ജനം, മലിനജല സംസ്കരണം, കുടിവെള്ളത്തിന്റെ ഗുണനിലവാരം തുടങ്ങിയവയെ അടിസ്ഥാനപ്പെടുത്തിയാണ് സര്‍വ്വെ നടത്തിയത്. മാലിന്യസംസ്കരണ വിഷയത്തിൽ ഓരോ ദിവസം കഴിയുന്തോറും സ്ഥിതി പരിതാപകരമായിക്കൊണ്ടിരിക്കുന്നുവെന്നും സര്‍വേയില് പറയുന്നു.\nഎല്ലായിടത്തും മാലിന്യനിര്‍മ്മാര്‍ജ്ജന പ്ലാന്റുകളില്ലാത്തത് ഇപ്പോഴത്തെ സർവേ ഫലത്തെ സ്വാധീനിച്ചിട്ടുണ്ടാകാമെന്ന് തദ്ദേശഭരണ വകുപ്പ് മന്ത്രി കെ ടി ജലീല് അഭിപ്രായപ്പെട്ടു. നഗരങ്ങളില് കേന്ദ്രീകൃത മാലിന്യസംസ്കരണ സംവിധാനങ്ങള് വേണ്ടത്രയില്ലാത്തത് പ്രശ്നം തന്നെയാണെന്ന് മന്ത്രി സമ്മതിച്ചു.\nTags: capital citycleanlinessdisposaldrinking waterhygience inspectionsIndian citiesKeralaKochilowmanagementopen defecationqualityRankssanitationsurveyThiruvananthapuramurban development ministrywastewaste collectionwaste water management


ഗ്ലെൻ ടി സീബോർഗ് ജൻമദിനം – LUCA\nഗ്ലെൻ ടി സീബോർഗ് ജൻമദിനം\nജീവിച്ചിരിക്കുമ്പോൾ തന്നെ പീരിയോഡിക് ടേബിളിൽ ഒരു മൂലകത്തിന്റെ പേരാകാൻ അവസരം ലഭിച്ചയാളാണ് സീബോർഗ്. നൂറ്റിയാറാമത് മൂലകത്തിന്റെ പേരാണ് സീബോർഗിയം (Sg)\nപ്ലൂട്ടോണിയം അടക്കം 10 മൂലകങ്ങളും നൂറിലധികം ഐസോടോപ്പുകളും കണ്ടു പിടിച്ച, മൂലകങ്ങളുടെ ആവർത്തനപ്പട്ടികയിൽ ആക്ടിനൈഡ് സീരീസിനു കാരണക്കാരനായ, 39 വയസ്സിൽ നോബൽ സമ്മാനം നേടിയ, 10 യുഎസ് പ്രസിഡന്റുമാരുടെ ഉപദേശകനായിരുന്ന ഗ്ലെൻ ടി സീബോർഗ് (Glenn Theodore Seaborg, 19 April 1912 – 25 Feb 1999) എന്ന ശാസ്ത്രജ്ഞന്റെ ജൻമദിനമാണ് ഏപ്രിൽ 19.\nരോഗ ചികിത്സയിലും രോഗ നിർണ്ണയത്തിലും ഏറ്റവും കൂടുതൽ ഉപയോഗിക്കപ്പെടുന്ന ഒട്ടേറേ ഐസോടോപ്പുകൾ കണ്ടെത്തിയതിലൂടെ ലോക ജനതയുടെ ആയുർദൈർഘ്യം വർധിപ്പിക്കുന്നതിൽ പങ്കു വഹിച്ചയാളാണ്. ന്യൂക്ലിയർ റിയാക്ടറുകളിലെ ഇന്ധനമായ പ്ലൂട്ടോണിയം കണ്ടെത്തിയെങ്കിലും ആണവ സാങ്കേതിക വിദ്യയുടെ സമാധാനപരമായ ഉപയോഗത്തിനു വേണ്ടി പ്രവർത്തിക്കുകയും ആണവ നിർവ്യാപന കരാറുകളുടെ പിന്നിലെ പ്രധാന വ്യക്തിയാവുകയും ചെയ്തു.\n1912 ഏപ്രിൽ 19-ന് മിഷിഗണിൽ ജനിച്ചു. 1937-ൽ കെമിസ്ട്രിയിൽ പി എച്ച് ഡി നേടി. 1939-ൽ ബെർക്ക്‌ലിയിൽ രസതന്ത്രത്തിൽ ഇൻസ്ട്രക്ടറായി. അവിടെ അദ്ദേഹം 1945-ൽ പ്രൊഫസറായി. 1941 ഫെബ്രുവരിയിൽ എഡ്വിൻ മക്മില്ലനുമായി ചേർന്ന് പ്ലൂട്ടോണിയം മൂലകം കണ്ടെത്തിയതിലൂടെയാണ് അദ്ദേഹം കൂടുതൽ അറിയപ്പെട്ടത്. 1942-ൽ അദ്ദേഹം ഹെലൻ ഗ്രിഗ്സിനെ വിവാഹം കഴിച്ചു. 1942-1946 കാലഘട്ടത്തിൽ ചിക്കാഗോ യൂണിവേഴ്സിറ്റി മെറ്റലർജിക്കൽ ലബോറട്ടറിയിലെ മാൻഹട്ടൻ പ്രോജക്റ്റിലെ പ്ലൂട്ടോണിയം വേർതിരിക്കൽ ഗവേഷണത്തിന് നേതൃത്വം നൽകി.\nപ്ലൂട്ടോണിയത്തിനു പുറമേ അമേരിസിയം, ക്യൂറിയം, ബെർക്കേലിയം, കാലിഫോർണിയം, ഐൻസ്റ്റീനിയം, ഫെർമിയം, മെൻഡലീവിയം, നോബെലിയം, സീബോർഗിയം എന്നീ മൂലകങ്ങൾ കണ്ടെത്തിയ സംഘത്തിന്റെ പ്രധാനിയായിരുന്നു സീബോർഗ്. ഭാരമേറിയ മൂലകങ്ങൾ ആവർത്തനപ്പട്ടികയിൽ എങ്ങനെ ഉൾപ്പെടുത്താമെന്നും മറ്റ് മൂലകങ്ങളുമായുള്ള അവയുടെ ബന്ധം തെളിയിക്കുകയും ചെയ്തു.\n1951-ലെ രസതന്ത്രത്തിനുള്ള നോബൽ സമ്മാനം ട്രാൻസ്യുറോണിക് മൂലകങ്ങളെക്കുറിച്ചുള്ള ഗവേഷണത്തിന് മക്മില്ലനുമായി പങ്കിട്ടു. 1997 ഓഗസ്റ്റിൽ അദ്ദേത്തിന്റെ ബഹുമാനാർത്ഥം മൂലകം 106 ന് സീബോർഗിയം (Sg) എന്ന് നാമകരണം ചെയ്യപ്പെട്ടു. ജീവിച്ചിരിക്കുന്ന ഒരു വ്യക്തിയുടെ പേര് പുതിയ മൂലകത്തിനിടുന്നത് ഇതാദ്യമാണ്. 1999 ഫെബ്രുവരി 25-ന് അദ്ദേഹം അന്തരിച്ചു.\nടി വി നാരായണന്റെ #വരയുംകുറിയുംtvn പ്രതിദിന ഫേസ്ബുക്ക് പോസ്റ്റില് നിന്ന്…\nglenn t. seaborg, Glenn Theodore Seaborg\nപ്രപഞ്ചനിര്‍മാണത്തിന്റെ കണികാക്കമ്മിറ്റി അഥവാ സ്റ്റാന്റേർഡ് മോഡൽ\nമൗലിക കണങ്ങളെത്തേടി ഒരു നീണ്ടയാത്ര


ഹരിതഗൃഹവാതക ഉദ്‌വമനത്തിന് കാരണമാകുന്നത് വെറും 90 കമ്പനികളാണ് – നേരിടം\nഐക്യരാഷ്ട്ര സഭയുടെ കാലാവസ്ഥാ സമ്മേളനത്തിന്റെ അവസാന ദിവസം പോളണ്ടിലെ വാഴ്സയില് നടന്നുകൊണ്ടിരിക്കുന്നു. ഉദ്‍വമനം കുറക്കുന്നതില് ഒരു കരാറുണ്ടാക്കാന് പരാജയപ്പെട്ടു എന്ന് പറഞ്ഞ് ഒരു സംഘം പരിസ്ഥിതി പ്രവര്‍ത്തകര് കഴിഞ്ഞ ദിവസം പരിപാടിയില് നിന്ന് ഇറങ്ങിപ്പോയി. 1854ലെ വ്യവസായിക വിപ്ലവം തുടങ്ങിയതിന് ശേഷം നടത്തിയ ഹരിതഗൃഹവാതഉദ്‌വമനത്തിന്റെ മൂന്നില് രണ്ടും നടത്തുന്നത് വെറും 90 കമ്പനികളാണ് എന്ന് പുതിയൊരു പഠനം വ്യക്തമാക്കുന്നു. Climate Accountability Institute ന്റെ അഭിപ്രായത്തില് ഉദ്‌വമനത്തിന്റെ പകുതിയും സംഭവിച്ചിരിക്കുന്നത് കഴിഞ്ഞ 25 വര്‍ഷങ്ങളിലാണ്. മലിനീകരണം നടത്തുന്ന ഏറ്റവും വലിയ കമ്പനികള് Chevron, ExxonMobil, Saudi Aramco, BP, Gazprom എന്നിവയാണ്.\n— സ്രോതസ്സ് democracynow.org | 2013/11/22\nTagged കോര്‍പ്പറേറ്റ്,ഫോസില് ഇന്ധനം,വാര്‍ത്ത,ഹരിതഗൃഹ വാതകം\nമുമ്പത്തെ ലേഖനം ഡോല ഹേ ഡോല\nഅടുത്ത ലേഖനം കോവിഡ് 19: പ‍ഞ്ചിങ് ഒഴിവാക്കി; പകരം റജിസ്റ്ററിൽ ഒപ്പ്


വിദ്യുത് ജംവൽ ഏഴരശ്ശനി Bollywood, Actor\nവിദ്യുത് ജംവൽ ജാതകം and Astrology\nപേര് വിദ്യുത് ജംവൽ\nജനന തിയതി 10 : 12 : 1978 ജനന സമയം 12 :0: 0\nജന്മ സ്ഥലം Jammu\nഇത് ഏഴര ശനിയുടെ അപഹാര കാലഘട്ടത്തിന്റെ തുടക്കമാണ്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി 12 -ആം ഭാവത്തിൽ സ്ഥിതിചെയ്യുന്നു.അതുകൊണ്ട് തന്നെ ഈ കാലഘട്ടത്തിൽ സാമ്പത്തികനഷ്ടം, ശത്രുദോഷം, ലക്ഷ്യമില്ലാത്ത യാത്ര, തർക്കം, ദാരിദ്രം എന്നിവ കാണുന്നു. ഈ കാലഘട്ടത്തിൽ വിദ്യുത് ജംവൽ ശത്രുക്കളിൽ നിന്നും പ്രശ്നങ്ങൾ നേരിടേണ്ടിവരും. വിദ്യുത് ജംവൽ സഹപ്രവർത്തകരിൽ നിന്നും ജോലി സ്ഥലത്ത് പ്രശ്നങ്ങൾ അനുഭവിക്കേണ്ടതായിവരും. എന്നാൽ ഇത് ജോലിസ്ഥലത്തുള്ള സഹപ്രവർത്തകരിൽ നിന്നും മാത്രമല്ല അടുത്ത കൂട്ടുകാരിൽനിന്നും ഇതേ അനുഭവം പ്രതീക്ഷിക്കാം. ഇത് സമ്മർദ്ദത്തിനും, അസ്വസ്ഥതക്കും വഴിവെക്കും. വിദ്യുത് ജംവൽ കരുതലോടെ സാമ്പത്തിക കാര്യങ്ങളിൽ ഇടപെട്ടില്ലെങ്കിൽ അത് വലിയ സാമ്പത്തിക നഷ്ടത്തിന് വഴിവച്ചേക്കാം. ഈ കാലയളവിൽ ദീർഘദൂര യാത്രകൾ ഫലപ്രദമാകില്ല. ശനിയുടെ കാലതാമസവും, വിദ്വേഷ സ്വഭാവവും കാരണം ഫലം കാണാൻ വൈകുമെങ്കിലും വിദ്യുത് ജംവൽ ഫലം കാണുന്നതുവരെ തീർച്ചയായും ക്ഷമയോടെ കാത്തിരിക്കേണ്ടിവരും . ഈ കാലഘട്ടത്തെ ഒരു പഠനകാലയളവായി കണക്കാക്കുക, എല്ലാം ശരിയായ രീതിയിൽ വരുക തന്നെ ചെയ്യും. എന്നിരുന്നാലും ഈ കാലഘട്ടത്തിൽ വ്യാപാരസംബദ്ധമായ നിർണായക തീരുമാനം എടുക്കാതിരിക്കുന്നതാണ് നല്ലത്.\nഏഴര ശനിയുടെ ഏറ്റവും ഉയർന്ന ഘട്ടമാണ് ഇത്. അതുകൊണ്ട് തന്നെ ഈ ഘട്ടം ബുദ്ധിമുട്ടുള്ള ഒന്നാണ്. ഈ കാലഘട്ടത്തിൽ സ്വഭാവദൂഷ്യം,ബന്ധങ്ങളിൽ പ്രശ്നങ്ങൾ ഉണ്ടാവുക, മാനസിക പിരിമുറുക്കവും, വിഷമവും ഉണ്ടാവും . വിജയം നേടിയെടുക്കാൻ വളരെ ബുദ്ധിമുട്ടുള്ള കാലയളവായിരിക്കും ഇത്. കാരണം ഈ കാലഘട്ടത്തിൽ എത്രത്തോളം കഠിനാധ്വാനം ചെയ്താലും അത് നിഷ്ഫലമാകും. വിദ്യുത് ജംവൽ രോഗപ്രതിരോധ ശക്തി അത്രത്തോളം തൃപ്തകരമായിരിക്കില്ല. വിദ്യുത് ജംവൽ നല്ല രീതിയിൽ വ്യായാമങ്ങൾ ചെയ്യുകയും ആരോഗ്യത്തിന് പ്രാധാന്യം കൊടുക്കുകയും വേണം അല്ലാത്തപക്ഷം ആരോഗ്യപരമായി ഒരുപാട് പ്രശ്നങ്ങൾ നേരിടേണ്ടിവരും. വിദ്യുത് ജംവൽ വിഷാദരോഗം, അജ്ഞാത ഭയം എന്നിവ നേരിടേണ്ടിവരാം. വിദ്യുത് ജംവൽ ചിന്തയിലും, പ്രവൃത്തിയിലും, തീരുമാനമെടുക്കുന്നതിലും ഒരു അവ്യക്തത ഉണ്ടായിരിക്കും. ആത്‌മീയമായ പ്രവൃത്തിയിലൂടെയും, അടിസ്ഥാന ദാനധര്മങ്ങളും ഈ കാലഘട്ടത്തിൽ നിന്നും ഒരുപരിധി വരെ പ്രശ്നങ്ങളില്ലാതെ പുറത്തുവരുന്നതിന് സഹായിക്കും.\nഏഴര ശനിയുടെ അപഹാരത്തിന്റെ ക്രമീകരണ കാലഘട്ടമാണ് ഇത്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി രണ്ടാം ഭാവത്തിൽ കുടികൊള്ളുന്നു,അത് സാമ്പത്തിക, ആഭ്യന്തര ബുദ്ധിമുട്ടുകളെ സൂചിപ്പിക്കുന്നു. ഏഴര ശനിയുടെ മറ്റു രണ്ടുഘട്ടങ്ങളെക്കാൾ ചെറിയ ആശ്വാസം ഈ കാലയളവിൽ ലഭിക്കും.എങ്കിലും സാമ്പത്തിക ഞെരുക്കവും, ചില തെറ്റിധാരണയും ഈ കാലയളവിൽ കാണുന്നു. ചിലവുകൾ കൂടാൻ സാധ്യതയുന്ടെ അതുകൊണ്ട് തന്നെ ചില നിയന്ത്രണങ്ങൾ ആവശ്യമാണ്. പെട്ടന്നുള്ള സാമ്പത്തിക നഷ്ടം, മോഷണഭയം എന്നിവയ്ക്ക് സാധ്യതയുണ്ട്. വിദ്യുത് ജംവൽ കാര്യങ്ങൾ ചെയ്യുമ്പോൾ ആശങ്ക കാണുമെങ്കിലും അത് ഉത്സാഹത്തോടെ ചെയ്യേണ്ടതാണ്. വിദ്യുത് ജംവൽ കുടുംബത്തിനും, സ്വന്തം കാര്യങ്ങൾക്കും പ്രത്യേകം ശ്രദ്ധചെലുത്തേണ്ടത് ആവശ്യമാണ് അല്ലാത്തപക്ഷം പിന്നീട് അത് വലിയ പ്രശ്നങ്ങൾക്കു വഴിവെക്കും. വിദ്യാർഥികൾക്ക് വിജയം കൈവരിക്കാൻ നല്ല കഠിനാധ്വാനം ആവശ്യമാണ്, എങ്കിലും ഫലം വളരെ സാവധാനവും വൈകിയും മാത്രമേ കിട്ടാൻ സാധ്യതയുള്ളൂ. ഈ കാലയളവ് അപകടത്തെ സൂചിപ്പിക്കുന്നത് കൊണ്ടുതന്നെ വിദ്യുത് ജംവൽ വണ്ടിഓടിക്കുമ്പോൾ പ്രത്യേക ശ്രദ്ധ ആവശ്യമാണ്. മദ്യം, മത്സ്യ മാംസാദികൾ വര്ജിക്കുക എന്നിവ ചെയ്യുന്നത് വഴി ശനിയെ തൃപ്തിപ്പെടുത്താൻ കഴിയും. വിദ്യുത് ജംവൽ സാമ്പത്തിക, ആഭ്യന്തര കാര്യങ്ങളിൽ ബുദ്ധിപൂർവമായ ഇടപെടൽ ഈ കാലഘട്ടത്തിൽ നിന്ന് പുറത്തുവരുവാൻ ആവശ്യമാണ് .


അമ്മിക്കല്ലും വിത്തുപേനയും പറഞ്ഞുതരുന്ന പുതിയ ബിസിനസ് സാധ്യതകള് | Business opportunities\nഅമ്മിക്കല്ലും വിത്തുപേനയും പറഞ്ഞുതരുന്ന പുതിയ ബിസിനസ് സാധ്യതകള്\nപുതുപുത്തന് ടെക്‌നോളജിയോടെ കിടിലന് സവിശേഷതയുള്ളതില് മാത്രമല്ല ഏറ്റവും കുറഞ്ഞ സാങ്കേതിക വിദ്യയും ഇക്കാലത്ത് വിജയിച്ച് കേറാന് പറ്റിയ ഒരു തന്ത്രം തന്നെയാണ്\n|19 July 2021 4:00 AM GMT\nഅന്നയും വര്‍ക്കിയും ബാംഗ്ലൂരില് താമസം ആരംഭിച്ചു. ഫ്‌ളാറ്റ് സ്ഥിതി ചെയ്യുന്നത് നഗരത്തിലെ തിരക്കുകളില് നിന്നൊക്കെ ഒഴിഞ്ഞ പ്രശാന്തമായ ഒരിടത്താണ്. ഫ്‌ളാറ്റില് കുടിയേറിക്കഴിഞ്ഞ് ഏകദേശം ഒരു മാസം കഴിഞ്ഞപ്പോള് അന്ന വര്‍ക്കിയോട് ഒരാവശ്യം ഉന്നയിച്ചു 'നമുക്കൊരു അമ്മിക്കല്ല് വാങ്ങണം.'\nവര്‍ക്കി അത്ഭുതപ്പെട്ടു ''ഇവിടെ മിക്‌സി ഉണ്ടല്ലോ പിന്നെന്തിനാണ് അമ്മിക്കല്ല്.'' എല്ലാം മിക്‌സിയില് അരച്ചാല് ശരിയാവില്ല. ചിലതിനൊക്കെ അമ്മിക്കല്ല് തന്നെ വേണം. അന്ന മറുപടി പറഞ്ഞു. ടെക്‌നോളജി വിദഗ്ദ്ധയായ ഭാര്യയെ നോക്കി ചിരിച്ച് വര്‍ക്കി ആമസോണ് ഓണ്‍ലൈന് പോര്‍ട്ടല് തുറന്ന് അമ്മിക്കല്ല് സെര്ച്ച് ചെയ്തു. അതാ വരുന്നു വിവിധ അളവുകളില്, വിലകളില് വ്യത്യസ്തങ്ങളായ അമ്മിക്കല്ലുകള്. വര്‍ക്കി ഒരെണ്ണം ഓര്‍ഡര് ചെയ്തു.\nഹൈ ടെക്‌നോളജിയുടെ കാലഘട്ടത്തില് പോലും തികച്ചും അപരിഷ്‌കൃതമെന്ന് തോന്നുന്ന ആധുനികമല്ലാത്ത സങ്കേതങ്ങള് അല്ലെങ്കില് ഉല്‍പ്പന്നങ്ങള് തേടുന്ന ഉപഭോക്താക്കളുണ്ട്. ആധുനിക സാങ്കേതികതയുടെ സങ്കീര്‍ണ്ണതകളില്ലാത്ത, ലളിതമായ ഉപകരണങ്ങള് അവര് ഇഷ്ടപ്പെടുന്നു. ഇന്റര്‍നെറ്റുമായി കണക്ട് ചെയ്യാത്ത ഉപകരണങ്ങള് തങ്ങളുടെ സ്വകാര്യതയെ സംരക്ഷിക്കുന്നു എന്ന് വിശ്വസിക്കുന്ന ഉപഭോക്താക്കള് അത്തരം ഉല്‍പ്പന്നങ്ങളെ ആശ്രയിക്കുന്നു. അതായത് ആധുനിക സാങ്കേതികവിദ്യയുടെ ലോകത്തില് പോലും കുറഞ്ഞ സാങ്കേതികതയുള്ള(Low Technology) ഉല്‍പ്പന്നങ്ങളെ തേടുന്ന വലിയൊരു വിഭാഗം ഉപഭോക്താക്കളുണ്ട്.\nകേരളത്തില് സന്ദര്‍ശനത്തിനെത്തിയ വിദേശിക്ക് താന് തിരിച്ചുപോകുന്നതിന് മുമ്പ് കേരളത്തിന്റെ ഓര്‍മ്മ നിലനിര്‍ത്താന് എന്തെങ്കിലും വാങ്ങിക്കൊണ്ട് പോകണം. ഗൈഡ് അദ്ദേഹത്തെ ഒരു ഷോപ്പിലേക്ക് കൂട്ടിക്കൊണ്ടുപോയി. കേരളത്തനിമയെ പ്രതിനിധീകരിക്കുന്ന ധാരാളം ഉല്‍പ്പന്നങ്ങള് ഷോപ്പിലുണ്ട്. എല്ലാം അതിമനോഹരവും പൂര്‍ണ്ണതയുമുള്ളത്. ''ഞങ്ങളുടെ തന്നെ വര്‍ക്ക് ഷോപ്പില് യന്ത്രങ്ങളാല് കടഞ്ഞെടുത്തത്'' കടയുടമ അഭിമാനത്തോടെ വിദേശിയോട് പറഞ്ഞു. ''എനിക്ക് യന്ത്രങ്ങള് കൊണ്ട് നിര്‍മിച്ചവയല്ല ആവശ്യം കൈകള് കൊണ്ട് കടഞ്ഞെടുത്തവ നല്‍കൂ'' വിദേശി ആവശ്യപ്പെട്ടു.\nപാരമ്പര്യമായിട്ടുള്ള, ഗൃഹാതുരത്വം തുളുമ്പി നില്‍ക്കുന്ന ഉല്‍പ്പന്നങ്ങള്‍ക്ക് വളരെ വലിയൊരു വിപണിയുണ്ട്. ആധുനിക സാങ്കേതികവിദ്യയും യന്ത്രങ്ങളും ഉപയോഗിച്ച് നിര്‍മ്മിക്കുന്ന ഉല്‍പ്പന്നങ്ങളില് നിന്നും ഇവ വേറിട്ട് നില്‍ക്കുന്നു. ഇത് ഉപയോഗിക്കുന്ന ഉപഭോക്താക്കള് ഉല്‍പ്പന്നത്തിന്റെി ലാളിത്യവും വ്യത്യസ്തതയും ഇഷ്ടപ്പെടുന്നു. അത്തരം ഉല്‍പ്പന്നങ്ങളില് സങ്കീര്‍ണതകളില്ല. കുറഞ്ഞ സാങ്കേതികതയാണ് ഇത്തരം ഉല്‍പ്പന്നങ്ങളുടെ USP (Unique Selling Proposition).\nപരമ്പരാഗതമായ ഉല്‍പ്പന്നങ്ങള് ആധുനികവല്‍ക്കരിക്കുന്നതോടെ അതിന്റെ പ്രാധാന്യവും പ്രസക്തിയും മൂല്യവും നഷ്ടമാകുന്നു. അതൊക്കെ അതുപോലെ തന്നെ നിലനിര്‍ത്തുന്നതും ബിസിനസാക്കി പരിവര്‍ത്തനം ചെയ്യുന്നതുമാണ് ബുദ്ധി. സാങ്കേതികതയുടെ തള്ളിക്കയറ്റത്തില് മണ്‍മറഞ്ഞ ധാരാളം ഉല്‍പ്പന്നങ്ങള് വീണ്ടെടുക്കുവാനും സംരംഭമാക്കി മാറ്റുവാനും സാധിക്കും. ഹൈ ടെക്‌നോളജിയുടെ കാലത്തെ ലൊ ടെക്‌നോളജി സാധ്യതകള് കൂടി പഠിക്കുകയും അവയിലൂന്നിയ പുതിയ സംരംഭങ്ങള് ഉടലെടുക്കുകയും വേണം.\nകൈകള് കൊണ്ട് ഉണ്ടാക്കിയെടുക്കുന്ന പേപ്പര് പേനയെ നോക്കുക. വേസ്റ്റ് ആകുന്ന പേപ്പര് വീണ്ടും ഉപയോഗിക്കപ്പെടുകയാണ്. ആ പേനയില് ഒരു വിത്ത് കൂടി അടങ്ങിയിരിക്കുന്നു. ഒട്ടും സങ്കീര്‍ണ്ണതകളില്ല. മനസിലാക്കുവാന് പ്രയാസമില്ല. പരിസ്ഥിതിക്ക് ഇണങ്ങുന്ന ഉല്‍പ്പന്നം. തലപുകയുന്ന ഒരു ടെക്‌നോളജിയും ഇതിന്റെ ഭാഗമല്ല. ഒരു ലൊ ടെക്‌നോളജി ഉല്‍പ്പന്നം. ചിലപ്പോള് പാരമ്പര്യ കൃഷി രീതികള് ആധുനിക രീതികളെക്കാള് മെച്ചപ്പെട്ടതാകാം. വേഗത കൂടിയതും ചെലവ് കുറഞ്ഞതുമായ രീതികള് തന്നെ എപ്പോഴും മികച്ചതാകണമെന്നില്ല.\nചിലപ്രദേശങ്ങളിലെയോ ടെക്‌നോളജി ഉല്‍പ്പന്നങ്ങള് മറ്റൊരു പ്രദേശത്തെ ജീവിത സാഹചര്യങ്ങള് മെച്ചപ്പെടുത്താന് സഹായകമാകാം. വികസിത രാജ്യങ്ങളിലെ ഇത്തരം ഉല്‍പ്പന്നങ്ങള് വികസ്വര രാജ്യങ്ങളിലെ സ്ഥിതികള് മെച്ചപ്പെടുത്തും. ഹൈ ടെക്‌നോളജിയില് മാത്രമല്ല ബിസിനസ് സാധ്യതകള് അടങ്ങിയിരിക്കുന്നത്. ലൊ ടെക്‌നോളജിയിലെ ബിസിനസ് അവസരങ്ങള് കൂടി കണ്ടെത്താന് സംരംഭകര്‍ക്ക് കഴിയണം.\nbusiness opportunities low technology


ഒമാനിൽ വാഹന അപകടം : രണ്ടു മലയാളി കൾ അടക്കം ഏഴു മരണം «eപത്രം – Gulf News – അറബിനാടുകള് – ePathram.com\nമസ്കത്ത് : ഒമാനിലെ ഹൈമക്ക് സമീപം ശനിയാഴ്ച പുലര്‍ച്ചെ ഉണ്ടായ വാഹന അപകട ത്തില് രണ്ട് മലയാളി കള് അടക്കം ഏഴ് പേര് മരിച്ചു. തൃശൂര് കൊടുങ്ങല്ലൂര് എറിയാട് സ്വദേശി ജിന്‍ഷാദ്, വലപ്പാട് ചൂലൂര് സ്വദേശി ഫിറോസിന്‍െറ മകള് ഷിഫ (മൂന്ന്) എന്നിവ രാണ് മരണപ്പെട്ട മലയാളികള്.\nപെരുന്നാള് ആഘോഷി ക്കുന്നതിന് മസ്കത്തിലെ ലുലു ജീവന ക്കാരും കുടുംബാംഗ ങ്ങളും സലാല യിലേക്ക് പോകുന്നതി നിടെ പുലര്‍ച്ചെ നാലര മണിയോടെ യാണ് അപകടം ഉണ്ടായത്. ലുലു ബൗഷര് വെയര് ഹൗസിലെ സ്റ്റോര് കീപ്പര് ആയിരുന്നു ജിന്‍ഷാദ്.\nലുലു ജീവന ക്കാരും കുടുംബാംഗ ങ്ങളും സഞ്ചരിച്ച ബ സ്സും ഒമാന് സ്വദേശി കള് സഞ്ചരി ച്ചിരുന്ന വാഹനവും കൂട്ടിയിടിക്കുക യായിരുന്നു. ബസ്സില് 40 ഓളം പേര് ഉണ്ടാ യിരുന്നു. അപകട ത്തില് 34 പേര്‍ക്ക് പരിക്കേ റ്റിട്ടുണ്ട്. ഇവരില് 30 പേര് ഹൈമ ആശുപത്രി യിലും4പേര് നിസ്വ ആശുപത്രി യിലും ചികിത്സ യിലാണ്. ആരുടെയും നില ഗുരുതരം അല്ല എന്നാണു റിപ്പോര്‍ട്ട്.\nമരിച്ചവരില് അഞ്ചു പേരെയാണ് ഇതുവരെ തിരിച്ചറി ഞ്ഞത്. ഇവരില് മൂന്നു പേര് കാറില് ഉണ്ടായിരുന്ന ഒമാന് സ്വദേശി കളാണ്.\n« പ്രവാസികളുടെ പെരുന്നാള് ആഘോഷം\n« ഗോള്‍ഡ് ഹോം ഫോര് ഈദ് : സംഘം നാട്ടിലേക്ക് തിരിച്ചു


Rape case registered against four priests of orthodox church: യുവതിയെ പീഡിപ്പിച്ചെന്ന പരാതി; നാലു വൈദികർക്കെതിരെ ക്രൈം ബ്രാഞ്ച് കേസെടുത്തു\nRape Case Registered Against Four Priests Of Orthodox Church\nവൈദികരായ എബ്രഹാം വര്‍ഗ്ഗീസ്, ജെയ്സ് കെ.ജോര്‍ജ്, ജോബ് മാത്യു, ജോണ്‍സണ് മാത്യു എന്നിവരെ പ്രതികളാക്കിയാണ് കേസെടുത്തിരിക്കുന്നത്\nJuly 02, 2018 01:20:59 pm\nകൊച്ചി: യുവതിയെ പീഡിപ്പിച്ചെന്ന പരാതിയിൽ ഓർത്തഡോക്‌സ് സഭയിലെ നാലു വൈദികർക്കെതിരെ ക്രൈം ബ്രാഞ്ച് കേസെടുത്തു. വൈദികരായ എബ്രഹാം വര്‍ഗ്ഗീസ്, ജെയ്സ് കെ.ജോര്‍ജ്, ജോബ് മാത്യു, ജോണ്‍സണ് മാത്യു എന്നിവരെ പ്രതികളാക്കിയാണ് കേസെടുത്തിരിക്കുന്നത്. പീഡനത്തിനിരയായ യുവതിയുടെ ഭർത്താവ് നൽകിയ പരാതിയുടെ അടിസ്ഥാനത്തിലാണ് കേസെടുത്തത്.\nഅ‍ഞ്ച് വൈദികര് പീഡിപ്പിച്ചു എന്നായിരുന്നു യുവതിയുടെ ഭര്‍ത്താവ് നല്‍കിയ പരാതി. എന്നാൽ യുവതിയുടെ മൊഴിയെടുത്തശേഷമാണ് നാലുപേരെ പ്രതിയാക്കി ക്രൈം ബ്രാഞ്ച് കേസെടുത്തത്. ഭര്‍ത്താവ് നല്‍കിയ പരാതിയിലെ അഞ്ചുപേരിൽ ഒരാളൊഴികെ ബാക്കിയുളളവർ പീഡിപ്പിച്ചുവെന്നാണ് യുവതി മൊഴി നൽകിയത്. ഇതിന്റെ അടിസ്ഥാനത്തിലാണ് ഒരു വൈദികനെ ഒഴിവാക്കിയത്.\nഫാദര് ജോബ് മാത്യുവാണ് കേസിലെ ഒന്നാം പ്രതി. 2009 ൽ ഫാദർ ജോബ് മാത്യുവിന് മുൻപാകെ യുവതി കുമ്പസാരം നടത്തിയിരുന്നു. ഈ കുമ്പസാരരഹസ്യം പരസ്യമാക്കുമെന്ന് ഭീഷണിപ്പെടുത്തി ഇയാള് പീഡിപ്പിക്കുകയായിരുന്നുവെന്നാണ് യുവതി ക്രൈം ബ്രാഞ്ചിനു നൽകിയ മൊഴി. പിന്നീട് ഫാദർ ജോബ് മാത്യു ഈ വിവരം പ്രതികളായ മറ്റു വൈദികരുമായി പങ്കുവച്ചു. അവരും പിന്നീട് ഭീഷണിപ്പെടുത്തി പീഡിപ്പിക്കുകയായിരുന്നു.\nആഡംബര ഹോട്ടലുകളിൽ കൊണ്ടുപോയാണ് പീഡിപ്പിച്ചതെന്നും യുവതി മൊഴി നൽകിയിട്ടുണ്ട്. ക്രൈം ബ്രാഞ്ച് എസ്‌പി സാബു മാത്യുവിന്റെ നേതൃത്വത്തിലുള്ള മൂന്നംഗസംഘമാണ് മൊഴിയെടുത്തത്.\nകൊലപാതകം മുൻകൂട്ടി തയ്യാറാക്കിയത്? മഹാരാജാസിന്റെ സമാധാനം തകർക്കാനുളള ശ്രമമെന്ന് വിലയിരുത്തൽ


4malayalees - കനേഡിയന് പൗരത്വത്തിന് '' ആകാശം മാത്രമാണ് അതിര്'' ...!! 1000 അടി ഉയരമുള്ള പ്ലാറ്റ്‌ഫോമില് വച്ച് ഏറ്റവും പുതിയ കനേഡിയന് പൗരത്വ സത്യപ്രതിജ്ഞാ ചടങ്ങ്; വ്യത്യസ്ത രാജ്യങ്ങളില് നിന്നുള്ള ആറ് പേര് പുതിയ കനേഡിയന് പൗരന്‍മാരായി\nകനേഡിയന് പൗരത്വത്തിന് '' ആകാശം മാത്രമാണ് അതിര്'' ...!! 1000 അടി ഉയരമുള്ള പ്ലാറ്റ്‌ഫോമില് വച്ച് ഏറ്റവും പുതിയ കനേഡിയന് പൗരത്വ സത്യപ്രതിജ്ഞാ ചടങ്ങ്; വ്യത്യസ്ത രാജ്യങ്ങളില് നിന്നുള്ള ആറ് പേര് പുതിയ കനേഡിയന് പൗരന്‍മാരായി\nവിവിധ രാജ്യങ്ങളില് നിന്നുള്ള ആറ് പേര് സത്യപ്രതിജ്ഞ ചെയ്ത് കാനഡയിലെ പൗരന്‍മാരായി. ടൊറന്റോയിലെ 1000 അടി ഉയരമുള്ള പ്രശസ്തമായ സിഎന് ടവറിന് മുകളിലുള്ള ഏറ്റവും ഉയരമുള്ള ഭാഗത്ത് നിന്നാണ് ഇവര് ഓത്ത് ഓഫ് സിറ്റിസണ്‍ഷിപ്പ് ചൊവ്വാഴ്ച എടുത്തിരിക്കുന്നത്. ലോകത്തിലെ തന്നെ ഏറ്റവും ഉയരമുള്ള കെട്ടിടങ്ങളിലൊന്നായ ഈ ടവറിന്റെ വക്കത്ത് അതിസാഹസികമായി കേബിളില് ചാരി നിന്ന് കൊണ്ടാണിവര് സത്യപ്രതിജ്ഞയെടുത്തിരിക്കുന്നത്.\nകനേഡിയന് ഇമിഗ്രേഷന് മിനിസ്റ്ററായ അഹമ്മദ് ഹുസെന് പരിപാടിക്ക് നേതൃത്വം നല്‍കാനെത്തിയിരുന്നു. 116 നിലകളുടെ ഉയരമുള്ള പ്ലാറ്റ് ഫോമില് നിന്ന് കൊണ്ടായിരുന്നു ഇവര് പ്രതിജ്ഞയെടുത്തത്. എഡ്ജ് വാക്ക് എന്നാണീ പ്ലാറ്റ്‌ഫോം അറിയപ്പെടുന്നത്. സിഎന് ടവറിന്റെ ഒരു വശത്താണീ പ്ലാറ്റ് ഫോം നിലകൊള്ളുന്നത്. ഇതിന് മുമ്പും ഈ ടവറില് സിറ്റിസണ്‍ഷിപ്പ് സെറിമണികള് നടത്തപ്പെട്ടിട്ടുണ്ട്. എന്നാല് ഇത്രയും ഉയരത്തില് ഒരു ചടങ്ങ് നടത്തുന്നത് ഇതാദ്യമായിട്ടാണെന്നാണ് ഇമിഗ്രേഷന് , റെഫ്യൂജീസ് ആന്‍ഡ് സിറ്റിസണ്‍ഷിപ്പ് കാനഡ വെളിപ്പെടുത്തുന്നത്.\nരാജ്യത്തെ ബഹുസംസ്‌കാരത്തില് കാനഡ അഭിമാനിക്കുന്നുവെന്നും 2017ല് പുതിയ 2,70,000 പുതിയ കുടിയേറ്റക്കാരെ സ്വീകരിച്ചുവെന്നും ഇമിഗ്രേഷന് മിനിസ്റ്റര് പറയുന്നു. കനേഡിയന് പൗരത്വത്തിന് ആകാശം മാത്രമാണ് പരിധിയെന്ന സന്ദേശം വഹിച്ച് കൊണ്ടുള്ള ചടങ്ങാണ് ഇത്രയും ഉയരത്തില് വച്ച് നടത്തിയിരിക്കുന്നതെന്നും ചൊവ്വാഴ്ചത്തെ ചടങ്ങിന് ശേഷം നടത്തിയ ട്വീറ്റില് ഹുസൈന് എടുത്ത് കാട്ടുന്നു.


ശശികലയുടെ ഭര്‍ത്താവ് നടരാജന് അന്തരിച്ചു | General Arabia Newspaper Malayalam\nഅണ്ണാ ഡിഎംകെ വിമത വിഭാഗം നേതാവ് ശശികലയുടെ ഭര്‍ത്താവ് നടരാജന് അന്തരിച്ചു. ശ്വാസ കോശ സംബന്ധമായ രോഗത്തെ തുടര്‍ന്ന് ചെന്നൈയിലെ സ്വകാര്യ ആശുപത്രിയില് ചികിത്സയിലായിരുന്ന നടരാജന് പുലര്‍ച്ചെയാണ് മരിച്ചത്. 75 വയസായിരുന്നു.\nവൃക്ക സംബന്ധമായ രോഗത്തിന് ചികിത്സയിലായിരുന്ന നടരാജന് ശശികല ജയിലിലായ ശേഷം ആരോഗ്യ നില മോശമാകുമായിരുന്നു. തുടര്‍ന്ന മാര്‍ച്ച് 18 ന് ശ്വാസം മുട്ടലിനെ തുടര്‍ന്ന് ആശുപത്രിയില് പ്രവേശിപ്പിച്ചു,\nനെഞ്ചു വേദന അനുഭവപ്പെടുന്നതായി പറഞ്ഞതോടെ വെന്റിലേറ്ററിലേക്ക് മാറ്റി. അഞ്ചു മാസം മുമ്പ് വൃക്കമാറ്റിവെയ്ക്കല് ശസ്ത്ക്രിയ നടത്തിയതിനെ തുടര്‍ന്ന് ഭര്‍ത്താവിനെ കാണുന്നതിന് ശശികലയ്ക്ക് പരോള് ലഭിച്ചിരുന്നു.\nഇപ്പോള് ബംഗലൂര് പരപ്പന അഗ്രഹാരയിലെ സെന്‍ട്രല് ജയിലില് കഴിയുന്ന ശശികലയ്ക്ക് വീണ്ടും പരോള് അനുവദിച്ചിട്ടുണ്ട്.


43 കാരന് 23 കാരിയായ നടി കാമുകിയായി; സംഭവം ഇങ്ങനെ|\nBy Movie Seeks on April 2, 2018 Hollywood, News\nടൈറ്റാനിക്കിലൂടെ ലോക സിനിമാ പ്രേക്ഷകരുടെ ശ്രദ്ധ പിടിച്ചു പറ്റിയ നടനാണ് ലിയോനാര്‍ഡോ ഡികാപ്രിയോ. 2016-ല് ‘ദി റെവനന്റ്’ എന്ന ചിത്രത്തിലൂടെ മികച്ച നടനുളള ഓസ്‌കര് പുരസ്‌കാരവും നേടി. ഡികാപ്രിയോ തന്റെ മുൻകാമുകി നിന അഗ്‌ദലുമായി വേർപിരിഞ്ഞശേഷമാണ് പുതിയ കാമുകിയുമായി രംഗത്തെത്തിയത് . ഡികാപ്രിയോയുടെ പുതിയ കാമുകിയെക്കുറിച്ചുളള വാര്‍ത്തകളാണ് രാജ്യാന്തര മാധ്യമങ്ങളില് നിറയുന്നത്.\nഅര്‍ജന്റീനിയന് മോഡലും നടിയുമായ കാമില മോറോണ് ആണ് ഡികാപ്രിയോയുടെ പുതിയ കാമുകി. അടുത്തിടെ ഇരുവരും പരിപാടികളില് ഒന്നിച്ചെത്തിയതും പൊതു ഇടങ്ങളില് ഒരുമിച്ച് എത്തിയതുമാണ് ഇരുവരും ഡേറ്റിങ്ങിലാണെന്ന് വാര്‍ത്തകള് പരക്കാന് കാരണം.\nഡികാപ്രിയോയും കാമിലയും ലൊസാഞ്ചല്‍സില് ഒരുമിച്ച് കണ്ടുമുട്ടിയെന്നാണ് റിപ്പോര്‍ട്ട് ചെയ്യുന്നു. മാത്രമല്ല മറ്റു ചില ഇടങ്ങളിലും ഇരുവരും ഒന്നിച്ചു എത്തിയതെന്നും റിപ്പോര്‍ട്ടുകളുണ്ട്. കഴിഞ്ഞ ഏതാനും മാസങ്ങള്‍ക്കിടയില് നിരവധി പരിപാടികളിലും ഇരുവരും ഒരുമിച്ച് എത്തിയിരുന്നു. കഴിഞ്ഞ ഡിസംബര് മുതലാണ് ഡികാപ്രിയോയും കാമിലയും ഒരുമിച്ച് പൊതുഇടങ്ങളില് വന്നു തുടങ്ങിയത്.\nറിപ്പോര്‍ട്ടുകള് പ്രകാരം ഡികാപ്രിയോയെക്കാള് 23 വയസ് പ്രായം കുറവാണ് കാമിലയ്ക്ക്. അതായത് 20 വയസ്. മറ്റൊരു രസകരമായ വസ്തുത കാമിലയുടെ അമ്മയ്ക്ക് ഡികാപ്രിയോയെക്കാള്2വയസ് കുറവാണ്.\n#LeonardoDiCaprio dhe #CamilaMorrone shumeeperfolur siedashuraetij 👫 #EnergyRadioAlbania #EnergyCeleb #EnergyCommunity\nA post shared by NRG ENERGY (@nrgalbania) on Mar 30, 2018 at 10:39pm PDT\nPrevious Article500 രൂപയുടെ നോട്ടുമായി അഭിനയിക്കാൻ ഇറങ്ങി ; അഭിനയിത്തിലെത്താൻ പലതും ചെയ്യുണ്ടി വന്നു ; തനിക്കു പറ്റിയ പണിയല്ലെന്ന് പറഞ്ഞവരുടെ വായടപ്പിച്ചു വിജയലഹരിയിൽ നടി തുറന്നു പറയുന്നത് ഇങ്ങനെ\nNext Article ചേച്ചീ.. ഇപ്പൊ മുലക്ക് മാര്‍ക്കറ്റില്ലേ….തുറന്നിടന്നെ; ആ കമന്റിട്ടയാള്‍ക്ക് ജിലുവിന്റെ കിടിലന് മറുപടി ഇങ്ങനെ


ഫോര് സ്ട്രോക്ക് യുഗത്തിലേക്ക് തിരിച്ചെത്തി Yezdi; അഡ്വഞ്ചര് മോഡലിനെ അവതരിപ്പിച്ചു - Malayalam DriveSpark\n5 hrs ago 2022 മോഡൽ Ninja ZX-25R സൂപ്പർസ്പോർട്ട് മോട്ടോർസൈക്കിളിനെ അവതരിപ്പിച്ച് Kawasaki\n5 hrs ago അണിയറയിൽ പുത്തൻ ട്വിൻ സിലണ്ടർ മോഡലോ? Twinner നെയിംപ്ലേറ്റ് ട്രേഡ്മാർക്ക് ചെയ്ത് Bajaj\n5 hrs ago ഇന്റീരിയര് സ്‌പെയ്‌സും ഫീച്ചറുകളും കാണാം; Slavia-യുടെ പുതിയ വീഡിയോയുമായി Skoda\nUpdated: Thursday, January 13, 2022, 13:44 [IST]\nറോഡ്സ്റ്റര്, സ്‌ക്രാംബ്ലര്, അഡ്വഞ്ചര് എന്നിങ്ങനെ മൂന്ന് പുതിയ മോട്ടോര്‍സൈക്കിളുകളുമായി യെസ്ഡി ബ്രാന്‍ഡ് ഫോര് സ്ട്രോക്ക് യുഗത്തിലേക്ക് തിരിച്ചെത്തുകയാണ്. വിപണി ഏറെ പ്രതീക്ഷയോടെ കാത്തിരുന്ന മോഡലാണ് യെസ്ഡിയില് നിന്നുള്ള അഡ്വഞ്ചര് മോട്ടോര്‍സൈക്കിൾ.\nപ്രത്യേകിച്ച് രാജ്യത്ത് അഡ്വഞ്ചര് മോട്ടോര്‍സൈക്കിളുകളോടുള്ള പ്രിയം വര്‍ധിച്ചുവരുന്ന സാഹചര്യത്തില്. വിപണിയില് എത്തിയ യെസ്ഡി അഡ്വഞ്ചറിന്റെ പ്രാരംഭ പതിപ്പിന് 2.09 രൂപയാണ് എക്‌സ്‌ഷോറൂം വില. രാജ്യത്തുടനീളം എല്ലാ മോട്ടോര്‍സൈക്കിളുകളുടെയും ബുക്കിംഗ് ആരംഭിച്ചതായും കമ്പനി വ്യക്തമാക്കിയിട്ടുണ്ട്.\nസ്ലിക്ക് സില്‍വര് (2.09 ലക്ഷം)\nമാംബോ ബ്ലാക്ക് (2.11 ലക്ഷം)\nറേഞ്ചര് കാമോ (2.18 ലക്ഷം)\nലിക്വിഡ് കൂള്‍ഡ്, സിംഗിള് സിലിണ്ടര് 334 സിസി എഞ്ചിനാണ് യെസ്ഡി അഡ്വഞ്ചറിന് കരുത്തേകുന്നത്. ഈ എഞ്ചിന് 8,000 rpm-ല് 30 bhp പരമാവധി കരുത്തും 6,500 rpm-ല് 29.9 Nm torque ഉം ഉത്പാദിപ്പിക്കുന്നു.\nആറ് സ്പീഡ് ഗിയര്‍ബോക്‌സുമായിട്ടാണ് എഞ്ചിന് ജോടിയാക്കിയിരിക്കുന്നത്. മൂന്ന് മോട്ടോര്‍സൈക്കിളുകളില് ഏറ്റവും ഉയര്‍ന്ന പവറും ടോര്‍ക്കും ഉള്ള ഏറ്റവും ശക്തമായ മോഡലാണ് അഡ്വഞ്ചര്.\nസസ്‌പെന്‍ഷന്, ബ്രേക്കുകള് & ഫ്രെയിം\nഭാരം, കാഠിന്യം, ചെലവ്-ഫലപ്രാപ്തി എന്നിവയ്ക്കിടയില് പൂര്‍ണ്ണമായ സന്തുലിതാവസ്ഥ കൈവരിക്കുന്നതിന് ADV മോട്ടോര്‍സൈക്കിള് ഡബിള് ക്രാഡില് ഫ്രെയിം ഉപയോഗിക്കുന്നു.\nമോട്ടോര്‍സൈക്കിളിലെ സസ്പെന്‍ഷന് ചുമതലകള് കൈകാര്യം ചെയ്യുന്നത് മുന്‍വശത്ത് 200 ട്രാവല് ഉള്ള ടെലിസ്‌കോപ്പിക് ഫോര്‍ക്കും പിന്നില് 180 mm ട്രാവല് ഉള്ള അഡ്ജസ്റ്റ് ചെയ്യാവുന്ന മോണോ ഷോക്കും ആണ്. ഇത് മോട്ടോര്‍സൈക്കിളിന് 220 mm ഗ്രൗണ്ട് ക്ലിയറന്‍സും 815 mm റൈഡര് സീറ്റ് ഉയരവും നല്‍കുന്നു.\n320 mm സിംഗിള് ഡിസ്‌ക് അപ്പ് ഫ്രണ്ട് വഴിയും പിന്നില് 240 mm യൂണിറ്റ് വഴിയും ഡ്യുവല് ചാനല് എബിഎസ് പിന്തുണയും ഇതിന് ലഭിക്കുന്നു. എബിഎസിന് മൂന്ന് മോഡുകളും ലഭിക്കുന്നു. റെയിന്, റോഡ്, ഓഫ് റോഡ് എന്നിങ്ങനെ വിവിധ കാലാവസ്ഥയ്ക്കും റോഡ് സാഹചര്യങ്ങള്‍ക്കും അനുസൃതമാണ് ഈ മോഡലുകളെന്നും കമ്പനി പറയുന്നു.\nമുന്‍വശത്ത് 90/90 സെക്ഷന് ടയറുള്ള 21 ഇഞ്ച് സ്പോക്ക് റിം ഷോഡും പിന്നില് 130/80 സെക്ഷന് ടയറുമുള്ള 17 ഇഞ്ച് സ്പോക്ക് റിം ഷോഡും യെസ്ഡി അഡ്വഞ്ചറിന്റെ സവിശേഷതകളാണ്. ഓഫ്-റോഡിലും ഉപയോഗിക്കുന്നതിനുള്ള ബ്ലോക്ക് പാറ്റേണ് ട്രെഡാണ് ടയറുകളുടെ സവിശേഷത.\nഓഫ്-റോഡ് ബയേസ്ഡ് മോട്ടോര്‍സൈക്കിളില് വൃത്താകൃതിയിലുള്ള ഹെഡ്‌ലാമ്പുകളും ടെയില്‍ലാമ്പുകളും ഒപ്പം ഉയരമുള്ള വിന്‍ഡ്സ്‌ക്രീനും ADV ലുക്ക് നല്‍കുന്നു. വലിയ 15.5 ലിറ്റര് ഇന്ധന ടാങ്ക്, വലിയ ക്രാഷ് ഗാര്‍ഡുകള്, ഒരു പിന് റാക്ക് എന്നിവ ADV ലുക്കിലേക്ക് കമ്പനി ചേര്‍ത്തിട്ടുണ്ട്.\nമറ്റ് ഡിസൈനുകളും സവിശേഷതകളും പരിശോധിച്ചാല്:\nമുകളിലേക്ക് വലത് റൈഡര് എര്‍ഗണോമിക്‌സ്\nവലിയ സ്പ്ലിറ്റ് സീറ്റുകള്\nഓഫ്-റോഡ് പക്ഷപാതപരമായ ഫുട്പെഗുകള്\nയുഎസ്ബി A-ടൈപ്പ് & C-ടൈപ്പ് ചാര്‍ജിംഗ് സ്ലോട്ടുകള്\nമെച്ചപ്പെട്ട ദൃശ്യപരതയ്ക്കായി ടില്‍റ്റ് ഫംഗ്ഷനോടുകൂടിയ പൂര്‍ണ്ണമായും ഡിജിറ്റല് ഇന്‍സ്ട്രുമെന്റ് കണ്‍സോളും മോട്ടോര്‍സൈക്കിളിന്റെ സവിശേഷതയാണ്. ദ്വിതീയ ഡിസ്പ്ലേ വഴി ടേണ്-ബൈ-ടേണ് നാവിഗേഷന് പ്രവര്‍ത്തനക്ഷമമാക്കുന്ന ബ്ലൂടൂത്ത് കണക്റ്റിവിറ്റിയും കണ്‍സോള് സ്റ്റാന്‍ഡേര്‍ഡായി കമ്പനി അവതരിപ്പിക്കുന്നു.\nഗിയര്-പൊസിഷന് ഇന്‍ഡിക്കേറ്റര്, ഒന്നിലധികം ട്രിപ്പ് മീറ്ററുകള്, മൈലേജ് എന്നിവയും അതിലേറെയും ഉള്‍പ്പെടെ നിരവധി വിവരങ്ങള് പ്രധാന കണ്‍സോള് റൈഡര്‍ക്ക് വാഗ്ദാനം ചെയ്യുന്നുവെന്നും യെസ്ഡി വ്യക്തമാക്കി.\nദീര്‍ഘദൂര പര്യടനത്തിന് അനുയോജ്യമായ ടണ് കണക്കിന് ആക്‌സസറികള് യെസ്ഡി അഡ്വഞ്ചര് വാഗ്ദാനം ചെയ്യുന്നു.\nമുകളിലെ പന്നിയര് ബോക്‌സ്\nനേരത്തെ സൂചിപ്പിച്ചതുപോലെ, അഡ്വഞ്ചറിനൊപ്പം രണ്ട് മോട്ടോര്‍സൈക്കിളുകള് കൂടി കമ്പനി പുറത്തിറക്കിയിട്ടുണ്ട്. യെസ്ഡി മോട്ടോര്‍സൈക്കിളുകളുടെ ഏറ്റവും അടുത്ത പ്രതിനിധാനമാണ് യെസ്ഡി റോഡ്സ്റ്റര്.\nഅഡ്വഞ്ചറിന്റെ അതേ എഞ്ചിനും ഫ്രെയിമും തന്നെയാണ് റോഡ്സ്റ്ററിലും ഉപയോഗിക്കുന്നത്. എന്നിരുന്നാലും, സെഗ്മെന്റ് വാങ്ങുന്നവര്‍ക്ക് അനുയോജ്യമായ നിരവധി മാറ്റങ്ങളുണ്ടെന്നാണ് കമ്പനി പറയുന്നത്. റോഡ്സ്റ്റര് മോട്ടോര്‍സൈക്കിളിന് 1.98 ലക്ഷം മുതല് 2.06 ലക്ഷം രൂപ വരെയാണ് എക്സ്ഷോറൂം വില.\nഅടുത്തതായി വരുന്നത് സ്‌ക്രാംബ്ലറാണ്, അത് റോഡ്സ്റ്ററിനും അഡ്വഞ്ചറിനും ഇടയിലാണ് സ്ഥാനം പിടിച്ചിരിക്കുന്നത്. 2.04 ലക്ഷം മുതല് 2.10 ലക്ഷം രൂപ വരെയാണ് യെസ്ഡി സ്‌ക്രാംബ്ലറിന്റെ എക്സ്ഷോറൂം വില.\nസ്‌ക്രാംബ്ലറും ഇതേ എഞ്ചിന് തന്നെയാണ് ഉപയോഗിക്കുന്നത്. എന്നിരുന്നാലും, ഏറ്റവും കുറഞ്ഞ പവറും ടോര്‍ക്കും ഉള്ള മൂന്ന് മോട്ടോര്‍സൈക്കിളുകളില് ഏറ്റവും കുറഞ്ഞ ശക്തിയേറിയതാണ് ഇത്.\nYezdi launched adventure motorcycle in india price engine feature details here


Emalayalee.com - സാധാരണ രാജു (ഭാഗം 1: അശോക് വിക്രം)\nസാധാരണ രാജു (ഭാഗം 1: അശോക് വിക്രം)\nഏതെങ്കിലുമൊരു ഹൈറേഞ്ച് യാത്രയില് നിങ്ങളെപ്പോഴെങ്കിലും ഞങ്ങളുടെ ഔതച്ചന്‍സിറ്റിയിലൂടെ കടന്നുപോയിട്ടുണ്ടാവണം. പ്രത്യേകതകളൊന്നുമില്ലാത്ത ഒരു ജംഗ്ഷന് മാത്രമായതുകൊണ്ട് നിങ്ങളൊരുപക്ഷേ അത് ശ്രദ്ധിച്ചുകാണാന് വഴിയില്ല. ഹൈറേഞ്ചിലെ ഏതൊരു 'സിറ്റി'യെയും പോലെതന്നെ ഒരു സാധാരണ കവല മാത്രമാണത്. ഷോപ്പിംഗ് കോംപ്ലക്‌സ് എന്നു പറയാവുന്ന, പത്തുമുറികള് ഉള്‍ക്കൊള്ളുന്ന ഒരു ഇരുനിലക്കെട്ടിടം അവിടെ പുതുതായി ഉയര്‍ന്നിട്ടുണ്ട്. തുണ്ടത്തില് ഔതച്ചന് ആര്‍ക്കേഡ്. സത്യത്തില് ആ ഒരു കെട്ടിടത്തിനുള്ള സ്ഥലം മാത്രമേ ഔതച്ചന്‍സിറ്റിയിലുണ്ടായിരുന്നുള്ളു എന്നതാണ് സത്യം !\nചെങ്കുത്തായ മല കുറുകെ വെട്ടിയരിഞ്ഞുണ്ടാക്കിയ സ്‌റ്റേറ്റ് ഹൈവേ അതിലെയാണ് കടന്നുപോകുന്നത്. മലയുടെ മടക്കിലൂടെ കുത്തിയൊഴുകുന്ന കഴുതച്ചാല് തോടിനു കുറുകെയായി ഒരു കലുങ്ക്. അതിനു വടക്കുഭാഗത്തായി പാറക്കെട്ടുകളില് നിന്ന് കാലാകാലങ്ങളായുതിര്‍ന്ന്, ഒഴുകിപ്പോകാനിടമില്ലാതെ മലവിളുമ്പില് കൂടിക്കിടന്ന മണ്ണ് നീക്കം ചെയ്തപ്പോളുള്ള സ്ഥലത്താണ് ഔതച്ചന് ആര്‍ക്കേഡ് സ്ഥിതിചെയ്യുന്നത്. മറ്റൊരു കെട്ടിടത്തിനോ, എന്തിന് ഒരു ഷെഡ്ഡിനോപോലും അവിടെങ്ങും സ്ഥലമില്ലാത്തതിനാല് ഔതച്ചന്‍സിറ്റിയിലെ എല്ലാ സ്ഥാപനങ്ങളും ഔതച്ചന് ആര്‍ക്കേഡില്‍ത്തന്നെ സ്ഥിതിചെയ്യുന്നു കരിമണ്ണില്‍ക്കാരുടെ ജനറല് സ്‌റ്റോഴ്‌സ്, രാജുവിന്റെ പലചരക്കുകട, മൈക്കിളിന്റെ വളം കീടനാശിനിക്കട, വാസുദേവന്റെ ചായക്കട, രാജുവിന്റെ ബാര്‍ബര്‍ഷോപ്പ് ഇത്രയും താഴത്തെനിലയില്. മുകള്‍നിലയില് പാര്‍ട്ടിയാപ്പീസും, കംപ്യൂട്ടര്, ഡി റ്റി പി ഇന്‍സ്റ്റിറ്റിയൂട്ടും മാത്രമേയുള്ളു. ബാക്കി മുറികള് അടഞ്ഞുകിടക്കുകയാണ്. നെടുങ്ങനെ പോയിരിക്കുന്ന ഔതച്ചന് ആര്‍ക്കേഡ് കലുങ്കിനടുത്തെത്തുമ്പോള് മാത്രം അര മുറിയോളം പിന്നിലേക്ക് നീങ്ങിയാണ് സ്ഥിതി ചെയ്യുന്നത്. ആ ഒഴിവുസ്ഥലത്ത് ഒരു കുരിശു കാണാം, കരിപിടിച്ച മരപ്പട്ടികക്കഷണങ്ങളില് ആണിതറച്ച്, അവിദഗ്ദമായി ഉണ്ടാക്കപ്പെട്ടിരിക്കുന്ന ആറടിയോളം നീളമുള്ള ഒരു കുരിശ് ! അത് വെറുംനിലത്ത് കോണ്‍ക്രീറ്റിട്ട് ഉറപ്പിച്ചു നിര്‍ത്തിയിരിക്കയാണ്.\nഔതച്ചന് ആര്‍ക്കേഡിന്റെ സ്ഥാനത്ത് ഒരുവര്‍ഷം മുമ്പുവരെ ഒരു ഒറ്റനിര പീടികക്കെട്ടിടമായിരുന്നു, ഓടുമേഞ്ഞത്. തുണ്ടത്തില് ഔതച്ചന് നിര്‍മ്മിച്ചത്. ആ പ്രദേശത്തെ ആദ്യ കുടിയേറ്റക്കാരനായ തുണ്ടത്തില് ശമ്യേലിന്റെ മകനായിരുന്നു ഔതച്ചനെങ്കിലും, അവിടത്തെ വികസനങ്ങള്‍ക്കടിത്തറ പാകിയവനെന്ന നിലയില് ഔതച്ചന്റെ പേരിലറിയപ്പെടാനായിരുന്നു ആ സ്ഥലത്തിന്റെ നിയോഗം. ഏലം, കാപ്പി കൃഷിക്കാരനായിരുന്ന ശമ്യേലില് നിന്നും ബിസിനസ്സിലേക്കു കൂടി കുടുംബത്തെ പറിച്ചുനട്ടത് ഔതച്ചനായിരുന്നു. കഴുതച്ചാല് നീരൊഴുക്കും, ഒരു കലുങ്കുമല്ലാതെ മറ്റൊന്നുമില്ലാതിരുന്ന ആ സ്ഥലത്ത്, വളവിന് അകവശത്തായി പാറകളില് നിന്നൂര്‍ന്നുവീണ മണ്ണുമാറ്റിയുണ്ടാക്കിയ സ്ഥലത്ത് ഔതച്ചന് നിരപ്പലകകളിട്ട അഞ്ചുമുറികളുള്ള ഒരു നീളന്‍കെട്ടിടം പണിതു. കൂടാതെ ഏറ്റവും തെക്കേയറ്റത്ത്, നീരൊഴുക്കിനോട് ചേര്‍ന്ന ഭാഗത്തെ മുറിയില് ആ പ്രദേശത്തെ ആദ്യത്തെ വ്യാപാരസ്ഥാപനവുമാരംഭിച്ചു മലഞ്ചരക്കു വ്യാപാരം !\nഔതച്ചന്‍സിറ്റിയില് നിന്നും കിഴക്കോട്ട് മലകയറിപ്പോകുന്ന രണ്ട് ഇടുക്കുവഴികള് മാത്രമേ ഉണ്ടായിരുന്നുള്ളു. പടിഞ്ഞാറുഭാഗത്ത് റോഡിനപ്പുറം അഗാധമായ കൊക്കയായിരുന്നു. വടക്കുഭാഗത്തെ വഴി മലകയറി ചെന്നെത്തുന്നത് കിഴക്കേനിരപ്പിലായിരുന്നു. ശമ്യേലിന്റേതുള്‍പ്പടെ പ്രദേശത്തെ ആദ്യകാല കുടിയേറ്റക്കാരുടെയൊക്കെ വീടുകള് കിഴക്കേനിരപ്പിലായിരുന്നു. തെക്കുഭാഗത്തെ വഴി നേരേ കിഴക്കോട്ടുകയറി, തെക്കോട്ടു തിരിഞ്ഞെത്തിയിരുന്ന പ്രദേശമായിരുന്നു കഴുതച്ചാല്. അവിടത്തെ മലയിടുക്കിലെ വലിയ കുളമായിരുന്നു കഴുതച്ചാല് തോടിന്റെ ഉദ്ഭവസ്ഥാനങ്ങളിലൊന്ന്. കഴുതച്ചാല് എന്ന പേര് ഒരു പോരായ്മയായിത്തോന്നുകയാല് ചില പുത്തന്‍കൂറ്റുകാര് ചേര്‍ന്ന് മരിയന്‍സിറ്റി എന്ന് പ്രദേശത്തെ പുനര്‍നാമകരണം ചെയ്‌തെങ്കിലും, പഴമക്കാര്‍ക്ക് നാക്കുളുക്കി അത് പലപ്പോഴും തെറ്റായി ഉച്ചരിക്കപ്പെടുകയാല് പഴയ പേരില്‍ത്തന്നെ അറിയപ്പെടാനായിരുന്നു കഴുതച്ചാലിന്റെ വിധി. ഏതായാലും കിഴക്കേനിരപ്പിലെയും, കഴുതച്ചാലിലെയും മടക്കുകളായിക്കിടന്നിരുന്ന മലഞ്ചെരിവുകളില് സമൃദ്ധമായി വളര്‍ന്നിരുന്ന ഏലവും, കുരുമുളകും, കാപ്പിയും, ഇഞ്ചിയും, ഗ്രാമ്പൂവും, കറുവപ്പട്ടയുമൊക്കെ ഔതച്ചന്റെ കടയിലൂടെയാണ് കോതമംഗലത്തും, കൊച്ചിയിലുമൊക്കെ എത്തിയിരുന്നത്.\nഔതച്ചന് ഒരു ദൈവനിഷേധിയായി ആയിരുന്നു അറിയപ്പെട്ടിരുന്നത്. തന്റെ വിവാഹത്തിനുശേഷം ആദ്യമായി ഔതച്ചന് പള്ളിയിലെത്തിയത് മരിച്ച് ശവമായി പെട്ടിക്കുള്ളിലടക്കം ചെയ്യപ്പെട്ടായിരുന്നു. തന്റെ മക്കളുടെയോ, കൊച്ചുമക്കളുടെയോ മാമ്മോദീസക്കോ, ആദ്യകുര്‍ബ്ബാനക്കോ, വിവാഹത്തിനോ ഔതച്ചന് പള്ളിയില് പ്രവേശിക്കുകയുണ്ടായിട്ടില്ല. പള്ളിയും, പട്ടക്കാരുമൊക്കെയായി നിരന്തര സമരത്തിലായിരുന്നു അദ്ദേഹം. എന്നാല് ഔതച്ചന്റെ ഭാര്യ ഏലമ്മയും, അഞ്ചില് നാലു മക്കളും പരമഭക്തരും, തിരുസഭയുടെ കല്പനകള് അണുവിട തെറ്റാതെ പിന്തുടരുന്നവരുമായിരുന്നു.\nമൂത്തമകന് ജോമിച്ചന് നന്നായി പഠിച്ച് ഡോക്ടറായി കടല്‍കടന്ന് ലണ്ടനിലെത്തി സെറ്റിലായിരുന്നു. ഏകമകള് സോഫിയാമ്മയെ വിവാഹം ചെയ്തത് കുറുപ്പുംപടിയിലെ പ്രശസ്തകുടുംബത്തിലെ ഇളമുറക്കാരനും, ഗവ. കോണ്‍ട്രാക്ടറുമായിരുന്ന തോബിയാസായിരുന്നു. സഹോദരസ്‌നേഹിയായ ജോമിച്ചന് തന്റെ മൂന്നനുജന്മാരില് മുതിര്‍ന്ന രണ്ടുപേരെയും പഠിപ്പിച്ച് ഓരോ തൊഴിലുകളിലാക്കി ലണ്ടനിലെത്തിച്ച് സുരക്ഷിതരാക്കിയിരുന്നു. ഏറ്റവും ഇളയവനായ സോമിച്ചനാവട്ടെ ചേട്ടന്റെ പിടിയില്‍പ്പെടാതെ തന്നടികണ്ടന് കളിച്ച് കള്ളുംകുടിച്ച്, പെണ്ണുംപിടിച്ച് വീട്ടുകാര്‍ക്കും, നാട്ടുകാര്‍ക്കും ഒരു പേടിസ്വപ്നമായി ഊരുചുറ്റിയിരുന്നു. ഇതിനകം ഇരുപത്തൊന്നു വയസ്സ് തികഞ്ഞിരുന്ന ഇളയമകന്റെ വഴിവിട്ട പോക്കില് മനംനൊന്ത് ഏലമ്മ ബൈസണ്‍വാലി മാതാവിന് സ്‌തോത്രകാഴ്ചകള് നേരുകയും, മനസ്സുതിരിഞ്ഞ് അവനൊരു വിവാഹത്തിന് തയ്യാറായാല് ഉണ്ടാകുന്ന മൂത്തകൊച്ചിനെ ദൈവവഴിയിലേക്കയക്കാമെന്ന് നേര്‍ച്ചനേരുകയും ചെയ്തിരുന്നു. ഏലമ്മയുടെ ഈ നേര്‍ച്ചയെപ്പറ്റി അറിവുണ്ടായിരുന്ന നാട്ടുകാര്, എന്നാല്‍പ്പിന്നെ ഔതച്ചന്റെ കുടികിടപ്പുകാരനും, പുതുക്രിസ്ത്യാനിയുമായ യോനാച്ചന്റെ മകള് വെറോനിയുടെ മൂത്തമകന് എല്‍ദോയെ അച്ചന്‍പട്ടത്തിന് വിടേണ്ടിവരുമെന്ന് രഹസ്യമായി പറഞ്ഞ് ചിരിച്ചിരുന്നു.\nദൈവനിഷേധിയായതിനാലാവാം ഔതച്ചന്റേത് ഒരു ദുര്‍മരണമായിരുന്നു. ഏതാണ്ട് അന്‍പതു കഴിഞ്ഞപ്പോള് മുതല് നാട്ടുകാരുടെ ഭാഷയില് അല്പം വട്ടു പ്രകടിപ്പിച്ചിരുന്ന ഔതച്ചന് തന്റെ മലഞ്ചരക്കുകടയില് തൂങ്ങിമരിക്കുകയായിരുന്നു. ദൈവനിഷേധിയായിരുന്നെങ്കിലും മരണത്തോടെ ദൈവത്തിന് ഔതച്ചനോടുള്ള വൈരാഗ്യമെല്ലാം തീര്‍ന്നതിനാലും, മക്കളെല്ലാം ലണ്ടനിലായതിനാല് തിരുസഭക്കും എതിര്‍പ്പില്ലാത്തതിനാലും ഔതച്ചന് തെമ്മാടിക്കുഴിയിലിടം കിട്ടാതെ കുടുംബക്കല്ലറയില്‍ത്തന്നെ കിടക്കേണ്ടിവന്നു. പണ്ട് പെരുന്നാള് ചെലവുകണക്ക് കമ്മിറ്റിയില് ചോദ്യംചെയ്ത കുറ്റത്തിന് മഹറോനായ മേലിടയില് ലൂക്കാ ഇതുകണ്ട് തെമ്മാടിക്കുഴിയില്‍ക്കിടന്ന് ചിരിച്ചു വശംകെട്ടിരുന്നു.\nഔതച്ചന്റെ മരണശേഷം ബാക്കി നാലു പീടികമുറികളും പ്രവര്‍ത്തിച്ചിരുന്നെങ്കിലും, മലഞ്ചരക്കുവ്യാപാരം നടന്നിരുന്ന മുറി ആരും തുറക്കുകയുണ്ടായില്ല. സോമിച്ചനാവട്ടെ കടവാടക പിരിക്കാന് വന്നിരുന്നതല്ലാതെ വ്യാപാരം പുനരാരംഭിക്കാന് യാതൊരു താല്‍പര്യവും കാട്ടിയില്ല. ദുര്‍മരണം നടന്ന മുറിയായിരുന്നതിനാല് പുതിയ വാടകക്കാരുമെത്തിയില്ല.\nഅങ്ങനെ ഒഴിഞ്ഞുകിടന്ന ആ കടത്തിണ്ണയിലാണ് ഔതച്ചന്റെ മരണശേഷം ഏതാണ്ട് ഒരു വര്‍ഷത്തോളം കഴിഞ്ഞ് ഒരു തമിഴന് ചെരിപ്പുതുന്നല്‍ക്കാരന് കുടിയേറിയത്. അയാളുടെയൊപ്പം ഗര്‍ഭിണിയായ ഭാര്യയുമുണ്ടായിരുന്നു. പണിയായുധങ്ങളടങ്ങിയ ഒരു കാല്‍പ്പെട്ടിയും, തുണികളടങ്ങിയ ഒരു ഭാണ്ഡവുമായിരുന്നു അവരുടെ ആകെയുള്ള സമ്പാദ്യം. പണിയും കഴിഞ്ഞ് ഒരു പുല്‍പ്പായയില് കമ്പിളിയും പുതച്ച് കടത്തിണ്ണയില് തന്നെയായിരുന്നു അവരുടെ ഉറക്കവും. ഏതാണ്ട് കാല്‍നൂറ്റാണ്ടു മുമ്പുനടന്ന ഈ സംഭവക്കാലത്ത് ഔതച്ചന്‍സിറ്റിക്കാര് ഭൂരിഭാഗവും ചെരിപ്പുധരിക്കുന്നവരല്ലാതിരുന്നിട്ടും തമിഴന് കൈനിറയെ പണിയായിരുന്നു.\nപ്രമാണിമാരാണ് മൂവാറ്റുപുഴയില് നിന്നും വന്നിരുന്ന റബ്ബര്‍ചെരിപ്പുകളുപേക്ഷിച്ച് ആദ്യമായി തമിഴനെക്കൊണ്ട് അളവിനൊപ്പിച്ച് തുകല്‍ച്ചെരിപ്പുകള് തുന്നിച്ചത്. പിന്നീട് ആ ഫാഷന് സാധാരണക്കാരും ഏറ്റുപിടിച്ചു. ചെരിപ്പുതുന്നല് കൂടാതെ തുകല്‍ബാഗുകള് തുന്നുക, ബൈബിളിന് തുകല് പുറഞ്ചട്ട തുന്നുക തുടങ്ങിയ ജോലികളും തമിഴനെ തേടിവന്നിരുന്നു. ഗര്‍ഭിണിയായ ഭാര്യയായിരുന്നു കടത്തിണ്ണയില് കാലും നീട്ടിയിരുന്ന് ഈ ജോലികളിലൊക്കെ തമിഴനെ സഹായിച്ചിരുന്നത്. കറുമ്പിയെങ്കിലും മൂക്കുത്തിയണിഞ്ഞ അഴകത്തിയായ തമിഴത്തിയെ പലരും ഇടംകണ്ണിട്ടു നോക്കിയിരുന്നു. നാള്‍ക്കുനാള് വീര്‍ത്തുവന്നിരുന്ന അവളുടെ വയറിനെനോക്കി ഔതച്ചന് സിറ്റിക്കാര് വചനം നിവൃത്തിയേറുവാനായി കാത്തിരുന്നു…………\nപൂക്കുലക്കാണി (ചെറുകഥ: സാംജീവ്)\nകന്യാസ്ത്രീ കാര്‍മേല് (നോവല് അദ്ധ്യായം -26: കാരൂര് സോമന്)\nഇന്നത്തെ പ്രണയം- (സീന ജോസഫ് )\nപ്രണയം (ഷാജു ജോണ്)\nപ്രണയമേ നിനക്കെന്തു ഭംഗി? (രേഖാ ഷാജി)\nപ്രണയദിനത്തില് ...... (മീനു എലിസബത്ത്)\nപ്രണയമേ.. നിനക്കായ്... (സോയാ നായർ)\nആ നിമിഷത്തിന്റെ നിര്‍വ്രുതിയില് (പ്രണയാനുഭവം: സി. ആന്‍ഡ്രൂസ്)\nമാരാമണ് മഹായോഗം! (ചാക്കോ ഇട്ടിച്ചെറിയ)\nനിന്നെ തിരഞ്ഞ് (ബിന്ദു ടിജി)\nപ്രണയ കവിതകള് (ഡോ.എസ്.രമ )\nപ്രിയേ, പ്രണയിനി (ഒരു വാലന്റയിന് കവിത: ഗിരീഷ് നായര്, മുംബൈ)\nകാത്തുനില്‍പ്പൂ... (കവിത: പ്രേമാനന്ദന് കടങ്ങോട്)\nപ്രണയ ദിന സല്ലാപം (കവിത- എ. സി. ജോര്‍ജ് )\nസൂര്യനസ്തമിക്കാത്ത കവിതകള് (രമ്യ പ്രസന്ന പിഷാരടി)\nപ്രണയം (സീന ജോസഫ്)\nസ്‌നേഹസീമ (കവിത: വാസുദേവ് പുളിക്കല്)\nഅന്നൊരു സന്ധ്യയില്… (ജോര്‍ജ് പുത്തന്‍കുരിശ്)\nസ്നേഹം മിണ്ടാതെ പടിയിറങ്ങുമ്പോൾ (കവിത: ലിഖിത ദാസ്)


തിരുവനന്തപുരം: സഹകരണ മേഖലയ്‌ക്കെതിരായ നീക്കങ്ങള്‍ക്കെതിരെ ശക്തമായി ഉണര്‍ന്നു പ്രതിഷേധിക്കണമെന്നു മുഖ്യമന്ത്രി പിണറായി വിജയന്. മറ്റെന്തിനോടെങ്കിലുമുള്ള വിപ്രതിപത്തിമൂലം സഹകരണ മേഖലയെ അപകടത്തിലാക്കരുതെന്ന് കേരളം ഇത്തരക്കാരോട് പലവട്ടം അഭ്യര്‍ഥിച്ചിട്ടുണ്ടെന്നും മുഖ്യമന്ത്രി പറഞ്ഞു. സഹകരണ വകുപ്പിന്റെ കെയര് ഹോം രണ്ടാം ഘട്ട പദ്ധതിയില്‍പ്പെടുത്തി തൃശൂര് പഴയന്നൂരില് നിര്‍മിച്ച ഭവന സമുച്ചയത്തിന്റെ ഉദ്ഘാടനം നിര്‍വഹിക്കുകയായിരുന്നു അദ്ദേഹം.\nആഗോളവത്കരണവും ഉദാരവത്കരണവും അതിന്റെ തുടര്‍ച്ചയായ സ്വകാര്യവത്കരണ നയവും ഏറ്റവും പ്രതികൂലമായി ബാധിക്കുന്നതു സഹകരണ മേഖലയെയാണെന്നു മുഖ്യമന്ത്രി ചൂണ്ടിക്കാട്ടി. നാടിന്റെ ജീവിതവുമായി ബന്ധപ്പെട്ടു കിടക്കുന്ന സഹകരണ മേഖലയെ ഈ രീതിയില് തുടരാന് അനുവദിച്ചുകൂടാ എന്നു ചിന്തിക്കുന്ന അവസ്ഥ രാജ്യത്ത് ഉണ്ടായിരിക്കുന്നു. ഇത്തരം മേഖലയേയും സ്ഥാപനങ്ങളേയും സംവിധാനങ്ങളേയും സംരക്ഷിക്കാന് ബാധ്യതപ്പെട്ട പൊതുസംവിധാനങ്ങള് അതിനെ തകര്‍ക്കാന് ഉതകുന്ന നിര്‍ദേശങ്ങളുമായി വരുന്നു. ഇതു കേരളത്തിനെതിരായ നീക്കമാണ്.\nഓരോ സഹകരണ സ്ഥാപനവും നാടിന്റേതും ജനങ്ങളുടേതുമാണ്. അതുകൊണ്ടാണു കെയര്‍ഹോം പോലെ ജനോപകാരപ്രദമായ നടപടികളിലേക്കു സഹകരണ മേഖലയ്ക്കു കടക്കാന് കഴിയുന്നത്. ഇതിനെ തകര്‍ക്കാന് അനുവദിക്കില്ല എന്ന നിലപാട് നമ്മില്‍നിന്ന് ഉയരണം. ഹുങ്കോടെ ജനവികാരത്തെ തകര്‍ത്തുകളയാം എന്നു വിചാരിച്ചവര്‍ക്കു ജനംതന്നെ അവരുടെ കരുത്തിലൂടെ മറുപടി നല്‍കിയ കാലമാണിത്. എല്ലാറ്റിനുംമീതെ ജനങ്ങളുടെ കരുത്താണു നിലനില്‍ക്കുന്നത്. അതു കൂടുതല് മികച്ച രീതിയില് പ്രകടിപ്പിക്കാനും ഇതിനെതിരേ ഉണരാനും ഉയര്‍ന്നു പ്രതിഷേധിക്കാനും എല്ലാവര്‍ക്കും കഴിയേണ്ടതുണ്ട് - മുഖ്യമന്ത്രി പറഞ്ഞു.\nകേരളത്തിലെ സഹകരണ പ്രസ്ഥാനത്തിന്റെ കരുത്തും സേവന മനോഭാവവുമാണു കെയര് ഹോമിലൂടെ പ്രകടമാകുന്നത്. രാജ്യത്തിനുമുന്നില്‍ത്തന്നെ വളരെ പ്രത്യേകതയുള്ളതും കേരളത്തിനുമാത്രം അവകാശപ്പെട്ടതുമാണ് ഇത്. 2018ലെ മഹാപ്രളയത്തില് തകര്‍ന്ന 2,000 വീടുകള് പുനര്‍നിര്‍മിക്കുമെന്നു സഹകരണ വകുപ്പ് പ്രഖ്യാപിച്ചു. 2,090 വീടുകള് നിര്‍മിച്ചു. ഇതു തുടരേണ്ടതുണ്ടെന്ന ബോധ്യത്തില്‍നിന്നാണു രണ്ടാം ഘട്ട കെയര്‍ഹോം പദ്ധതി ആരംഭിച്ചത്. കേരളത്തിലെ സഹകരണ മേഖലയ്ക്കല്ലാതെ ഇത്തരമൊരു ഉത്തരവാദിത്തം ഏറ്റെടുക്കാനാകില്ല. ഇതിലെ പ്രധാന പങ്കു വഹിച്ചിട്ടുള്ളതു സംസ്ഥാനത്തെ പ്രൈമറി ബാങ്കുകളാണ്. ഏതെങ്കിലും തരത്തില് പലിശ പിടുങ്ങി ലാഭം കൂട്ടുക എന്നു ചിന്തിച്ചുകൊണ്ടിരിക്കുന്ന ആര്‍ത്തിപ്പണ്ടാരത്തിന്റെ നിലയല്ല സഹകരണ ബാങ്കുകള് സ്വീകരിക്കുന്നത്. ജനങ്ങളെ മുന്നില്‍ക്കണ്ടു ജനോപകാരപ്രദമായ പദ്ധതികളാണു സഹകരണ മേഖല നടപ്പാക്കിയിട്ടുള്ളതെന്നും മുഖ്യമന്ത്രി ചൂണ്ടിക്കാട്ടി.\nചടങ്ങില് സഹകരണ മന്ത്രി വി.എന്. വാസവന് അധ്യക്ഷത വഹിച്ചു. പട്ടികജാതി - പട്ടികവര്‍ഗ, ദേവസ്വം മന്ത്രി കെ. രാധാകൃഷ്ണന്, റവന്യൂ മന്ത്രി കെ. രാജന്, മുന് സഹകരണ വകുപ്പ് മന്ത്രിയും എം.എല്.എയുമായ കടകംപള്ളി സുരേന്ദ്രന്, സഹകരണ വകുപ്പ് സെക്രട്ടറി മിനി ആന്റണി, സഹകരണ രജിസ്ട്രാര് പി.ബി.നൂഹ്, ജില്ലാ കളക്ടര് ഹരിത വി. കുമാര് തുടങ്ങിയവര് പങ്കെടുത്തു.


Tue Oct 19 2021 00:46:01 GMT+0530 (India Standard Time)\nAPH14 Oct 2021 12:42 PM GMT\nലഖ്‌നോ: ഉത്തര്‍പ്രദേശ് പോലിസ് കള്ളക്കേസ് ചുമത്തി തടവിലിട്ട മലയാളി കുടുംബങ്ങള്‍ക്ക് ജാമ്യം. ലഖ്‌നോ അഡീഷനല് ജില്ലാ 17 ാം നമ്പര് കോടതിയാണ് ഏഴുവയസ്സുകാരനും വൃദ്ധരായ സ്ത്രീകളും ഉള്‍പ്പടെ നാലുപേര്‍ക്ക് ജാമ്യം അനുവദിച്ചത്. ഇവര്‍ക്ക് വേണ്ടി അഭിഭാഷകരായ മുകുല് ജോഷി, സുഭാഷ് ബിസാരിയ എന്നിവര് ഹാജരായി. നടപടിക്രമങ്ങള് പൂര്‍ത്തിയായാല് ഇവര് അടുത്ത ദിവസം തന്നെ മോചിതരാവുമെന്ന് കേസിന്റെ ഭാഗമായി യുപിയിലുള്ള അഡ്വ. കെ സി നസീര് പറഞ്ഞു.\nയുപി പോലിസ് അന്യായമായി അറസ്റ്റുചെയ്ത പോപുലര് ഫ്രണ്ട് പ്രവര്‍ത്തകരായ ഫിറോസ്, അന്‍ഷാദ് ബദറുദ്ദീന് എന്നിവരെ സന്ദര്‍ശിക്കാന് യുപിയിലെത്തിയ ബന്ധുക്കളെയാണ്കള്ളക്കേസ് ചുമത്തി തടവിലാക്കിയത്. ആര്‍ടിപിസിആര് സര്‍ട്ടിഫിക്കറ്റിന്റെ പേരില് തെറ്റായ ആരോപണങ്ങളുന്നയിച്ചാണ് ഏഴുവയസ്സുകാരനും വൃദ്ധരായ സ്ത്രീകളും ഉള്‍പ്പടെ നാലുപേരെ ജയിലലടച്ചത്. സെപ്തംബര് 27 മുതല് ഇവര് റിമാന്റില് കഴിയുകയാണ്.\nയോഗി ഭരണകൂടത്തിന്റെ പോലിസ് രാജിനെതിരേ രാജ്യവ്യാപകമായി പ്രതിഷേധം ഉയര്‍ന്നിരുന്നു. ഭരണതലത്തിലുള്ള ഗൂഢാലോചനയുടെ ഭാഗമായാണ് മലയാളി കുടുംബങ്ങളെ അറസ്റ്റ് ചെയ്തത് എന്ന ആരോപണം ഉയര്‍ന്നിരുന്നു. യുപി പോലിസിന്റെ നടപടി കടുത്ത നീതി നിഷേധവും മനുഷ്യാവകാശ ലംഘനവുമാണെന്ന് പോപുലര് ഫ്രണ്ട് ആരോപിച്ചിരുന്നു. യുപിയില് ഇത്തരം സംഭവങ്ങള് ആവര്‍ത്തിക്കുകയാണെന്നും സംസ്ഥാന സര്‍ക്കാര് ഇടപെടണമെന്നും പോപുലര് ഫ്രണ്ട് ആവശ്യപ്പെട്ടിരുന്നു.\nയുപിയില് മാധ്യമപ്രവര്‍ത്തകനായ സിദ്ദീഖ് കാപ്പനെ കള്ളക്കേസില് കുടുക്കി തടവറയിലാക്കിയിട്ട് ഒരുവര്‍ഷം പിന്നിട്ടിരിക്കുകയാണ്. കേരളത്തില്‍നിന്നുള്ള വിദ്യാര്‍ഥി നേതാവായ റഊഫ് ശരീഫും യോഗി സര്‍ക്കാരിന്റെ ഭരണകൂടവേട്ടയുടെ ഇരയാണ്. യുപി ഉള്‍പ്പടെ ബിജെപി ഭരിക്കുന്ന സംസ്ഥാനങ്ങളില് ആയിരക്കണക്കിന് നിരപരാധികളാണ് ജയിലില് കഴിയുന്നത്. ഇവരിലേറെയും മുസ്‌ലിംകളാണ്. എന്തിനാണ് തങ്ങളെ ജയിലിലടച്ചത് എന്നുപോലും അറിയാതെ ജയിലില് കഴിയുന്നവരും നിരവധിയാണ്.\nUP court bail Malayali families false charges Yogi popularfront


ലക്ഷ്‌മിയുടെ സ്വര്‍ഗ്ഗരാജ്യം | mangalam.com\nStory Dated: Thursday, June 2, 2016 02:55\nബിസ്സിനസ്സില് മാത്രമല്ല അഭിനേത്രിയായും സംവിധായികയായും അവതാരകയായും തിള ങ്ങി നില്‍ക്കുന്ന ലക്ഷ്‌മി രാമകൃഷ്‌ണന് ജേക്കബിന്റെ സ്വര്‍ഗ്ഗരാജ്യത്തിലൂടെ മലയാള സിനിമാപ്രേക്ഷകരുടെ മനസ്സില് വീണ്ടും ഇടം നേടിയിരിക്കുന്നു.\n"എന്തിനിത് ചെയ്യുന്നുവെന്ന് ആദ്യം പലരും ചോദിക്കും, പക്ഷേ വിജയിച്ചു കഴിഞ്ഞാല് എങ്ങനെ ഇത് സാധിച്ചുവെന്നാണ് എല്ലാവര്‍ക്കും അറിയേണ്ടത്?" ആരോ എവിടെയോ കുറിച്ചിട്ട ഈ വരികള് ലക്ഷ്‌മി രാമകൃഷ്‌ണന് എന്ന അഭിനേത്രിയെക്കുറിച്ചാണെന്ന് വിശ്വസിച്ചാല് തെറ്റില്ല.\nബ്രാഹ്‌മണ കുടുംബത്തില് ജനിച്ച്, അതിനേക്കാള് യാഥാസ്‌തിതികമായൊരു കുടുംബത്തില് മരുമകളായ ലക്ഷ്‌മി, ഫാഷന് ഡിസൈനറായും സെലിബ്രിറ്റി കുക്കായും, ഇവന്റ് മാനേജ്‌മെന്റ് കമ്പനി ഉടമയായും അഭിനേത്രിയായും സംവിധായികയായുമൊക്കെ മാറി വിജയിച്ചത് ആത്മവിശ്വാസവും ഭര്‍ത്താവ് രാമകൃഷ്‌ണന്റെ പിന്തുണയും കൊണ്ടാണ്.\nകുടുംബപ്രേക്ഷകരുടെയും സിനിമാപ്രേക്ഷകരുടെയും മനസ്സില് മങ്ങലേല്‍ക്കാത്ത അഭിനയവിസ്‌മയമായി മാറിയ ലക്ഷ്‌മിയുടെ വിശേഷങ്ങളിലേക്ക്...\nനിറം മങ്ങാത്ത ബാല്യം\nപാലക്കാട്ടെ ഒരു ബ്രാഹ്‌മണ കുടുംബത്തില് തികച്ചും അവിചാരിതമായി ജനിച്ച കുട്ടിയാണ് ഞാന്. നാലു ചേച്ചിമാര്‍ക്കും ഒരു ചേട്ടനും ശേഷമുള്ള പെണ്‍കുട്ടി. ഞാന് ജനിക്കുമ്പോള് എന്റെ അമ്മ വിജയം കൃഷ്‌ണസ്വാമിക്ക് 38 വയസ്സുണ്ട്.\nഗര്‍ഭപാത്രത്തില് ഞാന് തുടിച്ചു തുടങ്ങിയ സമയത്ത് എല്ലാവരും കരുതിയത് അമ്മയ്‌ക്ക് ട്യൂമറാണെന്നാണ്. അതുകൊണ്ട് തന്നെ പല തവണ എന്നെ കരിച്ചു കളയാനുള്ള ശ്രമം വരെ നടന്നു.\nഅവസാനം അമ്മയുടെ ഉദരത്തില് ശക്‌തമായിത്തന്നെ ഞാന് വേരുറപ്പിച്ചു. അങ്ങനെ അച്‌ഛന് പി.കെ. കൃഷ്‌ണസ്വാമിയുടെ വയസ്സുകാലത്ത് ഞാന് ആ വീട്ടിലേക്ക് രംഗപ്രവേശം ചെയ്‌തു. ഞാനും മൂത്ത ചേച്ചിയും തമ്മില് 18 വയസ്സിന്റെ വ്യത്യാസമുണ്ടായിരുന്നു.\nസഹോദരങ്ങള്‍ക്ക് അനിയത്തിക്കാളേറെ മകളായിരുന്നു ഞാന്. രാഷ്‌ട്രീയ പ്രവര്‍ത്തനവും കുടുംബബിസിനസ്സുമൊക്കെയായി തിരക്കിലായിരുന്നു അച്‌ഛന്.\nകുടുംബത്തിന്റെ നെടുംതൂണായിരുന്നു അമ്മ. ഒരു തലമുറയുടെ വ്യത്യാസം എനിക്കുമവര്‍ക്കുമിടയില് പലപ്പോഴും ഉണ്ടായിട്ടുണ്ട്. ഇത്രയും പ്രായമുള്ള സഹോദരങ്ങള് എനിക്കു മാത്രമാണുണ്ടായിരുന്നത്.\nഎങ്കിലും സ്‌കൂള് ജീ വിതമെല്ലാം ഞാന് ശരിക്കും ആസ്വദിച്ചു. പ്രത്യേകതയുള്ള, ഒരിക്കലും മായാതെ നില്‍ക്കുന്ന ബാല്യകൗമാരമായിരുന്നു എന്റേത്.\nഅച്‌ഛന് അറുപതിനോടടുത്ത് പ്രായമായപ്പോള് എന്നെക്കുറിച്ചുള്ള ആശങ്കകളും കൂടി. അതുകൊണ്ട് 10-ാം ക്ലാസ് കഴിഞ്ഞപ്പോ ള് ബന്ധത്തില് നിന്നു വന്ന ഒരു വിവാഹാലോചന മുന്നോട്ടു കൊണ്ടുപോകാന് തീരുമാനിച്ചു.\nഅങ്ങനെ 16-ാം വയസ്സില് രാമകൃഷ്‌ണനുമായി എന്റെ വിവാഹം നിശ്‌ചയിച്ചു. ഞാന് മേജറാകാന് വേണ്ടി രണ്ടു വര്‍ഷം വിവാഹം നീട്ടി വച്ചു.\nആ രണ്ടു വര്‍ഷക്കാലവും എന്റെ ജീവിതത്തിലെ എല്ലാ തീരുമാനങ്ങളുമെടുത്തിരുന്നത് രാമിന്റെ വീട്ടുകാരായിരുന്നു.\nപത്താം ക്ലാസില് നല്ല മാര്‍ക്കുണ്ടായിരുന്നിട്ടും, വിക്‌ടോറിയ അടക്കം പല കോളജുകളില് നിന്നും അഡ്‌മിഷനു വിളിച്ചിട്ടും അവരെന്നെ പോകാനനുവദിച്ചില്ല. അവസാനം വീടിനടുത്തൊരു പ്രൈവറ്റ് കോളജില് ഞാ ന് പ്രീഡിഗ്രിക്കു ചേര്‍ന്നു.\nരാം കൈക്കുഞ്ഞായിരിക്കെ മരിച്ചതാണ് അമ്മ. അച്‌ഛനും, മക്കളില്ലാത്ത വലിയച്‌ഛനും വല്ല്യമ്മയും ചേര്‍ന്നാണ് അദ്ദേഹത്തെ വളര്‍ത്തിയത്. വിവാഹനിശ്‌ചയം കഴിഞ്ഞ് ഇടയ്‌ക്കിടയ്‌ക്ക് കോയമ്പത്തൂരുള്ള രാമിന്റെ വീട്ടിലേക്ക് അവരെന്നെ വിളിച്ചു കൊണ്ടുപോകും.\nഅന്തര്‍ജ്‌ജന ജീവിതമായിരുന്നു അവിെട. സ്‌ത്രീകള് അടുക്കളയ്‌ക്ക് പുറത്തിറങ്ങാന് പാടില്ല, ഭക്ഷണം ഇഷ്‌ടപ്പെട്ടില്ലെന്ന് പറയാന് പാടില്ല, അഭിപ്രായ സ്വാതന്ത്ര്യമില്ല.. എന്തിന് മനസ്സു തുറന്നന്നൊന്നു ചിരിക്കാന് പോലും കഴിയില്ല.\nഅവിടുത്തെ ജീവിതശൈലിയുമായി ഞാന് പൊരുത്തപ്പെടാനാണ് എന്നെ വിളിച്ചു കൊണ്ടു പോകുന്നത്. തികച്ചും അപരിചിതമായ ആ ലോകത്ത് ഒന്നും മനസ്സിലാവാതെ ഞാന് പകച്ചു നിന്നിട്ടുണ്ട്.\nഅവസാനം 18 വയസ്സു തികഞ്ഞ് ഉടനെ തന്നെ അവരെന്നെ രാമിന്റെ ഭാര്യയായി ആ വീട്ടിലേക്ക് പറിച്ചുനട്ടു. വിവാഹസമയത്ത് അവര് എന്റെ അച്‌ഛനെയും അമ്മയെയും ഒന്ന് പരിഗണിച്ചിട്ടു പോലുമില്ല.\nവല്ല്യച്‌ഛന് സ്‌ത്രീകളെന്നാല് അടിമയ്‌ക്കു തുല്യമായിരുന്നു. പറയുന്നതെല്ലാം അനുസരിക്കുന്ന ഒരു വാല്യക്കാരി, വല്ല്യമ്മ സത്യത്തില് അതായിരുന്നു.\nവല്ല്യച്‌ഛന് ശരിക്കും എക്‌സ്ട്രീം നേച്ചറായിരുന്നു. രാമിന്റെ കുടുംബം വല്ല്യച്‌ഛന് ചലിപ്പിക്കുന്ന ഒരു മെഷീനായിരുന്നു. അതില് പുതുതായി വന്നു ചേരുന്ന പാര്‍ട്‌സുകളായിരുന്നു ഞങ്ങള് ഓരോരുത്തരും.\nതിരിച്ച് പറയാനോ പ്രതികരിക്കാനോ ഉള്ള അവകാശം ഈ പാര്‍ട്‌സുകള്‍ക്കില്ല. എപ്പോഴും അദ്ദേഹത്തിന്റെ ഉപദേശം കൂടെയുണ്ടാകും.\n"ആരുടെയെങ്കിലും വീട്ടില് പോയാല് അവരുടെ ബെഡ്‌ഡില് കയറി ഇരിക്കരുത്, ഇരുന്നാല് അവരുടെ കുട്ടി നിനക്ക് ജനിക്കും" എന്നൊക്കെ പറഞ്ഞു തന്നിട്ടുണ്ട്.\nമുടി വിടര്‍ത്തിയിട്ട് നടന്നാലുടനെ അത് "രാമിന്റെ ആഹാരത്തില് വീണ് വയറ്റില് ചെന്ന് പ്രശ്‌നമുണ്ടായി രാം മരിച്ചു പോകു"മെന്നുമൊക്കെ പറഞ്ഞിട്ടുണ്ട്.\nവല്ല്യച്‌ഛന് പറയുന്ന പല കാര്യങ്ങളും എനിക്ക് മനസ്സിലാകാറില്ല, എങ്കിലും അത് അങ്ങനെ തന്നെ ചെയ്യണമെന്ന് അദ്ദേഹം വാശി പിടിക്കും. അന്നെനിക്ക് എല്ലാം കൗതുകമായിരുന്നു.\nഞാനും രാമും തമ്മില് ഏഴു വയസ്സിന്റെ വ്യത്യാസമുണ്ട്. പക്ഷേ ആ ചുറ്റുപാടില് ജീവിച്ചു വളര്‍ന്നതു കൊണ്ട് അദ്ദേഹവും രണ്ടു ചേച്ചിമാരും ഒക്കെ സഹിക്കുകയായിരുന്നു.\nവല്ല്യച്‌ഛന് എല്ലാവരെയും കെയര് ചെയ്യും, പക്ഷേ അദ്ദേഹം പറയുന്നതിനപ്പുറം പോകാന് ആരെയും അനുവദിച്ചിരുന്നില്ല. എന്നെയും വളരെ ഇഷ്‌ടമായിരുന്നു.


നിങ്ങളറിയാതെ നിങ്ങളുടെ സ്മാര്‍ട്ട്ഫോണുകള് നിരീക്ഷിക്കപ്പെടുന്നുണ്ട്; ഈ കാര്യങ്ങല് നിര്‍ബന്ധമായും അറിഞ്ഞിരിക്കണം - KL Scholarships\nHome Government news നിങ്ങളറിയാതെ നിങ്ങളുടെ സ്മാര്‍ട്ട്ഫോണുകള് നിരീക്ഷിക്കപ്പെടുന്നുണ്ട്; ഈ കാര്യങ്ങല് നിര്‍ബന്ധമായും അറിഞ്ഞിരിക്കണം\nനിങ്ങളറിയാതെ നിങ്ങളുടെ സ്മാര്‍ട്ട്ഫോണുകള് നിരീക്ഷിക്കപ്പെടുന്നുണ്ട്; ഈ കാര്യങ്ങല് നിര്‍ബന്ധമായും അറിഞ്ഞിരിക്കണം\nഇന്ന് ജീവിതത്തില് ഒഴിച്ചുകൂടാനാകാത്ത ഒന്നാണ് നമ്മുടെ സ്മാര്‍ട്ട്ഫോണുകള്. ബാങ്ക് വിശദാംശങ്ങള് തുടങ്ങി സ്വകാര്യ വിവരങ്ങള് വരെ നമ്മുടെ ഡിവൈസുകളില് സൂക്ഷിക്കാറുണ്ട്.കൂടാതെ ഫോണുകളിലേക്ക് വരുന്ന കോളുകള്, മെസേജുകള് നമ്മളുമായി ബന്ധപ്പെട്ടവയാണ്. തട്ടിപ്പുകാര്‍ക്ക് പലപ്പോഴും നമ്മെ നിരീക്ഷിക്കാനുള്ള ഉപകരണമായി നമ്മുടെ മൊബൈല് ഫോണുകളെ മാറ്റാന് കഴിയും എന്നത് പലര്‍ക്കും ഇപ്പോഴും മനസിലാക്കാന് സാധിച്ചിട്ടില്ല. ഇന്റര്‍നെറ്റ് വഴി നടക്കുന്ന തട്ടിപ്പുകള് പോലെ തന്നെയാണ് നമ്മുടെ കോളുകളും മെസേജുകളും നിരീക്ഷിച്ചും നടക്കുന്ന തട്ടിപ്പുകള്.\nഫോണ് ടാപ്പ് ചെയ്യുന്നത് പോലെ തന്നെ നമ്മുടെ കോളുകളും മെസേജുകളും റീഡയറക്‌ട് ചെയ്തും തട്ടിപ്പുകള് നടക്കാറുണ്ട്. ഇത്തരത്തില് കോളുകളും മെസേജുകളും ഫോര്‍വേഡ് അല്ലെങ്കില് ഡൈവേര്‍ട്ട് ചെയ്യപ്പെട്ടിട്ടുണ്ടോ എന്ന് കണ്ടെത്താനും ചില വഴികള് ലഭ്യമാണ്. ചില കോഡുകള് ഉപയോഗിച്ചാണ് ഇത് ചെയ്യാന് കഴിയുക. ഈ കോഡുകള് നിങ്ങളുടെ ഫോണിലെ ഡയല് പാഡില് ടെപ്പ് ചെയ്ത് ഡയല് ചെയ്ത് കൊടുത്താല് മാത്രം മതിയാകും. ഈ കോഡുകളെക്കുറിച്ചും അവയുടെ ഉപയോഗങ്ങളെക്കുറിച്ചും അറിയാന് തുടര്‍ന്ന് വായിക്കുക.\nനിങ്ങളുടെ മെസേജുകള്, കോളുകള്, മറ്റ് ഡാറ്റകള് എന്നിവ മറ്റൊരു നമ്പറിലേക്കു ഫോര്‍വേഡ് അല്ലെങ്കില് ഡൈവേര്‍ട്ട് ചെയ്തിട്ടുണ്ടോ എന്ന് മനസിലാക്കാന് സഹായിക്കുന്ന കോഡ് ആണിത്. വളരെ ഉപയോഗപ്രദമായ കോഡുകളില് ഒന്ന് കൂടിയാണിത്. ഏതെങ്കിലും ഡാറ്റ ഉത്തരത്തില് വഴി തിരിച്ച് വിട്ടിട്ടുണ്ടെങ്കില് അത് ഏത് നമ്പരിലേക്കാണെന്നും ഏതൊക്കെ തരത്തില് ഡാറ്റകള് ഡൈവേര്‍ട്ട് ചെയ്തിട്ടുണ്ടെന്നും മനസിലാക്കാന് സാധിക്കും.\nചിലര്‍ക്കെങ്കിലും ആര് വിളിച്ചാലും കോള് കണക്റ്റാകുന്നില്ലെന്ന പരാതി കേള്‍ക്കേണ്ടി വന്നിട്ടുണ്ടാകും. എപ്പോഴൊക്കെ നിങ്ങളെ വിളിച്ചാലും ലഭിക്കില്ലെന്ന പരിഭവത്തിന് നാം മറുപടി നല്‍കുന്നത് റേഞ്ചിന്റെ പ്രശ്നമാണ് എന്നായിരിയ്ക്കും. എന്നാല് ഇത് പൂര്‍ണമായും ശരിയാകണമെന്നില്ല. പ്രത്യേകിച്ചും നിങ്ങളെ വിളിക്കുന്നവര് കേള്‍ക്കുന്നത് നോ സര്‍വീസ് എന്നോ അണ് ആന്‍സ്വേഡ് എന്നൊക്കെ ആണെങ്കില്. ഇത്തരം സാഹചര്യങ്ങളില് ഈ കോഡ് ഉപയോഗിക്കുക. നിങ്ങളുടെ കോളുകളും സന്ദേശങ്ങളും ഡാറ്റയും റീഡയറക്‌ട് ചെയ്യപ്പെടുന്നുണ്ടോ എന്ന് മനസിലാക്കാന് ഈ എംഎംഐ കോഡ് യൂസറിനെ സഹായിക്കും. ഈ വിവരങ്ങള് നിങ്ങളുടെ സെല്‍ഫോണ് ഓപ്പറേറ്ററുടെ നമ്പരിലേക്കാണോ ഡയറക്റ്റ് ചെയ്യപ്പെടുന്നത് എന്നും മനസിലാക്കാന് സാധിക്കും. ഇത് മിക്കപ്പോഴും സംഭവിക്കാറുണ്ട്.\nമുകളില് പറഞ്ഞത് പോലെ നിങ്ങളുടെ കോളുകളും സന്ദേശങ്ങളും ഡാറ്റയും റീഡയറക്‌ട് ചെയ്യപ്പെടുകയാണെന്നും ഇത് എങ്ങനെ സംഭവിച്ചു എന്ന് നിങ്ങള്‍ക്ക് മനസിലാകുന്നുമില്ല എന്ന് വയ്ക്കുക. ഇത് എങ്ങനെ അവസാനിപ്പിക്കും എന്ന് ആലോചിക്കുമ്ബോഴാണ് ഈ എംഎംഐ കോഡ് ഉപയോഗപ്രദമാകുന്നത്. ##002# എന്ന ഈ കോ‍ഡ് ഉപയോക്താക്കളെ അവരുടെ ആന്‍ഡ്രോയിഡ് സ്‌മാര്‍ട്ട്‌ഫോണുകളില് നിന്ന് എല്ലാ തരത്തിലുമുള്ള ഡാറ്റ റീഡയറക്‌ടുകളും ഫോ‍ര്‍വേഡുകളും സ്വിച്ച് ഓഫ് ചെയ്യാന് അനുവദിക്കുന്നു. നിങ്ങള് റോമിങ് ഉപയോഗിക്കാന് താത്പര്യപ്പെടുകയും അനാവശ്യ റീഡയറക്‌ട് കോളുകള്‍ക്ക് പണം നല്‍കേണ്ടതില്ല എന്നും തീരുമാനിക്കുമ്ബോഴും ഈ കോഡുകള് കൂ‌ടുതല് ഉപകാരപ്രദമാകും.\nവളരെ ഉപയോഗപ്രദമായ മറ്റൊരു കോഡ‍് ആണ് ഇത്. നിങ്ങളുടെ സ്മാര്‍ട്ട്ഫോണിന്റെ ഐഎംഇഐ ( ഇന്റര്‍നാഷണല് മൊബൈല് എക്യുപ്‌മെന്റ് ഐഡന്റിഫയര് ) നമ്പര് കണ്ടെത്താന് ഈ കോഡ് യൂസേഴ്സിനെ സഹായിക്കും. സ്മാ‍ര്‍ട്ട്ഫോണിന്റെ ഐഎംഇഐ നമ്പര് അറിഞ്ഞിരിക്കുന്നത് എപ്പോഴും നല്ലതാണ്. പ്രത്യേകിച്ചും നിങ്ങളുടെ ഡിവൈസ് നഷ്ടമാകുന്ന സാഹചര്യത്തില്. ഫോണ് നഷ്ടമായാല് സെന്‍ട്രല് എക്യുപ്‌മെന്റ് ഐഡന്റിറ്റി രജിസ്‌റ്റര് അല്ലെങ്കില് സിഇഐആര് വെബ്‌സൈറ്റ് സന്ദര്‍ശിച്ച് നഷ്ടപ്പെട്ട സ്‌മാര്‍ട്ട്‌ഫോണിന്റെ ലൊക്കേഷന് ട്രാക്ക് ചെയ്യാന് ഈ ഐഎംഇഐ നമ്പര് ഉപയോഗിക്കാം. ഫോണ് ഓഫായിരിക്കുമ്ബോഴും പുതിയ സിം കാര്‍ഡ് ഉള്ളപ്പോഴും അത് ട്രാക്ക് ചെയ്യാനും ഐഎംഇഐ നമ്പര് നിങ്ങളെ സഹായിക്കും.


കിളിക്കൂട് : 2012\nഅവന്റെ കൈ പിടിച്ച്\nഅച്ഛനും, അമ്മയും പിറകിൽ\nഅവർ അവളെ ഒരുപാട്\nആദ്യം കൈക്കുകയും, പിന്നീട്\nപിന്നെ കൈക്കുകയും ചെയ്തത്\nഒടുവിൽ, അച്ഛനാണ് ശരിയെന്ന്\nമകൾ, തിരുത്താൻ പറ്റാത്ത\nഒരു തെറ്റായി മാറിക്കഴിഞ്ഞിരുന്നു.\nപോസ്റ്റ് ചെയ്തത് Unknown ല് 8:49 PM 11 അഭിപ്രായങ്ങൾ:\nപോസ്റ്റ് ചെയ്തത് Unknown ല് 4:19 PM5അഭിപ്രായങ്ങൾ:\nപോസ്റ്റ് ചെയ്തത് Unknown ല് 4:01 AM6അഭിപ്രായങ്ങൾ:\nഎനിക്ക് ഭ്രാന്താണെന്ന് .......\nഅവർ പറഞ്ഞു ........\nഞാൻ വിഡ്ഢിയാണെന്ന് .\nഒരു ഭ്രാന്തിയാകുന്നതാണ് !\nപോസ്റ്റ് ചെയ്തത് Unknown ല് 8:36 PM7അഭിപ്രായങ്ങൾ:\nഒരന്തിക്ക് കൂട്ടിന്നീ ഭ്രാന്തിതൻ\nതന്നതാണീ ഒറ്റ നാണയം\nനാളെ..... ഒറ്റ നാണയം\nസമ്പന്നർ നിങ്ങൾതന്നെ !!\nപോസ്റ്റ് ചെയ്തത് Unknown ല് 11:58 PM9അഭിപ്രായങ്ങൾ:\nഎന്റെ കുഞ്ഞുന്നാളിൽ ഞാൻ\nചുകപ്പിനെ ഒരുപാട് സ്നേഹിച്ചിരുന്നു.\nഉടുപ്പിലും, റിബ്ബണിലും, കുപ്പിവളകളിലും,\nഎന്റേതായ വസ്തുക്കളിൽ മുഴുവനും\nഞാൻ എന്റെ ഇഷ്ടവർണ്ണത്തെ നിറച്ചു.\nഎന്തിന്;... ഇഷ്ടാനിഷ്ടങ്ങൾ മാറിമറയുന്ന\nചുകപ്പ് എന്നെ വിടാതെ പിൻതുടർന്നു.\nരക്തത്തിന്റെ നിറമുള്ള വർണ്ണം.\nചുകപ്പിന്റെ മാത്രം വക്താവായി.\nചോര കാണുന്നത് എനിക്ക്\nചുകപ്പിൽ കുളിച്ച് കിടന്നപ്പോൾ......\nചുകപ്പിനെ ഞാൻ വെറുത്തു !\nപോസ്റ്റ് ചെയ്തത് Unknown ല് 5:27 PM5അഭിപ്രായങ്ങൾ:\nപിഞ്ചിളം ചുണ്ടുകൾ കോടതിയിൽ\nഭയത്തിന്റെ കരം ഗ്രഹിച്ച്\nപ്രതികൾക്ക് ശിക്ഷ വിധിച്ചപ്പോൾ,\nവാഗ്വാദം ചെയ്തരങ്ങു തകർത്തവർ,\nസത്യം മരിച്ചപ്പോൾ കരഞ്ഞവർ,\nആ കൊടും ക്രൂരതയിൽ\nഅവരായിരുന്നു.... ആ കുഞ്ഞു സാക്ഷികൾ !\nസത്യം മരിച്ചു, അധർമ്മം ജയിച്ചു\nഅധികാരമേ നീ അഹങ്കരിക്കേണ്ട\nഅടിച്ചമർത്താമെന്ന മോഹവും വേണ്ട..\nഇവർ നാളെയുടെ വാഗ്ദാനങ്ങൾ.\nനാളെ, ഇവർ തൻ ചോദ്യത്തിൻ മുന്നിൽ\nഅടിപതറി വീഴും നിന്റെയധികാര സിംഹാസനം,\nസത്യം ജയിക്കും, ധർമ്മം ഭരിക്കും,\nഅവരീ ചരിത്രം തിരുത്തിക്കുറിക്കും\nപോസ്റ്റ് ചെയ്തത് Unknown ല് 4:08 AM7അഭിപ്രായങ്ങൾ:\n2012, ഒക്‌ടോബർ 28, ഞായറാഴ്‌ച\nരണ്ടു സമാന്തര രേഖകൾ\nഎന്റെ പുതിയ സെറ്റിലെ\nഡബൾ സിം പോലെ\nപോസ്റ്റ് ചെയ്തത് Unknown ല് 5:54 AM 13 അഭിപ്രായങ്ങൾ:\n2012, ഒക്‌ടോബർ 26, വെള്ളിയാഴ്‌ച\nഈ കേൾക്കുന്ന സിംഹനാദത്തിന്റെ\nഇരയായ് ജനിച്ചവൾ ഞാൻ\nശബ്ദം മാത്രം കേൾക്കാം\nദീന രോദനം കേട്ടു\nഇരകൾ..... ! കരയുമോ...?\nചിരിക്കുമോ...? സ്വപ്നം കാണുമോ...?\nഇര...., കരയരുത്.., ചിരിക്കരുത്,\nഒരു സ്വപ്നമെങ്കിലും കാണട്ടെ\nപോസ്റ്റ് ചെയ്തത് Unknown ല് 7:28 PM6അഭിപ്രായങ്ങൾ:\nകണ്ടു ഞാനാ കൺകളിൽ\nകണ്ടു ഞാനാ നെറ്റിത്തടത്തിൽ\nകണ്ടു ഞാനാ ശിരസ്സിൽ പണ്ടു-\nവാമനമൂർത്തി നൽകിയൊരടയാള മുദ്ര\nകണ്ടു ഞാനാ ചുണ്ടിൽ\nആ പാദാംശുക്കൾ നമിച്ചു\nഅറിയാതെ ഞാനന്നോളവും ചെയ്ത\nഒരു ധൂളിയായ് അലിഞ്ഞുചേർന്നു\nപോസ്റ്റ് ചെയ്തത് Unknown ല് 3:50 AM4അഭിപ്രായങ്ങൾ:\nഒരു ഭാണ്ഡം നിറയെ കളിപ്പാട്ടങ്ങളും,\nമറു ഭാണ്ഡം നിറയെ പലഹാരങ്ങളും,\nമനം നിറയെ കഥകളുമായി\nകടന്നുവരാറുള്ള എന്നെയും കാത്ത്\nരാ വെളുക്കുവോളം, അവളവന്റെ\nഅതു കേട്ടൊരു നൂറായിരം\nചുംബനങ്ങളാലവനെ ഞാൻ പുൽകും...\nഅവൻ പുഞ്ചിരിച്ചുവോ ? കരഞ്ഞുവോ ?\nഇല്ല..., അവൻ ഉറങ്ങുകയായിരുന്നു.\nഅവസാനമായി ഞാനവനെ കണ്ടപ്പോഴും\nഅവളോടൊപ്പം ഞാനുറങ്ങാൻ കിടന്നു....\nപോസ്റ്റ് ചെയ്തത് Unknown ല് 4:57 AM4അഭിപ്രായങ്ങൾ:\nതവ സ്നേഹമാം ദ്രവം\nകത്തി, നിന്നിൽ ഞാൻ,\nഎരിഞ്ഞു തീരണമേ !\nപോസ്റ്റ് ചെയ്തത് Unknown ല് 7:25 PM 8 അഭിപ്രായങ്ങൾ:\nമഴ.... ഇവൾ മാത്രമാണെൻ\nഭയന്നുകൊണ്ടു ഞാൻ കൺതുറന്നു...\nഅപ്പോൾ പുഞ്ചിരിക്കും അമ്മതൻ\nഒരുപാടുജന്മമായ് ജാലകത്തിൻ കീഴെ\nകൈകാൽകളടിച്ചു ഞാൻ കരയവെ\nഇവളന്നെൻ വാത്സല്യനിധിയാം താതൻ\nപകച്ചു ഞാൻ നിന്നപ്പോൾ...\nഒരു പ്രണയ പരാജയത്തിൽ\nജീവിത പ്രാരബ്ധത്തിൽപ്പെട്ടു ഞാൻ...\nഒരു കുഞ്ഞു പുഞ്ചിരിയായ്\nഇന്ന് ഈ വാർദ്ധക്യശയ്യയിൽ...\nഇതാ.. വീണ്ടും ഇവൾ....?\nഏതു പേരിനാൽ അനാഛാദനം ചെയ്കവേണ്ടൂ...?\nപോസ്റ്റ് ചെയ്തത് Unknown ല് 3:46 AM 10 അഭിപ്രായങ്ങൾ:\n2012, ഓഗസ്റ്റ് 27, തിങ്കളാഴ്‌ച\nഒരു മകളുടെ കുറ്റസമ്മതം\nസ്റ്റൂളിൻ മുകളിൽ കയറി നിന്ന് ഫേനിൽ തൂക്കിയ സാരിക്കുരുക്കിന്റെ ബലം ഉറപ്പ് വരുത്തിയിട്ട് ലെന പതിയെ താഴെ ഇറങ്ങി. വാതിൽക്കൊളുത്തുകൾ ഒന്നുകൂടി ഉറപ്പിച്ചിട്ട് അവൾ റൂമിലെ ലൈറ്റ് ഓഫ് ചെയ്ത് ടേബിൾ ലാമ്പ് ഓൺ ചെയ്തു. മേശപ്പുറത്ത് വച്ചിരുന്ന നീലപ്പുറംചട്ടയുള്ള തന്റെ പ്രിയപ്പെട്ട ഡയറിയിൽ ചുകന്ന മഷികൊണ്ട് ഇങ്ങനെ കുറിച്ചിട്ടു.\n"പ്രിയപ്പെട്ട അമ്മയ്ക്കും, അച്ഛനും,\nചെയ്ത തെറ്റിന് മാപ്പ് ചോദിക്കാൻപോലും അർഹതയില്ലാന്നറിയാം, എങ്കിലും......\nഈ അവസാനനിമിഷത്തിലെങ്കിലും ഇതു പറഞ്ഞില്ലെങ്കിൽ പിന്നീടൊരിക്കലും എനിക്കിത് പറയുവാൻ സാധിക്കുകയില്ല. അമ്മ നൽകിയ അമ്മിഞ്ഞപ്പാലിന്റെ മധുരം ചുണ്ടിൽനിന്നും മാഞ്ഞ് പോയത് എന്നാണെന്നോ എന്ത്‌കൊണ്ടാണെന്നോ എനിക്കറിഞ്ഞുകൂട. അമ്മ നൽകിയ വാൽസല്യങ്ങളെക്കാൾ, അച്ഛന്റെ സ്നേഹസ്പർശ്ശനങ്ങളെക്കാൾ ഒക്കെ വലുതായി രാജേഷിന്റെ പ്രണയത്തെ ഞാനറിഞ്ഞത് എന്ത്‌കൊണ്ടാണെന്ന് എനിക്കറിയില്ല. ഇന്നും.\nആദ്യമായി അച്ഛനോട് കയർത്ത് സംസാരിച്ചപ്പോൾ അച്ഛന്റെ ഇടനെഞ്ച് പിടഞ്ഞതും മറ്റെന്തിനേക്കാളും വലുതാണ് രാജേഷിന്റെ സ്നേഹമെന്നു പറഞ്ഞപ്പോൾ അമ്മയുടെ കൺകൾ നിറഞ്ഞതും, ഇഷ്ടദേവന്റെ തിരുനടയിൽനിന്ന് അമ്മ തലതല്ലിക്കരഞ്ഞതും ഞാൻ കണ്ടില്ലെന്ന് നടിച്ചു. പ്രണയം പവിത്രമാണെന്നും, അവനാണ് എന്റെ ലോകമെന്നും ഞാൻ കരുതി. നിങ്ങളുടെ ലോകത്ത് ഞാൻ മാത്രമേ ഉണ്ടായിരുന്നുള്ളു എന്ന വസ്തുതയെ ഞാൻ അറിയാൻ ശ്രമിച്ചതേയില്ല. രാജേഷിന്റെ കൈപിടിച്ച് ലോകം പിടിച്ചടക്കിയ സന്തോഷത്തോടെ ഞാനാവീട്ടിന്റെ പടിയിറങ്ങിയപ്പോൾ, പിന്നിൽ നിങ്ങളുടെ കണ്ണുനീർത്തുള്ളികൾ പുഴയായൊഴുകിയത് ഞാൻ കണ്ടതേയില്ല. അല്ലെങ്കിൽ, കണ്ടില്ലെന്നു നടിക്കുവാനായിരുന്നു എനിക്ക് കൂടുതൽ ഇഷ്ടം.\nരാജേഷിന്റെ അമ്മയെ ഞാൻ സ്വന്തം അമ്മയെപ്പോലെ സ്നേഹിച്ചു.അച്ഛന്റെ മരണശേഷം അവന് എല്ലാം അവന്റെ അമ്മയായിരുന്നു. പുറമേ അനിഷ്ടമൊന്നും കാട്ടിയില്ലെങ്കിലും മകന്റെ ഭാവി തകർത്തത് ഞാനാണെന്ന ധ്വനി അവരുടെ വാക്കുകളിൽ ഉണ്ടായിരുന്നു. സ്ത്രീധനമില്ലാതെ വന്നതിനാലാകണം ബന്ധുക്കൾ കാര്യമായെന്നെ പരിഗണിക്കാതിരുന്നത്. എങ്കിലും രാജേഷിന്റെ സ്നേഹത്തിൽ ഞാൻ ആശ്വാസം കണ്ടെത്തി. രാജേഷിന് ഓഫീസിൽ ചെറുതെങ്കിലും ഒരു ജോലി ലഭിച്ചപ്പോൾ ഞാനേറെ സന്തോഷിച്ചു. ഒരു 24 കാരനു ലഭിച്ച ഭാഗ്യം..... ഒരു വർഷം അങ്ങനെ കടന്നുപോയി. എന്റെ സന്തോഷത്തിന് ആയുസ്സ് കുറവായിരിക്കുമെന്ന് സ്വപ്നത്തിൽപ്പോലും ഞാൻ സങ്കൽപ്പിച്ചില്ല. ഞാൻ സന്തുഷ്ടയായിരുന്നു. കമ്പനി എം.ഡി.യുടെ മകൾ സുന്ദരിയായ ജൂലിയയുമായി രാജേഷ് അടുക്കുംവരെ.....\nപാതിരാക്കോളുകളും,എസ് എം എസ് കളും അതിരുകടന്നപ്പോൾ ഒരു ദിവസം ഞാൻ പൊട്ടിത്തെറിച്ചു. അതുവരെ കാണാത്ത രാജേഷിന്റെ മറ്റൊരു മുഖം ഞാൻ അന്ന് കണ്ടു. അവനെന്നോട് പറഞ്ഞതിന്റെ ചുരുക്കം ഇതായിരുന്നു.\n'ഞാൻ കാരണമാണ് അവന്റെ ഭാവി നശിച്ചത്, അവന്റെ സ്വപ്നങ്ങൾ തകർന്നത്. ഇപ്പോൾ ജൂലിയയിലൂടെ അവൻ അവന്റെ ഭാവി വികസിപ്പിക്കാൻ ശ്രമിക്കുകയാണ്. അവൾ വിചാരിച്ചാൽ അവന് ആ കമ്പനിയുടെ മാനേജർവരെ ആകാം. അതുകൊണ്ടുതന്നെ അവളെ പിണക്കാൻ അവനു വയ്യ. എനിക്കവൻ കുറവൊന്നും വരുത്തുകയില്ല, അഡ്ജസ്റ്റ് ചെയ്യാമെങ്കിൽ മുനോട്ട് പോകാം.... ഇല്ലെങ്കിൽ.....\nഞാൻ മറുത്തൊന്നും പറഞ്ഞില്ല. കാരണം അവനറിയാം എനിക്ക് തിരിച്ചുപോകാൻ മറ്റൊരു ഇടമില്ലെന്ന്. ഒരു പട്ടിയെപ്പോലെ അവന്റെ കാൽക്കീഴിൽ എന്നും കഴിഞ്ഞുകൊള്ളുമെന്ന്. പക്ഷെ, ഞാൻ തോൽക്കില്ല.......\nപ്രിയപ്പെട്ട അമ്മയും, അച്ഛനും എനിക്ക് മാപ്പ് തരണം. എന്റെ ഗതി മറ്റൊരു പെണ്ണിനും വരരുതേയെന്ന് പ്രാർത്ഥിക്കണം. ഞാൻ പോകുകുയാണ് മറ്റൊരു ലോകത്തേക്ക്.... നിത്യമായ ശാന്തിയിലേക്ക്. തിരിച്ചുവന്നാൽ ഇരു കൈയ്യും നീട്ടി നിങ്ങളെന്നെ സ്വീകരിക്കുമെന്ന് എനിക്കറിയാം.. പക്ഷെ, ഞാനത് അർഹിക്കുന്നില്ല... സമയമേറെയായി. നിർത്തട്ടെ... ഒരായിരം സ്നേഹചുംബനങ്ങളോടെ... സ്വന്തം മകൾ, ലെന.'\nകത്ത് ഭദ്രമായി മടക്കിവച്ചിട്ട് ഒരു ദീർഘനിശ്വാസത്തോടെ ലെന പഴയ സ്റ്റൂളിനു മുകളിൽ കയറിനിന്ന് താൻ തനിക്കായി വിധിച്ച വിധിയിൽ തലവെച്ച് ഒരു ചോദ്യചിഹ്നമായ് തൂങ്ങിയാടാൻ തയ്യാറായിനിന്നു.\nപോസ്റ്റ് ചെയ്തത് Unknown ല് 8:46 AM2അഭിപ്രായങ്ങൾ:\nColour ofarose\nTouch ofabreeze\nLight ofamoon\nand the breath of mine.\nപോസ്റ്റ് ചെയ്തത് Unknown ല് 4:21 AM 1 അഭിപ്രായം:\nപോസ്റ്റ് ചെയ്തത് Unknown ല് 2:47 AM5അഭിപ്രായങ്ങൾ:\nഒരു പനിനീർ പുഷ്പം പോലെ നീ.....\nഎന്റെ ആത്മാവും, മനസ്സും,ഹൃദയവും നീ....\nനിന്റെ നിറം കാണാത്ത എന്റെ കൺകളും\nനിന്റെ ഗന്ധമറിയാത്ത എന്റെ നാസികയും\nനിന്റെ ശബ്ദം കേൾക്കാത്ത എന്റെ കാതുകളും\nനിന്റെ ചുംബനം പൂക്കാത്ത എന്റെ ചുണ്ടുകളും\nനിന്റെ സ്പർശമേൽക്കാത്ത എന്റെ ദേഹവും\nഎന്റേതല്ലെന്ന് നീ അറിയുക\nനീ ഇല്ലെങ്കിൽ ഞാനും ഞാൻ ഇല്ലെങ്കിൽ നീയും ഇല്ലെന്നറിയുക\nപോസ്റ്റ് ചെയ്തത് Unknown ല് 2:32 AM 1 അഭിപ്രായം:\nഅതിമനോഹരമായ തേന്മാവിൻകൊമ്പിൽ ഞാനെന്ന കിളി ഒരു കുഞ്ഞുകൂട് വച്ചു. സ്നേഹം കൊണ്ടാണ് ഞാനതിന്റെ ചുമരുകൾ തീർത്തത്... എന്റെ ജീവൻ നൽകി ഞാനവയെ ഒന്നിച്ചു നിർത്തി. ആ കൂടിന്റെ പണി തീരുവോളവും എന്റെ ശ്രദ്ധയും പ്രണയവും ആ തേന്മാവിൽ അർപ്പിച്ചിരുന്നു. കൂട് കണ്ട പലരും അതിന്റെ അഴകിനെ വാഴ്ത്തി. തേന്മാവും ഞാനും പുഞ്ചിരിച്ചു. പിന്നീട് ഞാനതിൽ മുട്ടകളിട്ട്, വിശ്വസിച്ച് തേന്മാവിനെ ഏൽപ്പിച്ച് പറന്നു പോയി. ആഴ്ചകൾ കഴിഞ്ഞ് തിരിച്ചുവന്നപ്പോൾ അതാ ആ തേന്മാവിന്റെ കൊമ്പിൽ മറ്റൊരു കിളി കൂടുപണിയുന്നു ! ആ കിളിയുമായും തേന്മാവ് കൂട്ടുകൂടുന്നു ! ഒരു ചങ്കിടിപ്പോടെ ഞാനെന്റെ കൂടു തേടി. ഒടുവിൽ മാഞ്ചുവട്ടിൽ തകർന്നു ചിതറിക്കിടക്കുന്ന ആയിരം കൂടുകളിലൊന്ന് എന്റേതാണെന്ന് ഞാൻ തിരിച്ചറിഞ്ഞു.....\nപോസ്റ്റ് ചെയ്തത് Unknown ല് 8:45 AM3അഭിപ്രായങ്ങൾ:


കുടുംബ പ്രശ്‌നങ്ങളോ, ന്യൂസിലന്‍ഡ് പ്രധാനമന്ത്രി രാജി വച്ചു! | New Zealand prime minister John Key resigns - Malayalam Oneindia\nകുടുംബ പ്രശ്‌നങ്ങളോ, ന്യൂസിലന്‍ഡ് പ്രധാനമന്ത്രി രാജി വച്ചു!\nUpdated: Mon, Dec 5, 2016, 12:50 [IST]\nവെല്ലിങ്ടണ്; ന്യൂസിലന്‍ഡ് പ്രധാനമന്ത്രിയും നാഷ്ണല് പാര്‍ട്ടി നേതാവുമായ ജോണ് കീ അപ്രതീക്ഷിതമായി രാജി പ്രഖ്യാപിച്ചു. മന്ത്രിസഭയില് തീരുമാനം അറിയിച്ചതിന് ശേഷമാണ് മീഡിയയെ വിളിച്ച് ചേര്‍ത്ത് രാജി വയ്ക്കുന്ന കാര്യം പുറത്ത് വിട്ടത്.\nകുടുംബപരമായ ചില കാരണങ്ങളാലാണ് രാജി വയ്ക്കുന്നതെന്ന് ജോണ് കീ പറയുന്നു. ജീവിതത്തിലെ ഏറ്റവും ദുഷ്‌കരമായ തീരുമനമാണ് ഇതെന്നും അദ്ദേഹം വ്യക്തമാക്കി.\nഡിസംബര് 12ന് ജോണ് കീയുടെ ഔദ്യോഗിക രാജി പ്രഖ്യാപനത്തിന് ശേഷം ഗ്രൂപ്പില് നിന്ന് പുതിയ നേതാവിനെ തെരഞ്ഞെടുക്കും. അതുവരെ ഉപരാഷ്ട്രപതി ബില് ഇംഗ്ലീഷ് ചുമതല വഹിക്കുമെന്ന് ജോണ് കീ മാധ്യമങ്ങളോട് പറഞ്ഞു.\nന്യൂസിലന്‍ഡിന്റെ ചരിത്രത്തില് ഏറ്റവും കൂടുതല് ജനപിന്തുണ ലഭിച്ച പ്രധാനമന്ത്രിയായിരുന്നു ജോണ് കീ. ഇത് മൂന്നാം വട്ടമാണ് ജോണ് കീ പ്രധാനമന്ത്രിയായി ചുമതല വഹിക്കുന്നത്. 2008ലാണ് ജോണ് കീ ആദ്യമായി പ്രധാനമന്ത്രിയായി ചുമതലയേറ്റത്. കഴിഞ്ഞ ഒക്ടോബറില് അദ്ദേഹം കേരള സന്ദര്‍ശനം നടത്തിയിരുന്നു.\nnew zealand resign prime minister kerala ന്യൂസിലാന്‍ഡ് പ്രധാനമന്ത്രി കേരളം\nNew Zealand prime minister John Key resigns.